
Primele 24 de ore 

Căpitanul de securitate Vlad Roșca urca grăbit treptele ce duceau la 
etajul unde se afla apartamentul actriței Eliza Dornescu. „Nu-mi plac 
dimineţile de noiembrie... Categoric! Nu pot să le sufăr. Sunt mohorâte, 
triste, parcă le lipseşte ceva.” 

Apartamentul actriței nu era prea mare, însă mâini îndemânatice îl 
aranjaseră cu un gust deosebit. Din holul mic, de la intrare, pătrundeai în 
sufragerie și de aici în dormitor. 

Pe patul acoperit cu o cuvertură mătăsoasă, de culoare roz, zăcea 
nemișcată Eliza Dornescu. 

În primul moment căpitanul Roşca avu impresia că în faţa lui se află un 
cadavru. Imobilitatea și rigiditatea corpului îl făceau să se gândească, fără 
voie, la acest lucru. Respirația liniştită și ritmică înlătură însă prima 
impresie. 

Când căpitanul se apropie de pat, actriţa, parcă simțind prezenţa cuiva în 
cameră, întredeschise ochii. O privire stranie, la fel de imobilă ca şi trupul. 
Atât. Căpitanul Roşca zâmbi încurajator, dar zâmbetul său rămase fără 
răspuns. „Paralizată..., stare de inconștiență, evident...” gândi el, în vreme 
ce Eliza Dornescu închise ochii, fără să schițeze un efort cât de mic pentru a 
rosti măcar un cuvânt. 

În apartament se aflau toţi cei care în mod obişnuit sunt chemaţi în 
asemenea împrejurări, bineînţeles, în primul rând, doctorul Antoniu. 
Fotografiile, măsurătorile, cercetarea amprentelor, toate au fost îndeplinite 
cu conștiinciozitate, dar și cu repeziciune, deoarece căpitanul era nerăbdător 
să-si înceapă cercetările personale. 

În cele din urmă agitația se potolise şi căpitanul Roşca rămăsese numai 
cu colaboratorul său apropiat, locotenentul Davidescu. 

Așezat într-un fotoliu tapisat în roz pal, ca şi cuvertura de pe pat, Roşca 
recapitula cele întâmplate până atunci. Seara trecută un bărbat adusese un 
plic, pe care-l predase ofițerului de serviciu. Pe foaia de hârtie din interior, 
un text laconic: „Stimaţi tovarăși, trebuie să vă aduc la cunoștință un fapt 
îngrozitor. Aștept pe cineva dintre dumneavoastră mâine dimineaţă, la ora 
9.” Urmau iscălitura, descifrabilă, Eliza Dornescu, și adresa. Căpitanul 
Roşca primise ordin de la colonelul Manea să dea curs sesizării. A doua zi, 
la ora opt dimineaţa, locotenentul Davidescu se afla în apropierea adresei 


indicate în scrisoare. Conform unei înțelegeri prealabile dintre el și căpitan, 
venise cu o oră mai devreme. Apariția mașinii Salvării îl intrigase. Când își 
dăduse seama despre ce era vorba, locotenentul telefonase căpitanului 
Roșca și doctorului Antoniu. 

Acestea fuseseră împrejurările dramatice dinaintea sosirii sale aici. „Fără 
îndoială, Eliza Dornescu a fost victima unei agresiuni criminale,” gândi 
căpitanul. 

În încăpere intră o femeie în vârstă, îmbrăcată modest și decent. Părul, 
complet alb, încadra o faţă pe care anii aproape că nu lăsaseră urme. 

Roşca îi făcu semn să se aşeze în fotoliu şi vreme de câteva minute o 
privi cu atenţie, fără să rostească un cuvânt. Femeia părea foarte emoţionată 
de cele întâmplate. 

— Aşadar, dumneavoastră aţi anunţat Salvarea? 

— Da, eu. Sunt mătuşa ei, Catrina Domescu. Starea Elizei m-a 
înfricoşat... 

— Vă rog să-mi relatați cum și când aţi descoperit-o pe nepoata 
dumneavoastră în starea în care se află și acum. 

Catrina Dormnescu făcu un gest care vroia să însemne că emoția îi oprea 
orice cuvânt. 

Locotenentul Davidescu se grăbi să-i aducă un pahar cu apă. Femeia bău 
cu greu câteva înghiţituri. 

— Fumaţi? 

— Nu, mulţumesc! 

Lui Roșca îi plăcea să servească pe alţii cu ţigări, el nemaifiind fumător 
de multă vreme. Rareori — și asta doar când se afla în faţa unui caz 
complicat — îşi aprindea o ţigară, ca acum, fapt remarcat imediat de 
locotenent, care îi cunoştea prea bine obiceiurile. 

— Vă înţeleg durerea, doamnă, însă vă rog să faceţi un efort... 

— Da..., bine! 

Vocea îi era moale, aproape stinsă. 

— Astăzi de dimineaţă, ca de obicei, i-am adus câteva cumpărături din 
piață... 

— Locuiţi în apropiere? 

— Da. La trei staţii de autobuz de aici. Sunt singură. Ca și ea. Eliza nu 
avea pe nimeni. Adică... nu chiar pe nimeni. 

— Înţeleg. A fost căsătorită? 

— Nu! 


— Rude? 
— În afară de mine, nici una. 


— Părinţii? 
— Au murit amândoi într-un accident de automobil. 
— De mult? 


— Da. Acum vreo douăzeci de ani. 

— Dumneavoastră i-aţi fost ca o a doua mamă? 

— Bineînţeles. 

— De ce nu locuiţi împreună? 

Femeia nu răspunse. Privea în jos, fixând un punct nedefinit de pe 
parchet. 

— Nu ar fi fost mai bine? reluă căpitanul. 

— Ba da. 

Catrina făcu o mică pauză, apoi ridică privirea, evitând-o însă pe cea a 
căpitanului. 

— Vă ascult! insistă Roşca. 

— Fiecare dintre noi înțelege altfel viaţa. 

— Ce vreţi să spuneţi? Mă iertaţi că mă opresc asupra unor amănunte, dar 
s-ar putea ca și din ele să aflu lucruri care să mă intereseze în rezolvarea 
cazului. 

— Ştiţi, diferenţa de vârstă, de concepţie... Eliza e tânără, frumoasă, are 
mulți admiratori... 

Fără să vrea, Roşca își aminti de trupul învăluit în capotul vernil, 
străveziu, așa cum îl admirase din prima clipă a intrării sale în apartament. 
Remarcă și înfățișarea deosebită a Catrinei Dornescu, care în ciuda părului 
alb nu arăta deloc vârsta. 

— Ce credeţi? O să scape? întrebă deodată Catrina. De fapt, ce i s-a 
întâmplat? Ce spune doctorul? 

Roşca tresări. Se lăsase furat de gânduri, spre surprinderea 
colaboratorului său, care nota discret întregul interogatoriu. 

— N-am discutat nimic cu medicul, îi răspunse Roșca, aprinzând o nouă 
țigară. 

Locotenentul Davidescu zâmbi. Doar Roşca fusese cel dintâi care 
solicitase doctorului Antoniu să i se comunice, cât mai repede cu putinţă, 
raportul medical și rezultatele analizelor. 

— Credeţi că starea Elizei se datorează unui șoc? 


— Deocamdată nu cred nimic, răspunse căpitanul. V-aș ruga să mă lăsaţi 
să vă pun tot eu întrebări... 

Catrina se abţinu să răspundă, însă o uşoară Roșcaţă îi coloră obrajii. 

— În ultima vreme, aţi observat cumva dacă nepoata dumneavoastră era 
preocupată de ceva? Dacă era mai nervoasă... Se comporta altfel decât eraţi 
obișnuită? 

— Nu. Nu am observat nimic neobișnuit în comportarea ei. 

— A ameninţat-o cineva? A avut vreun necaz? O pândea vreun pericol? 

— N-am cunoştinţă de aşa ceva, răspunse Catrina după o oarecare ezitare. 

— Gândiţi-vă bine! 

— M-am gândit. 

Urmară câteva momente de tăcere. În cameră era cald. Locotenentul 
urmărea de la fereastră dansul primilor fulgi de zăpadă. 

Vocea lui Roșca, gravă, baritonală, întrerupse tăcerea: 

— Sunteţi persoana cea mai apropiată de Eliza Dornescu. V-aș ruga să-mi 
spuneţi dacă lipseşte ceva din apartament! 

— Ce anume? 

— Bani, obiecte preţioase... 

— Credeţi că e vorba de un furt? 

— Tot ce se poate. 

— Atunci, îngăduiţi-mi să controlez! 

— Poftiti! 

— Ştiţi, în clipele acelea nu m-am gândit la așa ceva... 

— E firesc. 

Căpitanul Roşca şi colaboratorul său aşteptară vreme de câteva minute, 
urmărind cu atenție fiecare gest al femeii. În sfârşit, aceasta se întoarse, 
aşezându-se pe fotoliu. 

— Cred că nu lipseşte nimic. 

— Nu sunteţi sigură? 

Catrina ridică din umeri. 

— Ceea ce mi se pare mai important — bijuteriile, lucrurile de valoare — 
sunt toate la locul lor. 

— Mda! Vă rog să reveniți la momentul descoperirii nepoatei 
dumneavoastră, spuse brusc Roşca. Glasul îi era acum mai aspru decât la 
început. 

„De ce s-o fi enervat?” se întrebă locotenentul, fără a putea să-și dea un 
răspuns, deoarece, din discuţia de până acum, nimic deosebit nu-i atrăsese 


atenţia. 

— Aşadar, pe la ora şapte, am deschis uşa apartamentului. 

— Aveaţi și dumneavoastră o cheie? 

— Desigur. Doar îi făceam menajul. 

— Nu vi s-a părut nimic suspect în momentul când aţi intrat? 

— Nu. Am aprins lumina pe holul mic, am așezat cumpărăturile în 
cămară, m-am dezbrăcat de palton și am început să prepar mâncarea pentru 
prânz. Acest lucru îl făceam zilnic, afară de duminică, zi când Eliza mânca 
în oraş, invitată de vreun coleg sau... admirator. 

Făcu o pauză, ca şi cum i s-ar fi părut că nu găseşte expresia cea mai 
potrivită pentru cea de-a doua categorie de prieteni ai nepoatei sale. 

— Azi e luni, remarcă Roșca. Ieri v-aţi văzut cu Eliza? 

— Nu. 

Roșca încruntă sprâncenele. Remarcase, în frântura de secundă care 
precedase răspunsul, o nouă ezitare. „Oare femeia aceasta distinsă ascunde 
adevărul? Să ştie mai uite lucruri decât a declarat până acum?” 

— La ce oră obişnuia să se trezească? 

— La şapte, întotdeauna. Ea intra în baie, iar eu, între timp, dereticam 
prin bucătărie și pregăteam cafeaua. Apoi se ducea la teatru, pentru repetiţii. 
De multe ori era chemată la radio sau la televiziune. 

De-abia acum Roşca își aminti de unde o cunoștea pe Eliza Dornescu. 
Ca actriță se numea Lia Dorna. Steaua teatrului muzical. Și el o admira ori 
de câte ori o vedea pe scenă. Dar femeia care zăcea acum rigidă și 
inconștientă se deosebea mult de artista plină de temperament care seară de 
seară smulgea ropote de aplauze. 

— Astăzi avea un program deosebit? De obicei lunea actorii n-au 
spectacole. Cel puţin aşa ştiu eu... 

— Mi se pare că avea o înregistrare la radio, pe la ora zece. Nu ştiu nici 
eu precis... Ca de obicei, am aşteptat-o cu cafeaua pregătită. Când mi-am 
dat seama că Eliza nu trecuse în baie, aşa cum îi era obiceiul, m-am dus în 
dormitor. Și acolo... 

Din nou groaza se întipări pe faţa Catrinei Dornescu. 

— Şi? insistă Roşca, dar trebui să aştepte, un timp până ce femeia izbuti 
să-i răspundă. 

— La început nu mi-am dat seama ce s-a întâmplat. Storurile erau trase. 
Camera se afla în întuneric. Am răsucit comutatorul și m-am uitat spre pat. 
Totul era neatins, ca şi cum Eliza n-ar fi dormit peste noapte acasă. Am 


zărit-o când m-am întors spre uşa ce dă la baie, dar nu m-am putut apropia 
de ea. 

— Aţi crezut că era moartă? 

— Da. Apoi mi-am dat seama că trăieşte..., că e paralizată. Privirea ei... n- 
am s-o pot uita niciodată. Am telefonat imediat la Salvare. 

Abia acum cedară nervii Catrinei Dornescu. Izbucni în hohote de plâns, 
ceea ce îl obligă pe Roşca să pună capăt interogatoriului,; 

— Vă rog să vă liniștiți! îi spuse el și îi făcu un semn discret 
locotenentului să o scoată pe femeie din încăpere. 


x 


— Povestea asta mi se pare mult mai ciudată decât mi-am închipuit! 
exclamă Roşca atunci când locotenentul Davidescu se reîntoarse în cameră. 

— După opinia mea, ancheta noastră depinde în primul rând de rezultatul 
cercetărilor doctorului Antoniu. 

— Așa este! Dar până când vom obţine acest rezultat... Primele constatări 
au stabilit că Eliza Dornescu nu prezintă leziuni. Așa că starea în care se 
află se datorează fie unui șoc violent, fie unui anumit fapt pe care 
deocamdată nu-l cunoaştem. 

Roşca privi cu luare-aminte dormitorul, cercetând din ochi fiecare 
obiect, căutând parcă să desluşească în acest fel cărui fapt se datora starea 
actriţei. 

— S-ar putea să fie vorba de un şoc, își reluă căpitanul, cu voce tare, firul 
gândurilor. În acest caz însă, din câte mă pricep, oricât de puternică ar fi 
violenţa șocului, este aproape exclusă paralizia întregului corp, ca să nu mai 
vorbesc de amnezie — totală, după câte mi-am dat seama. 

— Într-adevăr, de obicei şocurile dau paralizii parţiale, iar la persoanele 
suferinde de o boală de inimă pot produce un infarct, uneori fatal. 

— Da. Din păcate, așa stau lucrurile, dar poate că aici e vorba de altceva. 
Să presupunem că actrița ar face o excepţie de la regulă. În consecinţă, 
suferă un şoc în urma căruia se produc paralizia și amnezia totală. Dar nu 
există efect fără cauză și atunci, cum este firesc, se pune întrebarea: cine 
este vinovat de șocul produs? Răspunsul nu poate fi decât unul singur: 
persoana care avea interesul să o împiedice pe Eliza Dornescu să ne aducă 
la cunoștință acel „fapt îngrozitor”. 

— Deocamdată nu avem, ca punct de pornire, decât declaraţiile Catrinei 
Domescu. Dar nu-mi vine să cred că e singura persoană care cunoaşte 


amănunte din viaţa actriţei. 

— Sunt convins, încuviinţă căpitanul Roșca. Dealtfel, Catrina Dornescu a 
recunoscut că în viaţa Elizei există mai multe persoane. Pe acestea trebuie 
să le căutăm, să le descoperim... E posibil ca bătrâna să nu cunoască decât 
pe câţiva dintre cei care o înconjurau pe Eliza. Chiar dacă cele două femei 
au locuit cândva împreună, nu e obligatoriu să-și cunoască fiecare taină a 
sufletului. Desigur, primele indicii ale anchetei ne-au fost furnizate de 
Catrina Dornescu. Dar nu ne vom limita numai la ele. 

— Mai ales că, după unele șovăieli ale bătrânei, am impresia că nu e 
dispusă să ne spună tot ce ştie. 

— S-ar putea ca reținerile ei să se datoreze emoţiei pe care a încercat-o 
sau dorinţei de a nu divulga anumite lucruri, prea intime, din viaţa actriţei, 
care — să nu uităm! — îi e nepoată. Dar s-ar putea tot atât de bine ca 
atitudinea Catrinei Dornescu să se datoreze și altor cauze, în sfârşit, vom 
vedea! Deocamdată planul meu e să încercăm aflarea amănuntelor care ne 
interesează. Şi iată cum: vom reconstitui o zi din viaţa actriţei, ca şi cum 
nimic nu s-ar fi întâmplat. 

— Perfect! Numai că la acest joc ar trebui să participe și Catrina, 
bineînţeles fără ştirea ei. Eventual, o putem reţine aici un timp mai 
îndelungat, pretextând continuarea interogatoriului. 

— Nu aş vrea s-o forțăm să urmeze pista care ne trebuie nouă. Vom 
obține mai mult dacă o lăsăm să acţioneze aşa cum crede ea de cuviinţă. Ţie 
îţi revine sarcina de a o urmări. În ceea ce mă priveşte, voi rămâne aici. 

Un ciocănit discret în uşă le întrerupse discuţia. La invitaţia căpitanului, 
în dormitor intră Catrina Dornescu, care i se adresă cu oarecare sfială: 

— Domnule, am o rugăminte. Nu s-ar putea să amânaţi pentru mâine 
continuarea interogatoriului? Ştiţi, nu mă simt prea bine. Emoţiile prin care 
am trecut... 

Femeia era stânjenită. Bănuia că dorinţa pe care o exprimase nu era pe 
placul interlocutorului. 

— Sunt de acord, însă, cu permisiunea dumneavoastră, noi vom mai 
rămâne. 

— Desigur. Cum doriţi, rosti Catrina, parcă în şoaptă. 

— V-aş ruga ca mâine dimineaţă, la orele opt, să fiţi aici. 

Catrina Dormescu se opri în pragul ușii. 

— Atunci... să vă las cheia de la intrare? 

— Dacă doriți... 


La puţin timp după plecarea bătrânei părăsi apartamentul și locotenentul 
Davidescu. 

Catrina mergea fără să privească în urma ei. Se părea că nu bănuia a fi 
urmărită pas cu pas. Aşa cum nici locotenentului Davidescu nu-i trecea prin 
gând că, la rândul său, era urmărit. Din gangul unui bloc învecinat, un tânăr 
zvelt pornise pe urmele lui. 


* 


Căpitanul Roşca își aprinse a treia ţigară din acea zi. Era amiază şi 
pentru asta nu era nevoie să se uite la ceas. Ştia prea bine că pe la 
douăsprezece i se făcea întotdeauna foame. Dimineaţă plecase în grabă de 
la birou și își uitase acolo sandvișurile pregătite de soție. Acum își 
întocmise un plan şi pentru a-l respecta era nevoit să nu se miște din 
apartamentul actriţei. 

Locotenentul Davidescu nu dăduse nici un semn de viaţă. Telefonul 
sunase doar de două ori. Prima dată, pe la ora unsprezece, un bărbat se 
interesase de ce Lia Dorna nu se prezentase la repetiție. Bănuind că e vorba 
de directorul sau regizorul teatrului muzical, căpitanul Roșca se 
recomandase drept medicul de serviciu al circumscripţiei sanitare, chemat 
să constate starea gripală a actriţei. Bineînţeles, nu uitase să adauge că 
actriţa va fi nevoită să stea în casă cel puţin trei zile, iar, dacă starea ei se va 
înrăutăţi, o va transporta la spital. Pretextă apoi că tocmai o examina pe 
pacientă şi aşeză repede receptorul în furcă. Telefonul zbârnâise din nou. La 
început ezitase să răspundă, apoi, brusc, se decisese să ridice receptorul. Nu 
auzi decât tonul. Stinse, surprins, ţigara şi o azvârli în scrumieră. Își roti 
privirea prin dormitor. Imediat însă izbucni iar soneria telefonului, care 
încetă la fel de repede. O nouă greşeală? Sau, mai degrabă, apelul telefonic 
era un semnal convenţional! Dar cine ar fi trebuit să răspundă chemării? De 
obicei, la ora aceasta actriţa nu se afla acasă. Cel puţin așa spusese Catrina. 
Atunci?... Atunci poate că apelul îi era adresat chiar ei. 

Trecură încă vreo câteva minute. Și deodată răsună din nou soneria 
telefonului, de data aceasta prelung, neîntrerupt. Ridică receptorul. Tăcere. 
La celălalt capăt al firului nu se auzea nici un apel, nici un zgomot. Cineva 
asculta, fără îndoială, aşteptând să i se vorbească, aşa cum făcea și el. Apoi 
căpitanul Roșca auzi declicul uşor al telefonului care chemase și... tonul. 

Aşadar, misterioasa persoană aşezase receptorul în furcă. Deci nu se 
înşelase! Cineva a chemat prin două semnale convenţionale. Neprimind 


răspunsul așteptat, a sunat pentru a treia oară, încercând să afle ce s-a 
întâmplat. Dar de ce nu vorbise? Cine era persoana care telefonase și cine ar 
fi trebuit să-i răspundă? 


* 


Catrina Dornescu mergea liniștită, fără grabă, ca și cum ar fi fost într-o 
plimbare duminicală. Ninsoarea se transformase în lapoviţă şi lapoviţa într- 
o ploaie măruntă, rece și pătrunzătoare. Locotenentul reținea, din cele spuse 
la interogatoriu, că locuinţa Catrinei se afla situată la o depărtare de trei 
stații de autobuz faţă de casa actriței. De aceea deveni mai circumspect când 
femeia, depășind această distanţă, își continuă mersul prin ploaie, în direcția 
bulevardului central al orașului. „Parcă spunea că nu se simte bine! încotro 
se duce, când firesc ar fi fost să se întoarcă acasă?” se întrebă locotenentul 
Davidescu, dar nu mai avu timp să-și răspundă; simţea că cineva se află în 
spatele său, că este urmărit. Verifică imediat. Dar nimeni nu-și făcu apariţia. 
Nu era cazul să stea mult pe loc, deoarece risca să o piardă din vedere pe 
bătrână. Îşi reluă drumul tocmai la timp. Catrina intrase într-un bufet lacto- 
vegetarian. Se grăbi să o ajungă din urmă. 


* 


Încă de dimineață colonelul de securitate Andrei Manea decisese ca 
maiorul Dan Tomescu şi locotenentul Anton Mareş să se ocupe de dosarul 
de la Institutul de cercetări energetice. Hotărârea era întemeiată pe faptul că 
această echipă rezolvase cu succes şi alte dosare care intraseră în atenția 
spionajului economic. 

Ca de obicei, colonelul expuse în fața colaboratorilor săi principalele 
coordonate ale dosarului, așa cum rezultau din cercetările și informaţiile de 
până atunci. 

În Institutul de cercetări energetice se experimentase de câteva zile o 
nouă formulă a proceselor electrice în materie vitroasă. Descoperirile 
inginerului George Munteanu privind procesele tehnologice pentru sticlele 
fotosensibile, sticlele luminiscente şi laserii din sticlă erau fundamentul 
unei lucrări de mare importanță economică pentru ţara noastră. Toată 
lucrarea se efectua în cel mai strict secret; la desăvârşirea ei participa un 
număr extrem de restrâns de cercetători. Dar iată că, pe neașteptate, se 
interceptase un mesaj codificat. Descifrarea lui a fost o adevărată surpriză, 


întrucât conţinea o bună parte din rezultatele noilor experimentări secrete de 
la Institutul de cercetări energetice. 

Cum e şi firesc, primele cercetări ale maiorului Dan Tomescu se 
îndreptară către persoanele care se ocupau direct de experimentarea noii 
formule a proceselor electrice în materie vitroasă. 

Aşezat la biroul din camera de lucru, maiorul revedea scurtele sale 
însemnări asupra celor trei persoane care alcătuiau echipa de cercetători. În 
aparenţă, nici una dintre ele nu prezenta motive pentru a fi suspectată. 
Inginerul George Munteanu, șeful lucrărilor, era un om în etate, necăsătorit, 
savant de renume internațional, autorul unor importante studii, articole şi 
referate ştiinţifice. Avea aproape treizeci de ani de activitate laborioasă şi 
devotată pe tărâmul ştiinţei. Inginerul Vicenţiu Daleş, principalul său 
colaborator, căsătorit, deşi cel mai tânăr membru al echipei, dovedise o 
pricepere profesională desăvârșită, ca și laboranta Anca Rodan, asistenta 
celor doi ingineri. 

Acestea erau primele date pe care le avea. Atât şi nimic mai mult. Fără 
îndoială, trebuia să afle urgent cât mai multe lucruri despre cei trei. Și 
pentru aceasta calea cea mai eficientă, după părerea sa, nu putea fi decât 
urmărirea activităţii lor. 


* 


Din informaţiile primite, locotenentul Mareş ştia că laboranta Anca 
Rodan nu lucra la institut decât până la orele trei după-amiază. Cam pe la 
două şi jumătate el se afla cu maşina la locul de parcare al institutului. 

Cerul se acoperise de nori plumburii și lumina zilei se estompase într- 
atât, încât aveai impresia că din clipă în clipă se va lăsa noaptea. 

Puțin după ora trei o femeie înaltă, uscăţivă, cu părul oxigenat și cu un 
mers mărunt și repede, îşi făcu apariţia pe poarta institutului. Era îmbrăcată 
cu un palton violet, croit impecabil; în picioare avea cizme albe, lungi, până 
aproape de genunchi, iar pe cap purta o basma fină de mătase albă cu 
picouri violete. 

Pentru câteva momente Mareş tresări fără voia lui şi simţi că inima îi 
bate mai puternic. Laboranta Anca Rodan se oprise în poarta institutului şi- 
şi îndreptase privirile spre el, făcându-i un semn prietenesc cu mâna. Se 
recunoscură imediat. Fuseseră colegi de liceu, într-un oraș de provincie. 

Neașteptata reîntâlnire, tocmai în aceste împrejurări, putea să aibă 
urmări destul de puţin plăcute, dar acum Mareş nu mai avea posibilitatea să 


dea îndărăt. 

— Ce mai faci, dragă Toni? Nu te-am văzut de atâta timp... 

Mareş îşi reveni imediat din surpriză. Arborând un surâs binevoitor, 
deschise portiera mașinii şi o invită lângă el. 

Anca Rodan acceptă bucuroasă invitaţia. Se aşeză pe canapeaua din 
dreapta lui Mareş şi își netezi șuviţele blonde, de-a lungul tâmplei. 

— Dacă nu sunt indiscretă, aşteptai pe cineva de la noi, de la institut? 

Mareş își stăpâni cu greu râsul, gândindu-se ce figură ar fi făcut fosta lui 
colegă de liceu dacă i-ar fi mărturisit adevărul. 

— Nu. Am avut treabă prin împrejurimi. 

— Eşti de mult în București? 

— Da. De vreo trei ani. 

— Automobilul e al tău? 

— Da, răspunse el fără ezitare. Şi acum sunt la dispoziţia ta! Dacă nu ai 
nimic împotrivă, te-aş invita să iei masa cu mine. 

— N-am să te refuz, deşi ar trebui ca eu să mă revanșez pentru 
generozitatea pe care mi-ai arătat-o cândva. 

— Să lăsăm deocamdată amintirile. 

— Chiar dacă sunt plăcute? surâse Anca. Ascultă Toni, adăugă ea după 
câteva clipe de tăcere. Cunosc un restaurant admirabil, foarte aproape de 
aici. Şi, ca să nu avem discuţii, ne plătim fiecare consumaţia. 

— Bine. De acord. 

Mareş ambală motorul și maşina demară lent. Conducea cu atenţie, 
întrucât circulaţia, la ora aceea, era foarte animată, iar asfaltul era acoperit 
cu un strat subțire de gheață. Mașina putea deci să derapeze în orice 
moment. 

Într-adevăr, restaurantul se afla foarte aproape, aşa că drumul nu dură 
mai mult de patru-cinci minute. Coborâră din mașină şi, galant, Mareş îi 
oferi Ancăi Rodan braţul, ţinându-i totodată umbrela, spre a o feri de ploaia 
care se pornise. 

În restaurant era plăcut. Interiorul rustic, cu măsuţe de pai şi taburele 
tapisate în catifea roşie, avea o notă de familiaritate. Anca alese o măsuţă 
aşezată lângă fereastră. În vreme ce Mareş cerceta lista de bucate şi o 
întreba ce ar dori să mănânce, laboranta arunca priviri, aparent distrate, pe 
fereastră, lăsând impresia că aştepta pe cineva, care, probabil, frecventa 
acest local. 


La început discuţia fu presărată cu tot felul de banalităţi și cu amintirile 
din vremea petrecută împreună în școală. Când veni vorba de prezent, 
Mareş răspunse prudent, căutând să nu stârnească vreo bănuială. 

— Erai mult mai vorbăreț în liceu, remarcă Anca Rodan, cu oarecare 
malițiozitate. 

Locotenentul se mulțumi să răspundă cu un surâs. La un moment dat 
Anca Rodan, tot uitându-se pe fereastră, tresări, vădit tulburată. Mareş 
părea încă preocupat cu lista. În realitate examinase cu multă atenţie 
persoana care acum își lăsa paltonul şi pălăria la garderobă. Tocmai își 
punea întrebarea dacă bărbatul în etate, cu un aer atât de distins, era pricina 
emoției laborantei, când îl zări pe maiorul Dan Tomescu coborând dintr-o 
maşină. Așadar, cel care îi saluta acum, pe Anca şi pe el, cu multă politeţe, 
nu putea fi altul decât inginerul George Munteanu. 

— Un fost coleg de liceu, Toni Mareş; tovarășul inginer George 
Munteanu, şeful meu de la institut! făcu Anca Rodan prezentările. 

— Încântat să vă cunosc, rosti inginerul, dar vocea lui indiferentă exprima 
parcă tocmai contrariul. 

Îi întinse locotenentului o mână viguroasă, cu degete lungi şi subțiri. 

— Nu mai puţin, tovarăşe inginer, răspunse Mareş, căutând să pară cât 
mai degajat cu putință. Poftiţi, luaţi loc! îl invită el pe inginerul Munteanu 
la masa lor. 

— Tovarăşul inginer Munteanu nu obișnuiește să ia masa cu subalternii, 
izbucni pe neaşteptate, oarecum cu reproş, Anca Rodan. 

Inginerul se abținu să răspundă, prefăcându-se că ia drept o glumă 
cuvintele și comportarea laborantei. 

— Vă rog să mă iertaţi! Trebuie să plec! 

În vreme ce inginerul se îndrepta spre un alt salon al restaurantului, la 
uşa de la intrare apăru maiorul Tomescu. Îl căută cu privirea pe Mareş şi, 
când îl descoperi, îi făcu un semn arătându-i că vrea să-i vorbească. 


* 


Locotenentul Davidescu intră grăbit în bufetul lacto-vegetarian, 
examinând dintr-o privire interiorul localului. În încăperea îngustă şi destul 
de întunecoasă se aflau doar câteva măsuţe. La una dintre ele un bătrânel 
sorbea tacticos dintr-un pahar cu lapte. În spatele tejghelei, un individ solid, 
îmbrăcat într-un halat alb, probabil responsabilul, moţăia, cu aerul unui om 
plictisit de tot ceea ce îl înconjoară. De Catrina Dornescu, nici urmă. 


Nehotărât, Davidescu se opri în prag. Individul tresări din amorțeală, 
clipi des din ochii mici și rotunzi ca niște mărgele negre și privi întrebător 
spre locotenent. 

— N-a intrat aici o doamnă în etate? îl întrebă locotenentul pe individul în 
halat alb. 

— Nu. 

Davidescu făcu câțiva pași și se opri în faţa bătrânelului. 

— Nici dumneata n-ai văzut-o? 

Însă acesta continua să savureze laptele ca şi cum nimic nu s-ar întâmpla 
în jurul lui. 

— Nu insistaţi, îi explică omul în halat alb, fără să se miște de după 
tejghea. Dumnealui e surdo-mut. 

Locotenentul își aruncă privirile prin local. În spatele tejghelei se afla o 
altă încăpere, mai strâmtă decât aceea a localului propriu-zis. De-a lungul 
pereţilor, lăzi metalice pline cu sticle de lapte, de iaurt și de suc de fructe. 

„Totuşi n-am visat, îşi spuse locotenentul. Catrina a intrat aici. Doar am 
văzut-o cu ochii mei.” 

Înciudat, părăsi localul. Se opri, nehotărât, în stradă. Fără să vrea, privi 
clădirea alăturată bufetului. O reclamă imensă, aninată deasupra intrării 
principale, anunţa „Teatrul muzical”, iar într-o vitrină, pe un afiș, se răsfăţa 
chipul surâzător al Elizei Dornescu. 

Locotenentul căută cu febrilitate o legătură între modestul bufet lacto- 
vegetarian și clădirea Teatrului muzical, între ciudata dispariţie a Catrinei 
Dornescu şi afișul cu reclama Elizei. „Fără îndoială, între toate acestea 
există ceva, care le unește și le rezolvă totodată, ceva pe care deocamdată 
nu pot decât să-l intuiesc, foarte vag”, îşi spuse şi intră, hotărât, în elegantul 
hol al teatrului. Un portar înalt, cât o girafă, cu umeri de boxer de categorie 
grea, îl opri cu un gest autoritar. 

— Pe cine căutaţi, vă rog? 

O inspirație de moment îl făcu pe locotenent să răspundă automat: 

— Aş vrea să vorbesc cu Lia Dorna. 

Portarul surâse șmechereşte și îl fixă cu un ochi de expert. 

— Sunteţi nou pe aici, nu-i aşa? 

— Da! recunoscu Davidescu. 

— Azi e luni, e relache, adică liber, explică portarul, afişând o competenţă 
exagerată. Apoi îl studie pe locotenent cu atenţie, ca și cum din această 
examinare ar fi reușit să afle absolut totul despre omul care se afla în faţa 


lui. Ştiţi, aș putea, explică el, după ce socoti că s-a lămurit de ajuns cu cine 
are de-a face, să vă ajut... dacă vă interesează... problema. 

Subliniase ostentativ ultimele cuvinte şi acum aştepta, cu un zâmbet 
satisfăcut, răspunsul. 

„Interesant! îşi spuse Davidescu. Văd că este necesar să abordez şi 
această pistă. Cu atât mai mult, cu cât omul e dispus să-mi facă unele 
confidenţe.” 

Întinse mâna portarului, răspunzând zâmbetului şmecheresc cu o mână 
binevoitoare. 

— Sunt omul dumitale. Și n-o să fie pe degeaba. 

Portarul clipi din ochi, înțelegător. 

— Ştiţi, mie îmi cade repede fisa. Am priceput imediat că sunteţi un 
genteleman. 

Davidescu se apropie de el și îl fixă cu o privire insistentă. 

— Crezi că am vreo şansă? 

— Depinde! răspunse omul, enigmatic. 

— Înţelegi ce vreau să spun, nu? 

— Păi! exclamă celălalt și făcu un gest care putea să însemne orice. 

— Mă interesează domnişoara Lia Dorna... 

— Bănuiam, deși nu v-am văzut niciodată pe aici... 

„Are memorie individul”, îşi spuse Davidescu. 

— Tocmai pentru că sunt nou... vreau să merg la sigur, înţelegi? continuă 
el cu voce tare. 

— Păi!... 

Și iarăşi urmă gestul acela care putea foarte bine să fie şi un tic. 

— Aş vrea să aflu cât mai multe. 

— Despre cine? 

— Despre domnișoara Lia, se înțelege! 

— Dacă ştiu, vă spun. Eu sunt om cinstit. Nu vă duc cu preşul. 

— Foarte bine. E măritată? 

— Tyt! 

— Îi plac florile? 

— Oho! 

— Are mulți admiratori? 

— Mulţi, dar numai trei e serioşi. Pe cuvântul meu! Ascultaţi ce vă spun, 
că nu vă mint. 

— De unde ştii dumneata? Eşti sigur? 


— Păi! 

— Ce vrei să spui? 

— Lumea vorbește, trăncăneşte, știți cum e la teatru. Eu am urechi bune, 
dar ochi şi mai și! Și, pe urmă, v-am mai spus-o: îmi cade repede fisa. 

— Deci ai putea să-mi spui şi mie cine sunt admiratorii? 

Portarul avu o ezitare, pe care Davidescu o sesiză numaidecât. De aceea 
îi strecură în palmă o hârtie de douăzeci şi cinci de lei. 

— Eu sunt mormânt! Da” fiindcă-mi sunteți simpatic, am să vă spun. 

— Poţi să contezi pe discreția mea. Să nu-ţi faci vreo grijă din pricina 
asta. 

— Unul dintre ei e domn” doctor. 

— Care doctor? 

— De la policlinică: Bănescu. E ăl mai bătrân, dar o iubeşte foc! Ceva ce 
nu s-a mai pomenit! Și gelos... mamă, mamă! 

— Nu mai spune! 

— Omul e burlac. N-are nevastă, n-are copii. Are dreptu”, aşa-i? 

— Te cred. 

— Şi de bani, ce să mai vorbim? Odată, la o premieră, i-a luat 
domnișoarei uite-aşa un buchet, din alea..., cum le zice?... Aşa, mari, albe, 
care n-au miros, da” e scumpe. 

— Cale? 

— Păi! 

— Şi ceilalți? 

— E mai tineri, dar focoşi. D'apăi și domnișoara tare mai e frumoasă! Pe 
pictor, dacă vă duceţi des la teatru, nu se poate să nu-l ghiciţi. 

— Cunosc mai mulți pictori. E scenograf? 

— Cum adică? 

— Lucrează decoruri în teatre? 

— Aşa, aşa! Asta-i zice Aliman. Are nume frumos Remus Aliman. Şi-i 
căsătorit. Da” nevastă-sa e cam așa — mă iertaţi —, într-o ureche. Dom” 
doctor ştie de el... 

— Şi ce zice? 

— Păi! Ce să zică? Odată a ieșit cu scântei. S-au certat rău de tot în 
culise, era să se și bată. Mie mi-a spus Mimi, o fată din balet, care vede şi 
aude tot. 

— la uite! Şi al treilea? 


— Ei, ăsta-i mai nou. Şi să vă spun și un alt secret. De el nu ştiu decât eu, 
nici măcar doamna Catrina n-a aflat! 

Davidescu era cât pe-aci să scoată un strigăt de bucurie. Se abţinu cu 
greu. Portarul îi părea acum un fel de comoară pe care numai el avusese 
norocul s-o găsească. 

— Cine-i doamna Catrina? 

— Mătuşa domnișoarei! Dar parcă i-ar fi mamă, aşa se ţine de capu” ei. 
Da” de ăsta mai tânăr nu ştie, v-o spun precis. N-a fost decât de trei ori pe- 
aici şi atunci, salon. 

— Nu ştii cum îl cheamă, cine e? 

— Aici e aici! V-am spus, e persoană discretă. 

— Deci altceva nu poţi să-mi mai spui? 

— Să fie al naibii care ştie mai multe! 

— Bine, îți mulțumesc şi pentru atât! Măcar să ştiu cu cine am de-a face. 

— Păi! În mine puteţi avea încredere. Îmi sunteți simpatic şi pace. De 
cum v-am văzut! declară solemn portarul. 

— Aş vrea să fii foarte discret. 

— Se-nţelege! 

— Ne vom revedea în curând. 

— Poftiţi! Poftiţi! O să fiți totdeauna binevenit pe la noi, rosti portarul, 
ploconindu-se exagerat şi grăbindu-se să-i deschidă ușa. Și nu uitaţi, adăugă 
el, că lunea nu o găsiți aicea pe domnișoara! Da” şi mâine dacă veniţi, eu vă 
servesc, să n-aveţi grijă! 

— Poate îmi faci rost de adresa de acasă a domnișoarei, îl încercă 
Davidescu. O să fie bine pentru amândoi, înţelegi? și locotenentul ieși în 
stradă mai înainte ca portarul să-i dea un răspuns. 

Curând năvăli în holul teatrului un tânăr cu înfățișare de sportiv. 

— Nea Costache! izbucni el. Cine era individul şi ce vroia? 

Portarul încercă să-i explice ceva, dar îşi aminti de hârtia de douăzeci și 
cinci de lei din buzunar. Așa că renunţă și simulă imediat nedumerirea. 
Tânărul nu se lăsă însă amăgit atât de uşor. Se vede treaba că își cunoştea 
bine omul. Aşa că insistă, având totodată grijă să-i strecoare în palmă o 
mică „atenţie”. Acest ultim argument înmuie pe dată rigiditatea bravului 
portar. 

— Să fiu al dracului, dacă vă mint, maestre! Azi l-am văzut pentru prima 
oară. M-a întrebat de domnişoara! 

— De Lia?! 


— Da. Aşa cum vă spun. 

— Ce vroia să ştie? 

— Vrute şi nevrute! Da” şi eu, vă rog să mă credeţi, am fost mormânt! 

— Şi altceva...? 

— Eh, ba una, ba alta. Ce flori îi plac domnișoarei, pe unde locuieşte... 

— A întrebat şi asta? 

— Păi! Da” parcă eu i-am spus ceva? 

— Ascultă-mă, nea Costache, aicea nu-i lucru curat! 

— Aoleu! Ce vorbe mai e şi astea, maestre? 

— În urmă cu o oră am plecat de la atelier, înţelegi? 

— Da! 

— M-am repezit până la domnișoara acasă. Îmi era dor să o văd. 

— Păi! 

— Cum ajung, o zăresc în ușa apartamentului pe doamna Catrina. Abia 
atunci mi-am adus aminte că domnişoara avea azi imprimare la radio. Nu 
doream să o întâlnesc pe doamna Catrina. De aceea am lăsat-o să plece. În 
vreme ce ea cobora scara, eu m-am ascuns după unul din stâlpii de pe 
palier. Înţelegi, nea Costache? 

— Înţeleg, murmură portarul, îngândurat. 

— Abia de-acum încolo începe ciudăţenia. Pe cine crezi că l-am zărit apoi 
ieşind din apartament? 

— Mie-mi cade repede fisa, bodogăni încruntat portarul, dar, vedeţi, 
acum nu-mi vine în minte cam cine putea să fie... 

— Individul cu care ai stat dumneata de vorbă adineauri, izbucni tânărul. 

— Cum!? se miră nea Costache. Nu se poate! 

— Ba... uite că se poate! 

— Păi... Îmi cerea adresa domnişoarei... 

— Ai văzut? 

— Nu mai înţeleg nimic, recunoscu portarul. 

— Nici eu. L-am urmărit, pas cu pas! Nici nu ştiu de ce... Aşa am ajuns 
până la bufetul de alături. 

— A fost şi acolo? 

— Mda! Apoi l-am văzut intrând aici. Acum, când am aflat ce a discutat 
cu dumneata, îmi dau seama că te-a minţit. Cu ce scop? Cine e individul 
ăsta şi ce vrea? Lia nu mi-a vorbit niciodată despre el! Sfârşi, trecându-și 
mâna prin păr, cu un gest nervos. 

— Aţi întrebat alături, la bufet? 


Tânărul tresări. Cum de nu-i dăduse prin minte aşa ceva? Fireşte, era o 
idee bună să-l întrebe pe responsabilul bufetului lacto-vegetarian dacă nu 
cumva ştie ce căuta individul acela, îl văzuse prin geamul vitrinei, discutând 
cu aprindere. Plecă în grabă spre bufet. 

— Bună ziua, maestre, cu ce vă pot servi? îl întâmpină Octav Budan, 
responsabilul. 

Tânărul îi explică ceea ce dorea. 

— Cred că era de la miliţie, îi răspunse Budan. Se interesa de doamna 
Catrina. 

Remus Aliman dădu să se aşeze imediat pe primul scaun ce-l găsi în 
cale. Un fior rece îi străbătu trupul și inima parcă îi încetă să mai bată. 


* 


Inginerul Vicenţiu Daleş ieși din laborator și se îndreptă cu pași hotărâți 
spre telefonul public, care se afla tocmai la capătul culoarului. Deschise ușa 
cabinei, asigurându-se mai întâi că nu era nimeni prin apropiere. Când 
ridică receptorul avu o ușoară ezitare. Formă totuşi numărul şi aşteptă 
emoționat. Nimeni nu răspunse la celălalt capăt al firului. Inginerul se uită 
la ceas. Era ora nouă. Aseară ea îl rugase să-i telefoneze la această oră. 
Atunci ce se întâmpla? De ce nu-i răspundea? închise și formă iar numărul. 
Poate că adineauri, din cauza emoţiei, greşise. Urmară o așteptare 
chinuitoare, acelaşi apel monoton și din nou nici un răspuns. Deci nu 
greşise. leşi abătut din cabină şi reintră în laborator. Ceilalţi doi colegi erau 
atât de absorbiți de ceea ce făceau, încât probabil că nici nu observaseră 
absenţa lui. Îşi reluă lucrul, fără nici un chef. Gândul îi era numai la ea. 
„Oare de ce nu mi-a răspuns la telefon?” Vicenţiu tresări. Inginerul George 
Munteanu se așezase alături de el, pe un scaun, privindu-l întrebător, cu o 
undă de îngrijorare părintească în glas: 

— Ce se întâmplă cu dumneata? De câteva zile parcă nu mai ai același 
entuziasm cu care ne obișnuiseşi. Te rog să nu mă înţelegi greșit. Nu vreau 
să mă amestec în viaţa dumitale. Acest lucru, fără îndoială, te priveşte. Dar 
nici nu pot rămâne nepăsător dacă ţi s-a întâmplat ceva neplăcut... 

Vicenţiu nu răspunse. Privea în gol, parcă ar fi zărit ceva deosebit de 
interesant într-un punct nedefinit. Fără să se lase impresionat de tăcerea 
celuilalt, inginerul Munteanu aprinse o ţigară. Urmări o vreme rotocoalele 
alb-cenușii, apoi îi vorbi din nou tânărului, îngândurat: 


— Dragul meu, n-aș vrea să ne împotmolim tocmai acum, când suntem 
atât de aproape de firul cercetărilor noastre. Îți dai seama că dacă ne 
concentrăm toate forțele, întreaga atenţie, în trei zile putem termina. 
Dealtfel, am comunicat acest lucru și directorului institutului, așa că va 
trebui să faci un efort să-ţi învingi neliniştile sau oboseala. Apoi va veni 
odihna binemeritată... 

Abia acum Vicenţiu îşi reveni. Părea că se trezeşte dintr-un vis. 

— Vă rog să mă iertaţi! Într-adevăr, nu mă simt prea bine. Dar vă promit 
că am să fac totul ca lucrarea să se sfârșească la termenul dorit. 

Inginerul Munteanu îl bătu prieteneşte cu palma pe umăr și se îndepărtă, 


clătinând capul ca și cum ar fi spus: „Ah, tinerii ăştia!" 


* 


Astă-vară, într-una din seri, fascinat de chipul Liei Dorna, care te 
îndemna, din cadrul afișului, să intri la spectacolul teatrului muzical, 
Vicenţiu se hotărâse să cumpere bilete. Soţia însă, obosită și ocupată cu 
pregătirile pentru apropiatul concediu, îl rugase să meargă singur la 
spectacol. La sfârşitul reprezentaţiei, a cărei vedetă fusese desigur Lia 
Dorna, actriţa îi dăruise lui bucheţelul de flori cu care obișnuia să-și răsfeţe 
publicul seară de seară. Tulburat, o așteptase apoi la ieşirea din teatru. Nu 
spera să îl recunoască. Vroia doar s-o mai vadă o dată pe aceea care îi 
dăruise o clipă atât de fericită. Vicenţiu era un om sobru, devotat soţiei. Dar 
ceea ce se petrecuse cu el atunci purta aripa visului înflăcărat de o noapte. 

Lia ieșise însoțită de un bărbat în etate, care îi vorbea aprins, de parcă i- 
ar fi reproşat un lucru foarte grav. Târziu, când ajunsese acasă, Vicenţiu 
constatase că pierduse pe drum bucheţelul de flori... 

Curând, plecase la mare cu soția. Acolo, pe nisipul fierbinte al plajei, Lia 
Dorna se stinse, încetul cu încetul, din amintirea lui. 

În septembrie, cum s-a întors din concediu, Vicenţiu a fost chemat de 
urgenţă la institut. Inginerul George Munteanu se pregătea să experimenteze 
o nouă formulă a proceselor electrice în materie vitroasă. Propunerea 
inginerului fusese aprobată de conducerea institutului și se trecuse îndată la 
executarea ei. 

Într-o după-amiază însă Vicenţiu întâlni din nou chipul Liei Dorna pe 
unul din afişele ce anunțau deschiderea stagiunii de toamnă. Cu o 
îndrăzneală care l-a mirat şi pe el, a intrat în teatru și i-a vorbit portarului de 
Lia. A doua oară, la fel. A treia oară neînduplecatul cerber al Teatrului 


muzical i-a sugerat ceva la care Vicenţiu nu se gândise niciodată — să-i 
telefoneze actritei. 

A fost, după câte-și amintea, cea mai nefericită convorbire telefonică din 
viaţa lui. Cel puţin, așa o considera el. Paradoxal, Lia Dorna, departe de a se 
amuza, a apreciat că în sfârșit întâlnise pe cineva care îi făcea doar 
nevinovate declaraţii sentimentale. Într-o după-amiază de octombrie, Lia l-a 
rugat să o însoţească. 

— Aş vrea să mergem împreună într-un loc liniştit, unde să fim numai noi 
doi. 

— Crezi că există aşa ceva? 

— Cunosc un asemenea loc! 

Totul s-a petrecut ca într-un vis. Au coborât din tren într-o gară mică, 
înconjurată de brazi bătrâni, uriași, așezați acolo parcă de când lumea. 
Înserarea cuprindea întinderile nemărginite. Au pornit, pe o potecă 
întortocheată, către o căsuţă care avea în față o grădină plină de crizanteme. 
Au deschis poarta, legată cu lanţ de gardul împletit din răchită, şi au urcat 
treptele din marginea pridvorului. I-a întâmpinat o adiere de levănţică 
proaspătă. Mâini harnice pregătiseră totul și apoi se făcuseră nevăzute. 

— Aici e locul meu tainic, murmurase, Lia. Eşti primul bărbat caro 
pătrunde în oaza aceasta de liniște și fericire. 

Vicenţiu a aruncat vreascuri în gura sobei și s-a așezat în preajma Liei, 
ca un copil în faţa bradului împodobit cu dulciuri și jucării. Jarul din sobă îi 
lumina. Tăcut și timid, a prins mâinile Liei în mâinile lui. 

Când s-au întors în gara mică, trenul tocmai venea din noaptea de vis să- 
i ducă înapoi pe pământ. 

Vicenţiu și-a reluat lucrările cu un avânt nemaipomenit, dar pe Lia nu a 
mai întâlnit-o. Zadarnic o căutase între timp la telefon. Pe la teatru nu mai 
trecuse. Aceasta fusese dorința ei. Totuși aseară se hotărâse să-i facă o vizită 
acasă. Aflase de la teatru că Lia nu avea spectacol. 

A sunat la ușa apartamentului. O dată, de două ori. Într-un târziu i-a 
deschis chiar ea. Avea cearcăne la ochi, o privire pierdută, absentă. Nu mai 
recunoștea aproape nimic din femeia aceea care împărțea zâmbete și 
bucheţele de flori în spectacolele de la teatru. Erau ca doi străini, ca doi 
oameni veniți din lumi diferite, care nu au a-și spune nimic, absolut nimic. 

Din apartament răzbăteau vag sunetele unei melodii triste, ca și sufletul 
lui Vicenţiu. Acolo, înăuntru, intuise că nu se mai afla parfumul vrăjit al 
levănţicăi proaspete sau intimitatea caldă a căsuţei dereticate de mâini 


harnice şi nevăzute. A șoptit câteva scuze de circumstanţă și a dat să plece. 
Lia i-a astupat buzele cu palma-i mică, într-un gest trist, dar nu lipsit de 
tandreţe. 

— Telefonează-mi mâine dimineaţă, la ora nouă. Te rog, te rog mult! 

Apoi a dispărut, închizând uşa în urma ei, lăsându-l descumpănit și 
nefericit. 

Toate aceste, imagini îi treceau acum prin faţa ochilor, ca într-un film al 
cărui sfârşit nu îl poţi afla niciodată. 

Vorbele inginerului Munteanu îi răsunau permanent în urechi. Da. 
Trebuia, mai presus de orice, să isprăvească lucrarea cât mai curând, cât mai 
repede cu putinţă. Era fixat şi un termen: trei zile. 

Se apucase cu patimă de lucru. Poate pentru că asta îi era firea, poate ca 
să o uite pe Lia. Nici nu şi-a dat seama cât de repede a trecut timpul. Era ora 
cinci când constată că rămăsese singur în laborator. George Munteanu și 
Anca Rodan plecaseră probabil la ora obişnuită. Strânse lucrurile, încuie 
ușa cu grijă și coborî scările, fredonând un cântec, așa cum nu mai făcuse 
de multă vreme. Când ieşi pe poarta institutului, o umbră se desprinse din 
întuneric, urmărindu-l îndeaproape. 

Inconştient, pașii îl purtară spre apartamentul Liei, steaua care luminase 
pentru o singură dată dar strălucitor, calea vieţii lui. 


* 

— Nu mai mănânci? 

Anca Rodan tresări, speriată și buimacă, de parcă s-ar fi deşteptat chiar 
atunci dintr-un somn plin de coşmare. Fără îndoială, întrebarea îi era 
adresată ei. Se lăsase furată de gânduri şi amintirile se derulaseră cu 
repeziciune, izbucnind de sub vălul uitării... 

În vară îşi petrecuse concediul de odihnă la Mamaia. Parcă simţea și 
acum pe trup nisipul fierbinte. Locuise într-un hotel admirabil, așezat chiar 
pe marginea falezei. În zori, soarele o îmbia să iasă pe plajă. Seara, luna 
aurie se răsfăţa în părul ei, la fel ca în oglinda întunecată a mării. 

Obişnuia să mănânce la restaurant. În seara când pe ușă a apărut 
inginerul Munteanu se afla la o masă ceva mai retrasă, singură. Inginerul o 
cunoștea destul de vag. Anca susţinea însă deseori față de colegele ei că-l 
admiră foarte mult pe inginerul George Munteanu, care o cucerise — spunea 
ea — nu numai prin fizicul său plăcut, ci mai ales prin calitățile sale 
intelectuale. 


Întâmplarea făcuse ca inginerul să fie repartizat la acelaşi hotel, într-o 
cameră de la parter, tocmai pe coridorul unde se afla şi camera ei. În astfel 
de ocazii prieteniile se leagă mult mai uşor şi, cum compania Ancăi nu îi 
displăcea, George devenise însoțitorul ei permanent. 

Au fost zile și nopţi de neuitat... Până în momentul când George și-a 
schimbat complet atitudinea. 

Cu o seară înainte, Anca îi propusese ca la întoarcerea acasă să facă şi ea 
parte din echipa ce avea să se ocupe de acea lucrare specială, despre care 
auzise vorbindu-se la institut cu câteva zile înainte de-a pleca în concediu. 
Susţinea că activitatea ei de laborator îl poate ajuta mult în noile încercări, 
însă inginerul Munteanu era convins că Anca Rodan vroia să-i fie cât mai 
aproape. Simţea că femeia se îndrăgostise cu adevărat de el și poate că acest 
lucru nu-i convenea. 

La început George Munteanu s-a scuzat pentru absenţele sale, invocând 
diferite motive. După puţin timp a dispărut cu totul de lângă Anca, fără a-i 
da vreo explicaţie. 

În acel concediu l-a mai văzut doar o singură dată, în gară la Constanţa, 
în ziua când şi ea aştepta pe peron sosirea trenului care urma să o ducă la 
București. 

— Anca, te rog să mă ierţi! M-am purtat grosolan cu tine, aşa cum nu-mi 
este în obicei. 

Ea surâse blând, căutând să-l facă să înţeleagă că nu e nicidecum 
supărată pe el. 

— Vom avea timp suficient să fim împreună, când ne vom revedea la 
institut, spuse ea. Nu am uitat promisiunea pe care mi-ai făcut-o... 

— Ce promisiune?! tresărise George, vădit tulburat. 

— Că voi face parte din echipa ce se va ocupa de noua ta descoperire! 

— A, da, desigur! Nici eu n-am uitat! 

Anca îl privi insistent, cu multă curiozitate. George i se părea schimbat. 
Parcă fusese mai plin de viaţă, mai exuberant la începutul concediului. Sau 
poate că se înșela, pentru că nu-l mai vedea cu aceiași ochi de când se 
îndepărtase de ea... 

— Să ştii, Anca, n-am să uit niciodată primele zile ale acestei vacanțe. 
Zilele petrecute împreună cu tine... 

Mulțimea începea să se agite pe peron. Se zărea, în apropiere, silueta 
locomotivei Diesel, remorcând după ea un șir nesfârşit de vagoane. George 


îi sărutase respectuos mâna, apoi, în aglomeraţia gălăgioasă și multicoloră, 
se rătăciră unul de altul. 

S-au reîntâlnit la institut și George s-a ţinut de cuvânt. Anca Rodan 
fusese imediat inclusă, împreună cu inginerul Vicenţiu Daleș, în echipa care 
avea să experimenteze noi formule aplicabile într-o lucrare de mare valoare 
economică. 

Dimineţile începuseră să treacă repede, datorită satisfacţiilor pe care i le 
ofereau noile cercetări. După-amiezile erau însă cenușii, iar nopțile triste, 
învăluite în singurătate. George Munteanu lua regulat dejunul în acest 
restaurant, însă n-o invitase niciodată la masa sa, nu îi mai adresase nici un 
cuvânt încurajator sau o mângâiere... Chiar şi acum o evitase... 

— Toni, te rog să mă scuzi! spuse ea într-un târziu. 

— De ce? 

— Nu sunt o parteneră prea agreabilă. 

— Dă-mi voie să te contrazic... 

— Nu, nu, ştiu eu ce spun. M-am lăsat copleșită de unele amintiri, uitând 
că mă aflu în compania ta. 

— Te rog să mă crezi că nici n-am băgat de seamă... „absenţa” ta! 

— Eşti drăguţ, ca întotdeauna. Așa cum te cunoșteam din liceu. Eu nu ştiu 
ce am astăzi. Sunt nervoasă, distrată... 

— Poate obosită? Munceşti mult, îmi închipui! 

— Munca nu mă oboseșşte. În schimb, gândurile... 

— Nu te mai lăsa furată de ele. 

— Am să încerc, deşi, drept să-ți spun, acest lucru nu mi-a reușit 
niciodată. 

— Poate te tulbură ceva. O durere, o suferinţă... 

— Cam aşa. Eşti un bun psiholog, Toni! şi un surâs i se ivi pe buze. 

Încet, încet Anca începea să-și revină. 

— Adevărul e... că sunt foarte singură. 

— Singurătatea aduce cu ea, într-adevăr, stări nervoase, depresiune... 

— E groaznică! 

Urmă o tăcere prelungă, pe care fiecare dintre ei, fără să-și 
mărturisească, şi-o dorea. Anca simţea nevoia de a-i împărtăşi lui Mareş 
toată durerea pe care o adunase în sufletul ei de când George Munteanu se 
îndepărtase de ea. Locotenentul, la rândul lui, deşi presimţea că Anca e pe 
punctul de a-i face unele confidenţe, din care, poate, ar fi aflat lucruri 


importante, căuta o soluţie rapidă spre a lua legătura cu maiorul Dan 
Tomescu. Tot Anca îl scoase din încurcătură. 

— Te rog să mă ierți câte va minute. Vreau să dau un telefon. 

— Poftim! 

Cabinele telefoanelor publice se aflau spre intrarea restaurantului. Când 
Anca se făcu nevăzută, fără să mai stea pe gânduri, Mareş se ridică de la 
masă şi străbătu salonul, îndreptându-se spre celelalte încăperi, acolo unde 
se aflau inginerul Munteanu şi maiorul Tomescu. Inginerul avea un aer 
distrat şi părea absent la tot ce se petrecea în jurul său. 

Când Mareş ajunse în dreptul său, maiorul împinse cu cotul, ca din 
greșeală, un pachet de ţigări Snagov, care căzu de pe masă. Locotenentul îl 
ridică şi i-l restitui politicos maiorului, nu înainte de a citi însă însemnarea 
de pe cutioara de carton. Apoi se întoarse grăbit la masa sa. Anca nu 
revenise încă. 


* 


Locotenentul Davidescu își rememora în gând discuţia cu portarul de la 
teatrul muzical. Deși o pierduse din vedere pe Catrina Dornescu, avea acum 
trei piste noi: pictorul scenograf Aliman, doctorul Bănescu și un tânăr 
necunoscut. 

Se uită la ceas. Urmărirea Catrinei durase aproape o oră. Desigur, 
căpitanul Roşca aștepta nerăbdător. Numai că nu avea ce să-i transmită. 
Trebuia să încerce să afle ceva de la unul dintre cei trei bărbaţi atât de 
apropiaţi de Eliza Dornescu. Încotro să-și îndrepte paşii? Se hotărî să-l 
viziteze mai întâi pe doctorul Bănescu. Policlinica era în apropiere. 

N-a aşteptat prea mult. Pe o banchetă stăteau două femei, probabil 
gospodine de prin cartier, şi un bătrân. În mai puţin de o jumătate de oră, în 
sala de aşteptare nu mai venise nimeni după el. „Cu atât mai bine, își spuse 
Davidescu. Vom putea discuta în linişte.” 

Ciocăni discret în ușă și intră în cabinet. 

Doctorul Radu Bănescu era un om interesant. Înalt, bine legat, cu umerii 
laţi, dar suplu. Faţa bronzată era încadrată, în ciuda anilor, de un păr negru, 
ușor albit pe la tâmple, iar o meşă complet albă îi dădea o notă de distincţie. 
Când îl văzu, se ridică de pe fotoliul din faţa biroului de lucru, venindu-i în 
întâmpinare. 

— Dumneavoastră cum vă numiţi? 

— Locotenentul Davidescu. 


— Poftiţi, luaţi loc! 

Doctorul nu părea surprins. Nici măcar nu-i ceru legitimaţia. Îl invită să 
ia loc şi se aşeză şi el pe fotoliu așteptând. Se hotărî să vorbească el cel 
dintâi, anticipând o uşoară reținere din partea locotenentului. 

— N-am impresia că sunteţi bolnav. Dimpotrivă... 

— Aveţi dreptate, recunoscu Davidescu. Ceea ce mă aduce la 
dumneavoastră e altceva decât o consultație medicală. Aș dori să-mi 
răspundeţi la unele întrebări... 

— Deci un interogatoriu?! se miră el abia acum. 

— Oarecum. 

— Sunt învinuit de ceva? Am încălcat vreo regulă de circulație? Nu-mi 
amintesc! 

— Nu sunt de la Direcţia circulaţiei! 

Doctorul Bănescu încreţi ușor fruntea și încetă să mai surâdă. Cu un gest 
mașinal scoase portțigaretul din buzunarul halatului, oferindu-i și lui 
Davidescu, dar acesta refuză politicos. Îl examina cu atenţie pe doctor și 
observă un ușor tremur al mâinii în care ţinea bricheta. 

— Domnule doctor, în primul rând am să fac apel la cunoștințele 
dumneavoastră profesionale. 

— Vă stau la dispoziţie! 

— O femeie a fost găsită într-o stare de paralizie și inconştienţă totală. Aţi 
mai avut de-a face cu astfel de cazuri? Ce-a putut produce, după părerea 
dumneavoastră, o astfel de stare? 

— Mă iertaţi, dar am să vă răspund și eu tot printr-o întrebare: medicul 
legist n-a fost la faţa locului? 

— Ba da. Nu cunosc încă rezultatul. Până atunci însă tare aş dori să aflu 
şi părerea dumneavoastră. 

Doctorul Bănescu se ridică de pe fotoliu și, după ce făcu câţiva paşi prin 
cameră, se rezemă de sobă. Urmărea distrat, pe fereastră, ploaia măruntă de 
afară. 

— Totuşi nu înţeleg! izbucni la un moment dat. În această situaţie ar fi 
trebuit să discutați mai curând cu un medic psihiatru. De obicei aceste 
traumatisme au loc în urma unor șocuri... 

— A unei violenţe, vreţi sa spuneţi? 

— Tot ce-i posibil. 

— Dar a unei spaime? 


— Şi mai probabil. Dar nu-i neapărat nevoie să fie rezultatul unui factor 
exterior, adăugă doctorul. 

— Continuaţi! Mi se pare interesant ceea ce spuneți. 

— Mă rog, e o ipoteză mai mult sau mai puţin plauzibilă. Sunt 
traumatisme psihice cauzate și de factori interiori... 

— Nu vreţi să fiți mai explicit? 

— Mă refer la influenţa nefastă a unor stupefiante asupra organismului 
uman. Dintr-o revistă cunosc cazuri similare cu cel descris de 
dumneavoastră. 

— Interesant! 

— Da. Consumul excesiv de droguri duce foarte repede la paralizie 
generală și chiar la amnezie totală. 

— Într-adevăr, ceea ce-mi spuneţi se aseamănă cu cazul pe care vi l-am 
amintit. Dar altceva n-ar mai putea provoca această stare? 

— Nu cunosc, nu-mi dau seama... Repet, nu cred că aţi făcut o alegere 
prea fericită adresându-vă mie pentru a vă lămuri într-o asemenea 
problemă. Cred că medicul specialist e cel mai în măsură să vă dea o 
explicaţie. 

Davidescu se ridică de pe scaun. Se opri în dreptul ferestrei, lăsând să se 
scurgă câteva clipe de tăcere. 

— Vă mărturisesc că nu am vrut să fac o confruntare de opinii atunci 
când v-am cerut părerea în cazul pe care îl anchetez... 

— Atunci... nu vă înţeleg. 

— Domnule doctor, o cunoaşteţi pe Eliza Dormnescu, mai precis pe actriţa 
Lia Dorna? 

— De ce mă întrebaţi? 

— Ea este subiectul anchetei mele. 

Răspunsul locotenentului avu efectul unui trăsnet căzut din senin. Faţa 
doctorului deveni brusc palidă, în vreme ce cu mâinile căuta un punct de 
sprijin cât mai apropiat. Trase fotoliul lângă el, se aşeză încetișor şi nu reuși 
decât să repete: 

— Ce vreţi să spuneţi? Ce vreţi să spuneţi?!! 

În acel moment doctorul Radu Bănescu nu mai era bărbatul sigur de 
sine, care îl întâmpinase pe Davidescu în urmă cu un sfert de oră. 

— Acum înţelegeţi de ce m-am adresat dumneavoastră? 

— Nu. Nu se poate! protestă cu vehemenţă doctorul. Eliza nu ar fi fost în 
stare de așa ceva. 


— De ce anume? 

— Eliza nu consuma stupefiante! E o prostie! lertați-mă, adăugă el 
imediat, dându-și seama că a mers prea departe. Mi-am ieşit din fire. 
Spuneţi-mi că nu e adevărat... Vă implor, liniștiţi-mă! 

— Din păcate, Eliza Dornescu se află într-o situaţie foarte grea. Am să vă 
rog să vă liniștiți. Înţeleg, vă e greu, dar e în interesul nostru şi, bineînţeles, 
şi în al dumneavoastră să lămurim lucrurile. 

Doctorul Bănescu încerca, evident, să-și înfrângă desperarea ce-l 
cuprinsese. Aprinse o nouă ţigară, oftă adânc, îşi prinse capul între palme și- 
] întrebă pe locotenent, cu o voce răguşită, emoţionată, frântă de durere: 

— Când s-a întâmplat nenorocirea? 

— Încă nu pot să vă spun cu exactitate. În schimb, dumneavoastră îmi 
puteţi spune cu precizie când aţi văzut-o ultima oară... 

— Ieri. 

— La ce oră? 

— l-am făcut o vizită între orele şapte şi nouă seara. 

— Nu avea spectacol? Ieri a fost duminică. 

— Sala era ocupată de un teatru din provincie. 

— De unde știți? 

— De la ea. 

— Ar putea confirma cineva afirmaţia pe care aţi făcut-o adineauri cu 
privire la orele pe care le-aţi petrecut împreună? 

— Cu alte cuvinte, îmi cereți un alibi? 

— Dacă-l aveţi. 

— Doar nu bănuiţi că... 

— 'Tovarăşe doctor, eu nu bănuiesc pe nimeni, dar sunt dator să cercetez 
pe toţi cei care o cunosc îndeaproape pe Eliza Dornescu. 

— Ei bine, nu am martori. Doar dacă... 

— Dacă... 

— Nu, dar e imposibil să mă fi văzut. 

— Cine anume? 

— Pe la ora opt a sunat cineva la ușa de la intrare. Eliza s-a dus să 
deschidă. 

— Nu aţi văzut pe nimeni? 

— Nu. Am auzit o voce de bărbat. Radioul era deschis. Muzica acoperea 
vocile. Dealtfel discuţia a durat foarte puţin. Două-trei minute. Când s-a 
întors în cameră, Eliza mi-a spus că cineva greşise adresa. Totuși... 


— Totuşi... 

— Cred că nu spunea adevărul. Era tulburată. Neobișnuit de tulburată. O 
cunosc foarte bine... 

— De când? 

— Am să vă povestesc totul, absolut totul, tovarășe locotenent. Vă rog să 
credeţi în sinceritatea spuselor mele: sunt un om căruia nu-i place să 
ocolească adevărul. Am întâlnit-o pe Eliza în urmă cu zece ani. Abia 
absolvise conservatorul. Era frumoasă şi talentată, calități pe care le-a 
păstrat până astăzi. Fusese repartizată la un teatru oarecare și, bineînţeles, 
ca la orice început de drum, apărea în roluri episodice. Din păcate, Eliza, o 
fată atât de înzestrată, nu avea și o constituţie fizică robustă. Într-o iarnă a 
fost nevoită să joace într-o sală friguroasă, dintr-un orășel de provincie. 
Piesa avea cinci acte. Rolul ei consta doar în câteva replici, cam câte una în 
fiecare act, dar de la primul sunet de gong și până la ultima cădere a cortinei 
trebuia să fie permanent în scenă. Cum acţiunea se desfășura în plină vară, 
pe malul mării, costumaţia era destul de sumară. După spectacol, când s-a 
reîntors la hotel, a leșinat. Colega ei de cameră a plecat imediat în căutarea 
unui medic. Din întâmplare mă aflam în holul hotelului. În acea zi luasem 
parte la o consfătuire cu cadrele medicale din localitate. Tocmai mă 
pregăteam să plec la gară. Când am auzit despre ce-i vorba, am lăsat 
valizele la portar şi am urcat în camera bolnavei. Leșinul se datora febrei 
ridicate, iar diagnosticul nu era greu de precizat: pneumonie. După primele 
intervenții am chemat salvarea şi am transportat-o la Bucureşti. Distanţa nu 
era mare: aproximativ şaptezeci de kilometri. A urmat o săptămână de 
coşmar, o săptămână în care am luptat să o salvez și, în cele din urmă, am 
reușit. Am redat-o vieţii iar după o lungă convalescență am readus-o și pe 
scena teatrului... Cred că nu trebuie să vă mai spun cât de nebunește mă 
îndrăgostisem de ea; aveam impresia că la rândul meu, sunt iubit. Din 
nefericire, atunci când am cerut-o în căsătorie, mi-am dat seama că Eliza 
avea pentru mine doar un sentiment de recunoştinţă... În zece ani Eliza a 
ajuns steaua teatrului muzical. Vocea ei, temperamentul, frumuseţea au 
cucerit mii și mii de spectatori. Câţi bărbaţi n-au aclamat-o, câți n-au 
adorat-o şi câţi nu și-au dorit-o? Numai că Eliza nu si-a încredinţat inima 
nimănui. Vi se pare ciudat, nu-i aşa? Și totuşi să ştiţi că aceasta e realitatea. 
V-o spun eu, care am trăit în preajma ei atâţia ani de zile, eu, valetul ei 
devotat, omul care a iubit-o și o va iubi până la moarte, deși acum știu că nu 
mai pot avea nici un fel de speranţă... lată de ce o cunosc foarte bine pe 


Eliza şi de ce am afirmat adineauri cu atâta convingere că aseară am văzut- 
o, pentru prima oară, tulburată. Dacă șocul pe care l-a suferit i-a fost cauzat 
de bărbatul care a sunat la ora opt? Căutaţi-l, găsiţi-l, tovarășe locotenent! 
S-ar putea să fie singurul în măsură să poată descifra enigma nenorocirii 
Elizei... 

— Dumneavoastră nu aveţi nici o bănuială? 

Răspunsul fusese scurt și neaşteptat: 

— Nu. 

— Poate ştiţi ceva despre unul dintre bărbaţii care s-au aflat mai des în 
apropierea actriţei. De exemplu, pictorul Remus Aliman... 

— Văd că sunteţi bine informat, dar vă înșelați. 

— Sunteţi sigur? 

— Da. Eliza l-a respins, e adevărat. Eu însumi am venit deseori în 
conflict cu acest individ, cerându-i să înceteze cu insistențele lui 
supărătoare. 

— Atunci bănuielile s-ar putea răsfrânge asupra lui... Poate e vorba de o 
răzbunare... 

— Nicidecum! Aliman o iubește pe Eliza poate tot atât de mult cât o 
iubesc eu. N-ar fi în stare să-i facă nici cel mai mic rău. 

— Un alt bărbat îndrăgostit de actriță nu cunoaşteţi? 

— Nu cunosc decât pe pictor şi nu cred să mă înșel. 

— Dar despre Catrina Dornescu ce părere aveţi? 

— I-a fost de un real folos Elizei. Cu mulţi ani în urmă, Catrina era o 
mare actriţă de revistă... 

— Aseară doamna Catrina se afla la nepoata ei? 

— Nu cred. Duminica, după câte ştiu, nu se întâlneau niciodată. 

— Vă mulţumesc, tovarășe doctor, pentru tot ce mi-aţi povestit. 

Locotenentul se ridică de pe fotoliu. 

— De fapt au fost mai mult niște destăinuiri intime. Mi-aş permite să vă 
întreb şi eu ceva? 

— Poftiţi! 

— O pot vizita pe Eliza la spital, unde probabil că se află acum? 

— Deocamdată nu. Poate mai târziu. Am să vă înștiinţez. 

În pragul uşii locotenentul se întoarse către doctor. 

— Am uitat să vă întreb dacă aveţi și dumneavoastră o cheie de la 
apartamentul Elizei Dornescu? 

Doctorul surâse cu amărăciune. 


— Da. Dacă doriţi, v-o pot pune la dispoziţie. 

— Nu. Puteţi s-o păstraţi. 

Plecând de la policlinică, locotenentul Davidescu se hotărî să-l caute pe 
pictorul scenograf Remus Aliman. În drum spre teatru intră în prima cabină 
telefonică, pentru a lua legătura cu căpitanul Roşca. 


* 


Anca Rodan se reîntoarse la masa lui Mareş exact în clipa când inginerul 
Munteanu își făcu apariţia pe uşă, îndreptându-se spre garderobă. Urma să 
treacă iar pe lângă masa unde se aflau locotenentul și laboranta. 

— Domnule inginer! 

Mareş se ridică de la masă, ieşindu-i în întâmpinare. 

— Sper că o să-mi faceţi plăcerea ca, împreună cu doamna Rodan, să fiți 
în această după-amiază invitatul meu. 

George Munteanu ezită să răspundă, oarecum încurcat de propunere. 
Intervenţia Ancăi îl salvă însă. 

— Tocmai aveam de gând să vă fac şi eu o propunere asemănătoare, 
spuse ea. Dacă nu aveţi nimic împotrivă, aş dori să facem o plimbare cu 
maşina. Ce părere aveţi? 

— Pe vremea asta? bombăni înciudat inginerul. Și apoi nu uita că avem 
de lucru! 

— În orice caz, în după-amiaza şi seara asta, nu. Cel puţin aşa e obiceiul. 

— Ştii prea bine că avem de isprăvit experienţele. Dacă va fi nevoie vom 
sta şi noaptea! 

— Bine, se ambiţionă laboranta, dar în noaptea asta, nu! Vreau să 
sărbătoresc revederea cu Toni Mareş. 

— Îmi pare foarte rău, dar nu vă pot însoţi, domnule Mareş. Dacă doriţi, 
peste trei zile sunteţi invitatul meu... 

— Sau dumneavoastră al meu! îi răspunse locotenentul nemulțumit că 
refuzul inginerului îi dejucase planurile. 

— Aşa îl ştiu, încăpățânat, murmură Anca Rodan cu ciudă, privind în 
urma inginerului, care se îndrepta grăbit spre garderobă. Vezi, Toni, cât sunt 
de singură? Nici cel puţin nu s-a scuzat față de mine! Dacă şi omul acesta, 
alături de care lucrez zi de zi, îmi refuză o bucurie, ce să mai spun de alţii? 

— Bucuria nu ţi-o pot refuza însă eu! se grăbi Mareş să intervină. Prin 
urmare, o să-mi faci plăcerea să ne plimbăm cu mașina, nu-i aşa? 


— Eşti drăguţ ca întotdeauna. Dar acum, crede-mă, nu mai am nici un 
chef. 

— Oricum, te conduc acasă. 

Când ajunseră în stradă, maşina inginerului Munteanu demara cu viteză 
spre centrul oraşului. 


* 


Oricâtă răbdare ar fi avut căpitanul Roşca, aşteptarea începuse să-i apară 
fără rost, chinuitoare. Ideea de a reconstitui o zi din viaţa actriţei îi lăsase la 
început impresia unei soluţii care ar fi putut să aducă roade neaşteptate, dar 
acum, după ce trecuseră destule ore şi nu se întâmplase nimic deosebit, îi 
părea rău că nu acţionase după metodele obişnuite. 

Poate că apelurile telefonice semnificau ceva, dar până acum nu putuse 
desluşi nimic. Locotenentul Davidescu telefonase, comunicându-i că o 
pierduse din vedere pe Catrina Dornescu. Asta îl întunecase şi mai mult pe 
Roşca, deşi colaboratorul său susținea că se afla pe alte urme promițătoare. 

Nici de la spital nu avea veşti satisfăcătoare. Doctorul Antoniu îl 
anunţase că starea actriţei se înrăutăţise, iar consultul celorlalți medici 
dăduse rezultate contradictorii. Nu se stabilise încă un diagnostic precis și 
în consecință nu se putea aplica un tratament corespunzător. 

Toate aceste lucruri le raportase maiorului Tomescu. Apoi îi ceruse 
telefonic permisiunea să continue cercetările. Începuse să studieze din nou, 
de astă-dată cu mai multă atenţie, apartamentul. Deodată Roşca se opri 
brusc. I se păruse sau cineva sunase cu adevărat la intrare? Ascultă încordat, 
apropiindu-se încet de ușă. Soneria se auzi din nou. 

„Într-adevăr, nu m-am înşelat! îşi spuse Roşca. Dar cine să fie? Oare s-a 
reîntors Catrina?” 

În sfârşit, deschise ușa. La vederea lui, un bărbat tânăr surâse încurcat, 
mimând o reală surpriză. 

— Mă scuzaţi! Cred că am greşit apartamentul! se scuză tânărul, 
încercând să bată în retragere. 

— Un moment! rosti Roșca, oprindu-l printr-un gest. Pe cine căutaţi? 

Căpitanul îl examină cu multă atenție. La rândul lui, Daleş îl privea 
curios pe Roşca, neștiind cine putea să fie şi ce căuta în apartamentul Elizei. 
Întrucât Daleş continua să tacă, Roşca îşi pierdu răbdarea şi i se adresă din 
nou, de data asta pe un ton ceva mai răstit: 

— V-am întrebat pe cine căutaţi? 


— Credeam... credeam că... În sfârşit, îmi dau seama că am greșit, 
îngăimă Daleş și plecă repede. 

Căpitanul Roşca fu surprins de plecarea neașteptată a tânărului, care 
coborî val-vârtej scările. 

Pe Vicenţiu Daleș îl cuprinsese deodată o spaimă vecină cu nebunia. O 
maşină se opri chiar în dreptul lui. La început nu-i veni să-și creadă ochilor. 
La volanul elegantei limuzine se afla omul pe care s-ar fi aşteptat cel mai 
puțin să-l întâlnească într-o asemenea împrejurare: inginerul George 
Munteanu. Nu era însă momentul potrivit și nici timpul să-şi mai pună 
întrebări, de aceea se repezi către maşină. Recunoscându-l, inginerul îi 
deschise portiera. Îl privi uimit, neînțelegând starea de surescitare a 
colaboratorului său. 

— Vă rog, nu opriți motorul, porniţi cât mai repede, tovarășe inginer! îl 
imploră Daleş. 

Fără să-l întrebe nimic, inginerul, ambreie și mașina demară imediat. 
Căpitanul Roșca ajunse în stradă cu câteva momente mai târziu. 

— Să trăiţi, tovarăşe căpitan, auzi o voce în semiîntunericul străzii. 

Când se apropie îl recunoscu imediat pe locotenentul Anton Mareş. 


* 


Recapitulând rapoartele prezentate de subalterni, colonelul Adrian 
Manea încerca să sintetizeze concluziile. Aşadar, cazul Eliza Dornescu se 
interferase cu cazul de spionaj de la institut... Desigur, lucrurile nu erau încă 
tocmai clare, dar fire evidente duceau la această concluzie. Echipa 
maiorului Tomescu acționase simultan pe trei planuri, izbutind să tragă 
primele jaloane în terenul atât de încâlcit și lipsit de date concrete. Aprinse 
o ţigară şi răsfoi, pe îndelete, însemnările subalternilor. Mai întâi parcurse 
raportul maiorului Tomescu asupra inginerului Munteanu: „E un om cu 
acţiuni precise, calculate. Totuși la restaurant a avut o stare de neliniște. 
Poate că acest lucru se datora unei situaţii neprevăzute, contrară așteptărilor 
lui. Când a luat masa a stat izolat, frământat, fumând aproape ţigară de la 
țigară. Continuând urmărirea, am constatat cu surprindere că George 
Munteanu se îndrepta cu maşina spre zona în care acţiona locotenentul 
Mareş. Acesta îmi raportase prin radio că, de la serviciu, inginerul Vicenţiu 
Daleș nu pornise spre casă. Oare cei doi ingineri aveau stabilită o întâlnire? 
Aparent bănuielile mele s-au adeverit. Munteanu a oprit maşina în faţa 
blocului unde se află chiar locuinţa actriței Eliza Dornescu. Au trecut vreo 


cinci minute de așteptare încordată. Locotenentul Mareş  întrerupsese 
legătura, iar Munteanu nu schiţa nici un gest. Stătea la volanul maşinii și 
fuma nervos o ţigară. Deodată l-am zărit pe inginerul Daleş ieşind în fugă 
din bloc. Era agitat, surescitat şi privea cu disperare în toate părțile. A intrat 
repede în maşina lui Munteanu. Au dispărut împreună în cea mai mare 
viteză. Am ordonat continuarea urmăririi celor doi, în vreme ce eu i-am 
întâlnit pe căpitanul Roșca şi pe locotenentul Mareş.” 

Colonelul Manea sorbi o înghiţitură din cafeaua rece. Reciti notițele. 
Plecase de la descoperirea și lichidarea rapidă a celor care divulgaseră unor 
agenți de peste graniță formulele secrete experimentate, de inginerul 
Munteanu şi colaboratorii săi. Şi iată că, deodată, prin Daleş şi Munteanu, 
firele acțiunii se întâlniseră într-un anumit punct cu „cazul Eliza Dornescu”. 
Era posibil să existe o legătură între „cazul Eliza Domescu” şi „dosarul cu 
noua formulă privind procesele electrice în materia vitroasă”. Dar care-s 
firele ce leagă experimentele inginerilor Munteanu și Daleş de situația 
actriței? Cercul suspecţilor se lărgea, deoarece acum, în afara celor ce 
experimentau noua formulă chimică, cu evidente aplicaţii practice în 
economie, se adăugau Eliza și Catrina Dornescu, Remus Aliman şi Radu 
Bănescu. Cercetările duceau la concluzia că Eliza Dornescu suferise un șoc 
psihologic, un traumatism psihic. „Dar cine anume i-l provocase şi în ce 
scop?” lată întrebarea la care nu se putea da încă un răspuns categoric! 
Dacă era vorba de un atentat generat de gelozie, bănuielile se puteau 
îndrepta către pictorul Aliman, doctorul Bănescu și inginerul Daleş. Doar 
ultimul dintre ei fusese surprins la ușa apartamentului Elizei Dornescu. 
Acesta nu numai că devenea suspectul principal al dramei petrecute în 
apartamentul actriţei, dar şi puntea de legătură între un caz şi celălalt. 

Presupunând deci că Daleș procurase, treptat, agenţilor străini unele faze 
ale lucrării speciale de la institut, se putea explica şi pentru ce anume a 
atentat la viaţa actriţei: teama de a nu fi divulgat organelor de securitate de 
către aceasta. Nu se ştia însă în ce măsură era implicata Eliza Domescu în 
acţiunea de spionaj. 

Colonelul Adrian Manea se adânci în gânduri, căutând soluţii şi căi de 
rezolvare. Din când în când privea pe fereastră, încercând să străbată 
noaptea întunecată de noiembrie. 


CAPITOLUL II 


Încă 24 de ore 

A doua zi, dimineaţă, maiorul Dan Tomescu se trezi mai devreme ca de 
obicei. Se gândi imediat la faptul că numărul bănuiţilor se mărise. Oricare 
din cei trei specialiști de la institut putea fi în legătură cu unul din cei 
implicaţi în „cazul Eliza Dornescu”. Sau numai Daleş. Sau poate nici unul... 
Din păcate, Eliza era paralizată, în stare de amnezie şi de la ea nu se putea 
afla nimic. Apelase deja la un medic specialist, pe care îl şi pusese în 
legătură cu doctorul Antoniu, pentru a afla dacă starea actriţei era 
determinată de vreun drog. 

Lăsase un om de pază în apartamentul Elizei Dornescu peste noapte, 
deşi era aproape sigur că nimeni nu-l va mai vizita. I se raportase că nu se 
întâmplase nimic deosebit. 

Îi telefonă lui Davidescu şi acesta îi confirmă că pictorul Aliman — care 
dispăruse de la atelier mai înainte ca locotenentul să-i ia interogatoriul — n-a 
mai apărut. Soţia pictorului declarase că acesta nu se întorsese noaptea 
trecută acasă şi nici nu dăduse vreun semn de viață. Adăugase că era pentru 
prima oară când se întâmpla aşa ceva. 

Ajungând la birou, maiorul Tomescu înţelese că toată noaptea colonelul 
Manea nu se clintise de acolo: faimoasa sa scrumieră era plină cu resturile a 
trei pachete de ţigări. 

Afişând un surâs care încerca zadarnic să acopere oboseala, colonelul îi 
întinse nişte foi de hârtie, pe care se aflau scrise părerile sale. Apoi, tot 
surâzător, îl rugă să verifice ipotezele pe care le-a formulat, bineînţeles, 
dacă era de acord cu ele. 

La puţin timp după aceasta, maiorul Tomescu își chemă subalternii și 
stabili un plan de acţiune, respectând întocmai indicaţiile colonelului. 


* 


A 


„Ce s-a întâmplat cu Lia?” întrebarea răscolea cu insistență gândurile, 
din ce în ce mai alarmate şi mai confuze, ale inginerului Daleș. Aproape că 
nu mai putea să continue cercetările, deşi ştia bine că lucrarea trebuia să fie 
isprăvită în cel mai scurt timp. Gânduri și întrebări fără răspuns, care vin şi 
pleacă, și iar revin, ca apa ce se răsucește neputincioasă, veşnic strâmtorată 
de stânci, în vârtej! 


Îi revin în minte bărbatul necunoscut din apartamentul Liei, fuga lui 
desperată, pe scări, întâlnirea neașteptată — ca într-un film bine regizat — cu 
inginerul Munteanu, care l-a ajutat să scape de toate întrebările ce-i 
măcinau întreaga ființă. Apoi, goana mașinii prin noapte, pe asfaltul umed 
şi alunecos. Ce l-a determinat pe inginerul Munteanu să facă acest gest? O 
fi vrut să-l îndepărteze, cât mai mult şi mai repede, de locul nefericirii sale, 
să-i potolească spaima zugrăvită pe chip? Într-un târziu inginerul Munteanu 
oprise mașina, răsuflase greu și în liniștea nefirească nu se mai auzise o 
vreme decât zumzetul ștergătoarelor de pe parbriz. Ajunsese acasă la Daleș. 
În semn de recunoștință și înţelegere, şi-au strâns mâinile, fără cuvinte, fără 
nici un fel de explicaţii. 

A deschis încet ușa de la intrare. Peste tot, lumină. Și căldură... Maria, 
soția lui, citea o carte. Răsuflase ușurat. Dar noaptea gândurile negre i-au 
împânzit visele şi spaima i-a tulburat liniştea. Și până în zori l-a tulburat 
aceeași întrebare obsedantă, fără răspuns: „Ce s-a întâmplat cu Lia?” 


* 


— Cine e această Catrina Dornescu? Ce ştim despre ea? îl întrebă Dan 
Tomescu pe locotenentul Mareş. 

— Nu cunoaştem prea multe, tovarăşe maior. Vreţi să o chemăm şi să-i 
luăm un nou interogatoriu? 

— Nu. Mai întâi mă interesează cât mai multe amănunte din viaţa ei. De 
aceasta te vei ocupa tu. Sper să aflăm lucruri interesante. O să te duci la 
Biblioteca Academiei imediat. 

— La Biblioteca Academiei? 

— Da. Vei răsfoi colecţiile vechi de ziare din vremea când Catrina 
Dormnescu era steaua teatrului de revistă. 

— Nu prea văd legătura cu ceea ce urmărim noi... 

— Mareş, e un fir aproape invizibil, ştiu, dar dacă vom cunoaște biografia 
Catrinei, s-ar putea ca acest fir să capete consistenţă. 

— Am înţeles, tovarăşe maior. Să ştiţi, adăugă surâzător Mareş, dacă din 
toată povestea asta iese un volum reuşit, mă duc cu el la editură să-l public. 

— Bine! Poate n-o să uiţi și o să-mi dai și mie o carte cu autograf. Și 
acum, la treabă! În ceea ce mă privește, doresc să refac itinerarul 
locotenentului Davidescu din dimineaţa trecută. La amiază ne revedem cu 
toţii. Deocamdată, Munteanu, Daleş și Anca Rodan lucrează în incinta 


institutului şi, dacă vreunuia din ei i se face chef de plimbare, am avut grijă 
să le asigur însoțitori... 


* 


Dan Tomescu opri maşina în apropierea teatrului muzical și intră în 
barul lacto-vegetarian. 

— Bună dimineaţa! Văd că nu prea aveţi mușterii la ora asta! se adresă el 
individului care moţăia după tejghea, dar acesta nu-i răspunse decât cu un 
mormăit nedesluşit. Ce gustare aţi putea să-mi pregătiţi? continuă Tomescu, 
fără să se sinchisească de faptul că individul, ignorând cele mai elementare 
reguli comerciale, nu se grăbea să-și servească clientul. 

— Încă n-am primit marfa, se hotărî acesta să-i explice. 

— Aşa? Așa care va să zică? lungi intenţionat cuvintele maiorul, căutând 
să cuprindă cu privirea cât mai mult spaţiu din local. 

„Aici a dispărut într-un chip misterios Catrina. Oare nu s-a înşelat 
locotenentul Davidescu?” 

Din câte își putea da seama, localul nu oferea posibilitatea unei 
ascunzători. Dealtfel, Davidescu menţionase în însemnările sale că a 
cercetat peste tot, chiar și încăperea strâmtă din spatele tejghelei, ascunsă de 
o draperie, şi că nu găsise acolo decât niște lăzi metalice de ambalaj. Altă 
ieşire nu mai exista. 

„Așadar, Catrina Dornescu trece prin zid!” îşi spuse maiorul. 

Îl salută pe responsabil și ieși în stradă. Clădirea vecină era a teatrului 
muzical. Privind cu atenţie, maiorul își dădu seama că ceva tot îi scăpase 
din vedere lui Davidescu. Între cele două clădiri, ascunsă după o colonadă 
enormă, se afla o intrare discretă, pe care o descopereai numai la o 
examinare atentă. 

Maiorul împinse uşa masivă, cu resort metalic, și se trezi în faţa unor 
trepte de marmoră acoperite în întregime cu un covor albastru, pufos, care 
estompa de minune orice zgomot. 

Coborî scara în spirală şi ajunse pe un palier. În dreapta se afla o mică 
garderobă, iar în față, o ușă de stejar. Încercă să o deschidă, însă fără succes. 
Pe ușă se afla prinsă o firmă din placaj lustruit, pe care cineva zugrăvise o 
dansatoare și scrisese alături, cu litere de-o șchioapă, „Intim-bar — deschis 
de la orele 20 la 2.” 

„Deci e posibil ca aici să se fi ascuns Catrina Dornescu în cazul când a 

văzut că e urmărită.” „In orice caz, îşi răspunse Dan Tomescu, voi vizita şi 


eu acest local, care, după firmă şi după intrarea discretă promite să fie nu 
numai intim, dar și interesant... Acum următorul drum am să-l fac la teatru. 

Cu un simplu salut maiorul Tomescu trecu mai departe, către birourile 
administraţiei, spre stupefacţia portarului, obişnuit să-și vămuiască clienţii. 

Directorul teatrului, un bun amic de-al său, îl invită să ia loc şi-i oferi o 
țigară. Părea foarte dispus să stea de vorbă, dar pentru maiorul Tomescu 
timpul era preţios. Aşa că — încercând să stăvilească dorinţa directorului — îi 
explică scopul vizitei sale, rugându-l să păstreze o discreție desăvârșită 
asupra celor discutate. 

Directorul nu ştia însă nimic din ceea ce i se întâmplase actriței. Așadar, 
altcineva se interesase în ajun la telefon, în convorbirea cu Roşca, despre 
actrița Lia Dorna. În orice caz, un om dinafara teatrului, deoarece aici se 
ştia că actriţa îşi luase un concediu medical. 

— Sâmbătă dimineaţa, când se repeta noul spectacol, Lia Dorna a venit la 
mine în birou și mi-a spus că nu se simte bine. Cum premiera urmează să 
aibă loc mâine seară, am preferat să suspend ultimele pregătiri și s-o trimit 
la medic. La prânz s-a întors cu un certificat medical prin care i se 
interzicea orice activitate timp de trei zile, adică duminică, luni şi marţi. De 
abia mâine ar urma să se prezinte la teatru. Şi acum îmi spui că Lia e 
paralizată... Ce mă fac, dragul meu? Gândeşte-te că biletele pentru premieră 
și pe următoarele şase zile, sunt vândute până la ultimul loc. În definitiv, nu 
înţeleg ce legătură poate să aibă accidentul Liei Dorna cu tine? 

— Asta nu te interesează deocamdată... 

— Să ştii că Lia e o femeie cinstită, pe care n-o cred capabilă de vreo 
mârşăvie. 

— În orice caz e mai bine să nu te grăbeşti să pui mâna în foc, pentru că 
sunt oameni pe care nu-i cunoaștem niciodată. Tu o judeci din punct de 
vedere profesional, ca actriță, şi nu mă îndoiesc de capacitatea ei. Dar în 
rest ce știi despre Eliza Dornescu? 

Maiorul Dan Tomescu îşi părăsi grăbit prietenul, nemulţumit de puţinele 
lucruri pe care le aflase. Se întoarse la birou, unde aștepta rezultatul 
analizelor efectuate de către specialistul trimis să se consulte cu doctorul 
Antoniu. 

Într-un raport scurt, acesta îi comunica faptul că reușise să descopere ce 
anume a determinat starea specială a actriţei. Maiorul citi şi reciti raportul 
cu înfrigurare, dar și cu mulțumire, deoarece bănuielile lui se confirmau. 


„Analizând amănunţit — scria specialistul —, am constatat pe lângă urma 
de cafea și o cantitate infimă dintr-o otravă foarte puternică, de proveniență 
străină, al cărui efect constă în amnezie și paralizie totală, vreme de trei- 
patru zile, după care se produce decesul. Cu aproximaţie, accidentul — 
încercarea de sinucidere sau crima, pentru că eu nu pot defini ceea ce s-a 
întâmplat — s-a petrecut alaltăieri, duminică, între orele opt şi douăsprezece 
noaptea, după cum a precizat şi doctorul Antoniu. 

Antidotul nu îl avem în ţară, dar într-un timp relativ scurt ne va sosi și 
sper că vom putea interveni la vreme pentru salvarea vieţii victimei.” 

Acum maiorul respiră mai ușurat. 

Plecă spre policlinică şi procedă exact ca locotenentul Davidescu, adică 
aşteptă la rând, ca orice pacient. Când intră în cabinet constată cu 
surprindere că înfăţişarea doctorului nu mai corespundea descrierii 
locotenentului Davidescu; parcă îmbătrânise peste noapte. „Oare o iubeşte 
atât de mult pe Eliza? se întrebă maiorul, în vreme ce-l studia cu atenţie. 
Pare foarte afectat de când a aflat despre starea gravă a actriţei.” 

— 'Tovarăşe doctor, o să mă iertați pentru că vă întrerup din activitatea 
dumneavoastră. 

Doctorul avea o înfăţişare obosită. Îl privi trist. 

— Aţi venit tot pentru povestea aceea? 

— Da. 

— Am declarat tot ceea ce ştiu. 

— Sunt convins. Cred în sinceritatea dumneavoastră, dar poate vă mai 
amintiți unele amănunte care ne-ar fi extrem de folositoare. E posibil ca din 
momentul când aţi aflat neplăcuta veste și până acum să fi reflectat asupra 
unor situaţii peste care atunci, în momentele de durere ce v-au cuprins, aţi 
trecut sau pur și simplu le-aţi uitat. 

— Când ştiu că viaţa ei este în pericol, nu mă mai pot gândi la nimic 
altceva. Aş vrea s-o văd. Asta-i tot ce doresc acum. 

— Încă nu e momentul. Dar îndată ce va fi posibil... 

— Pentru ce? Pentru ce nu mă lăsaţi s-o văd? își ieşi din fire doctorul 
Bănescu. Vreau s-o văd! Măcar o dată s-o mai văd vie. 

Doctorul rămase tăcut vreme îndelungată, crispat, strângând neputincios 
pumnii, cu ochii închiși, aplecat peste biroul său, ca un om sfârșit, pentru 
care viaţa fără fiinţa iubită nu mai are nici un rost. 

Într-un târziu îşi reveni, aprinse o ţigară, după ce îi oferise mai întâi 
maiorului. Acesta refuzase politicos şi continua să-l privească. 


— Vă rog să-mi iertaţi ieşirea de adineauri, dar nu-mi mai pot stăpâni 
nervii. Ce doriți să mai aflaţi de la mine? 

— 'Tovarășe doctor, dacă insist, este pentru că vreau să descopăr o urmă 
cât de mică... Lucrurile sunt mult mai complicate decât par la prima vedere. 
Nu mă gândesc la faptul că și dumneavoastră aţi putea fi bănuit... 

— Dar cum credeţi că eu, care o iubesc nebunește pe Lia, aș fi în stare să- 
i produc un rău cât de mic?... 

— Aţi recunoscut că duminică între orele şapte și nouă seara vă aflaţi în 
apartamentul Elizei Dornescu, nu-i aşa? 

— Întocmai. Acesta-i adevărul adevărat! 

— De asemenea, ați declarat că actrița era acasă, deoarece în acea 
duminică nu avea spectacol. 

— Lia mi-a spus acest lucru încă de sâmbătă, la prânz. 

— Ştiaţi că în realitate ea își luase un concediu medical de trei zile? 

— Nu mi-a spus. Am observat că nu era în apele ei, dar nu m-am gândit 
că ar putea fi bolnavă. 

— V-aţi dus acasă la ea invitat de actriță? 

— Mai întotdeauna duminica o petreceam împreună. Fie că mergeam la 
prânz la vreun restaurant, fie că o vizitam acasă, în orice caz era ziua în care 
de obicei ne întâlneam. Nu lăsam să treacă o duminică fără să ne vedem. 

— S-a întâmplat ceva deosebit în ultima duminică petrecută împreună? 

— Știind că Lia e liberă toată ziua, i-am propus să ne plimbăm dimineaţa 
în afara orașului. 

— Aveţi mașină? 

- Da. 

— Şi cum a răspuns invitației dumneavoastră? 

— Spre surprinderea mea a refuzat. Nu mi-a dat nici un fel de explicaţie... 

— S-a mai întâmplat şi altă dată? 

— Nu-mi amintesc. Tocmai de asta am fost surprins. 

— Sunteţi gelos? 

— Mărturisesc că da. Acesta-i adevărul. Există un anume Remus Aliman, 
pictor decorator. De când a cunoscut-o se ţine scai după ea, deşi e căsătorit. 

— Şi actriţa a răspuns acestei pasiuni? 

— Nu. Adică nu cred. Tot ceea ce vă pot spune e că într-o bună zi am dat 
peste pictor în cabina ei. Sunt cam iute la mânie și, deşi am pretenţia că-s 
bine crescut, m-am repezit la el, l-am luat de guler și l-am dat pe ușă afară. 

— Ce-a spus Eliza? 


— Mi-a reproșat că sunt violent şi exagerat de gelos. Trebuie însă să mă 
înţelegeți... 

— Vă înţeleg! Acum aş vrea să vă pun câteva întrebări mai delicate. 

— Am să încerc să vă răspund. 

— Mai existau și alţi bărbaţi în viata Elizei Dornescu? 

— Nu, tovarăşe maior. Categoric nu! Această întrebare mi-a pus-o 
dealtfel şi tovarășul locotenent. 

— Cunoaşteţi un inginer pe nume Daleş? 

— N-am auzit niciodată de el, răspunse doctorul, fără ezitare. 

— Îmi puteţi preciza cum aţi petrecut duminică seara în apartamentul 
Elizei? 

— Bineînţeles. Am discutat despre noi, despre proiectele noastre de viitor. 
Am ascultat muzică la radio. Cam atât... 

— Aţi declarat locotenentului Davidescu că pe la opt un bărbat a sunat la 
ușă. Nu știți cine era? 

— Nu. Dar m-a intrigat faptul că Lia s-a întors în cameră foarte tulburată. 
Cât am stat împreună după aceea a fost neliniștită, agitată. Credeam că din 
cauza oboselii. V-am mai spus, nu mă gândeam că ar putea fi bolnavă, n-am 
ştiut şi nici nu mi-am dat seama. 

— Poate că nici nu era... 

— Poate. Cred că vizita acelui bărbat i-a dat un șoc psihic. Se plimba prin 
cameră, fumând ţigară după ţigară. 

— Fuma? 

— Rar. Când era nervoasă sau extenuată de efort. Pretindea că ţigara o 
linişteşte. Avea obiceiul să poarte cu ea o tabacheră de argint, dăruită de un 
admirator. O purta mai mult în chip de talisman, știți cum sunt unii actori, 
un pic superstițioșşi. 

— Obişnuia să consume cafea? 

— Da. Destul de des. Eu o rugam să nu mai bea atâta, dar avea o 
adevărată slăbiciune pentru asta. 

— Şi dumneavoastră? 

— Normal. Una-două pe zi. 

— În seara aceea aţi băut? 

— Da. După vizita individului acela Lia a preparat două cafele. 

— N-aţi văzut, s-a spart vreo ceașcă?... 

— Nu. Poate după plecarea mea. În orice caz, îmi amintesc bine, ceştile 
de cafea, ca și farfurioarele pentru gustări, au rămas pe măsuţa din dormitor, 


până când am ieșit din apartament. 
— Vă mulţumesc, pentru toate amănuntele pe care mi le-aţi dat! 
Maiorul Tomescu se înclină ușor şi părăsi cabinetul. 

Tânărul înalt, cu părul blond-roșcat, fuma nervos, țigară de la țigară, 
urmărind pe fereastra camerei picăturile de ploaie dese, cernute ca prin sită, 
ce se prelingeau pe pietrișul din fața pridvorului, spre grădina înţesată de 
crizanteme. 

Oare cât va mai sta ascuns aici? Cât va mai tremura până și la zgomotul 
ce-l fac obloanele zgâlțâite de vânt sau la trosnetul scândurilor sub greutatea 
propriilor săi pași? 

A petrecut o zi și o noapte înspăimântătoare în camera asta cu miros de 
levănţică, ce îi pătrunde în nări, în pori, obsedant, până la saturație... E 
nedormit, zgribulit de frig și de teamă. 

Pentru ce a fugit? De ce s-a ascuns aici?... 

N-ar fi trebuit să fugă. Poate că ar fi fost mai bine să se fi dus la miliţie, 
să fi explicat că nu e vinovat, să fi povestit totul... Numai că Ioana, soția lui, 
ar fi aflat lucruri pe care nu trebuia să le știe niciodată. Ar fi făcut în mod 
sigur o nouă criză, poate fatală. Ioana avea un sindrom astenic depresiv. În 
ultima vreme se simțea tot mai rău. Acum, desigur, intrase în panică... 
Totuşi aici era greu să fie găsit. Îşi luase o serie de măsuri de precauţie. Nu 
făcuse focul în sobă, ca să nu se vadă fumul ieşind din coş. Oricine ar trece 
prin apropiere ar crede că locuința e părăsită. Dealtfel i se spusese că totul 
nu va dura mai mult de trei-patru zile și că apoi se va putea întoarce acasă. 
Aprinse încă o ţigară. A câta pe ziua de azi? Trebuia să fie aproape de 
amiază. Stomacul îl chinuia. În bucătăria de alături erau destule provizii, 
dar simţea că nu se putea atinge de nimic... 

Și ploaia asta măruntă, obsedantă, monotonă, care nu mai înceta! 


* 


Soţia pictorului Remus Aliman întredeschise ușa, privind oarecum 
speriată către bărbatul înalt și vânjos care îi surâdea cu atâta amabilitate. 

— Doamna Aliman? 

— Da, domnule. 

— Sunt maiorul Dan Tomescu. 

— Poftiţi, vă aşteptam! și îl invită să ia loc pe canapeaua din hol. 


Locuinţa soților Aliman era intimă și atrăgătoare. Din hol, o scară 
interioară de stejar, ducea către o cameră spațioasă — dormitorul și atelierul 
pictorului. La parter, în dreapta și în stânga, un alt dormitor și o sufragerie, 
despărțită de hol prin perdele grele de catifea albastră. Se vedea cât de colo 
că soţii Aliman aveau o predilecție pentru această culoare. Pereţii, mobila, 
covoarele, vazele, toate erau albastre. 

— Doriţi o cafea? 

— Nu, mulţumesc, doamnă, sunteți amabilă, dar nu obișnuiesc la ora 
aceasta. 

— Știţi, eu v-am chemat... Soţul meu n-a venit astă-noapte acasă. Trebuie 
să mă ajutaţi să-l găsesc. Vă implor! 

— Vă rog să fiţi liniștită. Aveţi încredere în noi. 

Maiorul îşi dădu seama de starea femeii și nu speră să afle mare lucru de 
la ea. Era agitată și nervoasă; nu-și găsea locul. Chipul îi era palid, cu 
trăsături regulate, dar aspre; părea o imagine vie a portretelor zugrăvite de 
Modigliani. Ochii îi erau lipsiţi de expresie, cenușii și încercănaţi. Mâinile 
lungi, cu degete scurte, căutau cu febrilitate să-și facă de lucru; îndepărtau o 
scamă imaginară de pe un fotoliu, mutau o vază dintr-un loc într-altul, 
răsuceau inconştient în jurul gâtului un lănţişor de aur. Apoi, alte gesturi 
febrile, cu același neastâmpăr, şi jocul acesta absurd se prelungea, fără 
speranţa de a se sfârşi. 

„O să fie cam greu, dacă nu imposibil, să pot discuta cu ea”, gândi 
maiorul. 

— Domnule ofiţer, rupse femeia pe neaşteptate tăcerea. Unde se află soțul 
meu? Nu cumva s-a sinucis? Sau poate că a fugit? 

Se ridică de pe fotoliu, ignorând în acele momente prezența maiorului în 
cameră. 

— Nu trebuia să-mi facă una ca asta! Nu trebuia! scânci ea, ca un copil, 
oprindu-se în faţa șemineului din marmură și fier forjat, așezat sub scara 
interioară. 

Deşi uneori frazele nu aveau nici o legătură între ele, ea continua să 
vorbească, mărturisindu-și dorinţele și durerile. 

— Sunt tânără! Sunt încă tânără! Mi-a spus că-s frumoasă, că am un 
profil de efigie, grecească. Dar el știa bine că nu suntem potriviţi, că nu 
suntem făcuţi unul pentru altul. Și, atunci, de ce? De ce m-a adus aici, unde- 
i totul albastru, atât de albastru? Când eram copil, părinţii îmi îndeplineau 
toate gusturile. Ce bine-i să fii copil! Și tânăr. Tinereţii nu i se poate refuza 


nimic. De ce am venit în casa asta albastră? Aici totul mi-e străin şi 
vrăjmaș. N-am liniște. El spune că sunt încă frumoasă. Atunci de ce-a fugit 
de mine? Unde s-a ascuns? Sau poate că e bolnav... Dar dacă e cu ea? Poate 
că acum sunt împreună. Oare e atât de frumoasă? Și eu am fost tânără, 
frumoasă. Şi încă mai sunt tânără. Dar aici totul e albastru, albastru... 

loana Aliman se prăbuși în faţa șemineului, plângând în hohote 
înăbușite. Fără îndoială, era bolnavă de nervi. 

Ce putea alege maiorul Tomescu din spovedania unei femei care părea 
să-şi fi pierdut raţiunea? Și totuşi câteva cuvinte i-au reţinut atenţia. Ioana 
Aliman se plângea de o rivală. O femeie mai frumoasă și mai tânără decât 
ea. Fără îndoială că era vorba de Eliza Dormescu. Așadar, soţia pictorului o 
cunoştea pe actriță. Dar ce anume știa despre ea? 

Se apropie de Ioana, îi sprijini braţul şi o aşeză ușor pe canapea. 

— Doamnă, liniştiţi-vă! Doriţi un pahar cu apă? 

Femeia deschise ochii. Îl privi lung, mirată, ca şi cum abia atunci l-ar fi 
văzut pentru întâia oară. 

— Cine ești dumneata? Cum ai pătruns în casa mea? 

— Sunt maiorul Tomescu. Am venit la chemarea dumneavoastră. Vă 
amintiți? 

— lertaţi-mă! Doream să-mi aduceţi soțul... 

— Asta e și dorinţa noastră. Aş vrea să ne ajutaţi. 

— Eu? Cum să vă ajut eu? 

— Cine-l cunoaște mai bine pe Remus Aliman decât soţia lui? Vorbeaţi 
despre o femeie frumoasă... 

— Am spus eu asta? 

— Da! O cunoaşteţi pe Eliza Dornescu? 

— Cum? Şi dumitale ţi se pare că e mai frumoasă decât mine? se repezi 
femeia, furioasă. 

— Nu, nu, nu! căută să o liniștească maiorul. 

— Toți bărbaţii sunteţi la fel. Vi se pare că altă femeie e mai frumoasă, 
mai bună şi mai deşteaptă decât soțiile voastre... De ce îmi amintești de 
Eliza? Şi Remus îmi amintea toată ziua de ea! 

— Vreau să aflu unele lucruri în legătură cu Eliza Dornescu. Poate vom 
reuși să descoperim unde se află soţul dumneavoastră. 

— Eliza?... Eliza e moartă!... 

Pentru o clipă, maiorul Tomescu rămase stupefiat. 

— Cine v-a spus acest lucru? 


— Cum cine? Chiar soțul meu. 

— Când?! 

— Mi-a telefonat. Ieri dimineaţă. Mi-a spus: „Ştii Ioana, ea e moartă. De- 
acum înainte o să te linişteşti. Eliza Dornescu nu mai există.” 

— De unde cunoștea el acest lucru? 

— Nu ştiu. 

— Nu v-a spus? 

— Nu. Dar dacă totul e o minciună? Dacă sunt acum împreună? 

— E imposibil. 

— De unde ştii dumneata? 

— Vă rog să mă credeţi pe cuvânt. Mai mult nu vă pot spune, dar sunt 
sigur că Eliza Dornescu şi soţul dumneavoastră nu sunt împreună. 

— Atunci ce s-a întâmplat cu Remus? De ce n-a venit acasă? înțelegeți, 
domnule maior, o iubea! Veniţi, veniţi vă rog cu mine în camera soțului 
meu! și Ioana se repezi pe scara interioară. 

El o urmă imediat. Fără îndoială, Remus Aliman se arăta un pictor 
deosebit de talentat. Pereţii erau acoperiţi în întregime de tablouri sau schiţe 
pentru decoruri de teatru, unele mai frumoase ca altele, rod al unei 
imaginaţii fecunde. Tablourile erau pictate cu o paletă coloristică foarte vie 
şi variată, deşi, bineînţeles, predomina culoarea albastră. 

Ceea ce atrăgea atenția de la prima vedere era faptul că majoritatea 
tablourilor reprezentau aceeași femeie. Ţăranca culegând rodul bogat al 
viței de pe arac, muncitoarea aplecată cu dragoste asupra strungului, femeia 
revoluţionară de la 1848, purtând cu mândrie tricolorul în fruntea maselor, 
zecile de portrete, toate, toate erau... Eliza Dornescu. 

— Vedeţi? murmură înfiorată Ioana. O iubea, o iubeşte, o va iubi 
întotdeauna. Chiar dacă a murit, ea va trăi mereu. Îmi vine să dau foc, să ard 
tot... 

— Nu veţi face una ca asta. 

— Aveţi dreptate! La ce bun? Chiar dacă aş preface tablourile în scrum și 
cenușă, ea va rămâne mai departe în inima lui. Și inimii nu poţi să-i dai 
foc... 

Rămaseră amândoi nemișcaţi, fiecare cu gândurile lui. 

— Doamnă... 

Maiorul Tomescu îndrăzni cel dintâi să tulbure tăcerea. O strigă uşor, de 
câteva ori, până ce femeia se hotărî să-i răspundă. 


— Ce vreţi să mă mai întrebaţi? V-am spus tot ce ştiu şi mai ales tot ce 
mă doare: Durerea unei femei mult mai în vârstă decât bărbatul ei... 

— Doamnă, nici dumneavoastră nu puteţi să vă daţi foc inimii. Vă promit 
că voi face totul pentru a-l găsi pe soțul dumneavoastră. 

— Văd că eu nu am reuşit să vă ajut cu nimic, cu absolut nimic. 

— Vă înşelaţi. Am aflat un lucru deosebit de preţios. Nici nu vă puteţi 
imagina cât de mult valorează acest lucru pentru mine. 


* 


— 'Tovarășe maior, până acum nu s-a întâmplat nimic deosebit în sectorul 
meu! îl întâmpină Davidescu de cum ajunse în apartamentul actriţei. 

— Nici măcar un telefon? 

— Absolut nimic. Linişte deplină. 

Maiorul se uită la ceas. 

— Ar fi trebuit să sosească. Nu i s-a comunicat ora? 

— Ba da. 

— Ce au raportat oamenii care au urmărit-o? 

— Situaţia e neschimbată. De ieri de la prânz nu s-a mișcat din casă. 

Dan Tomescu se opri în faţa dulapului cu îmbrăcămintea actriţei. 
Deschise larg uşile și fluieră ușor, în semn de mirare. 

— Ia priveşte, Davidescule! Ai numărat, din curiozitate, poşetele Elizei 
Domescu? 

— Nu! Dar, într-adevăr, sunt cam multe. 

— Ai zice că are o slăbiciune deosebită pentru ele. Uite, îți spun eu câte 
sunt; douăzeci și patru. 

— Formidabil! exclamă, cu uimire sinceră, Davidescu. Dar cum de le-aţi 
numărat atât de repede? 

— Pe mine nu mă miră numărul poşetelor. Altceva mi se pare ciudat! 

— Ce anume? 

— Că nu am găsit, nicăieri, o tabacheră de argint. 

— Mă iertaţi, nu vă înţeleg! 

— O tabacheră de argint, dăruită de un admirator. Am aflat asta de la 
doctorul Bănescu. 

— Eliza Dornescu fuma?!! 

— Uneori. Avea însă o tabacheră pe care o considera drept talisman. Nu 
se despărţea de ea niciodată. Şi totuşi... 

— Tabachera a dispărut? 


— Exact! Și aş da orice să știu în mâinile cui se află acum... 

Davidescu ar fi dorit să ştie de ce îl interesa pe maior atât de mult 
tabachera de argint a Elizei, dar soneria de la intrare le întrerupse 
conversaţia. Locotenentul se grăbi să deschidă ușa. Era Catrina Dornescu. 

— Poftiţi, luaţi loc, doamnă! o îmbie maiorul, observând uimirea și 
nehotărârea bătrânei. Vă aşteptam, reluă el, după ce Catrina se așeză pe un 
fotoliu. Desigur, sunteţi mirată de prezența mea. Nu mă cunoaşteţi și aş 
putea spune că nici eu nu vă cunosc pe dumneavoastră... 

Volubilitatea maiorului Tomescu părea s-o indispună pe Catrina. Nu 
scotea nici un cuvânt. Davidescu se retrăsese cu discreţie. 

— V-am invitat, doamnă, pentru a vă spune că nepoata dumneavoastră 
este victima unei gelozii din partea unui amic de-al ei. N-am avut încotro și 
a trebuit să vă invit din nou aici. Știu că vă e neplăcut să revedeţi locul 
acesta și să vă reamintiţi niște lucruri care v-au îngrozit. Dar, vă repet, sunt 
obligat. Vom încheia un proces-verbal și cu asta am terminat „cazul Eliza 
Domescu”. 

Catrina se uită nedumerită la maior. 

— Ce vreţi să spuneţi? Ce-i cu Eliza? 

Maiorul Tomescu nu-i răspunse. Se prefăcea că priveşte pe fereastră. 

— Eliza a fost otrăvită. 

— Otrăvită?! De cine? 

— Asta am vrea să știm şi noi. Trei oameni pot fi bănuiţi, dacă nu cumva 
vinovatul se ascunde în umbră. Până una-alta, împotriva unuia dintre ei 
avem o probă evidentă: fuga. Dar îl vom găsi. 

— Despre cine vorbiţi? 

— Cred că aţi auzit de pictorul Remus Aliman. 

Catrina nu răspunse numaidecât. Pe faţa ei se întipări surpriza. 

— Da. Venea câteodată pe aici. 

— Când l-aţi văzut ultima oară? 

— O, e destul de multișor de atunci! Dar... Îl credeți capabil să 
săvârşească o asemenea crimă? Şi pentru ce-ar fi făcut-o? 

Maiorul remarcă faptul că bătrâna devenise dintr-o dată mai vorbăreaţă. 

— V-am spus: din gelozie. Dumneavoastră aveţi vreo altă bănuială? 

— Eu nu cred că e vorba de o crimă. 

— Atunci? 

— Nu ştiu. Aţi spus că Eliza a fost otrăvită. Dar dacă s-a otrăvit? 


— E rândul meu să vă întreb: Pentru ce ar fi făcut-o? O actriță în plină 
glorie, admirată, tânără, cu un viitor de invidiat... 

— Poate dintr-o deziluzie sentimentală. Deşi nu pot să cred că ar fi fost 
capabilă să... Nu, nu! O cunosc prea bine. 

— De furt nu poate fi vorba! 

— Desigur. Nu lipsește nimic din casă. Am declarat și domnului căpitan 
Roșca. 

— Deci obiectele preţioase, banii sunt la locul lor. Poate că totuși lipseşte 
ceva... 

— Ce anume? 

— Un obiect la care Eliza Domescu ţinea foarte mult... 

— Nu înţeleg! Eliza nu avea pasiunea obiectelor. Și, în definitiv, dacă aţi 
stabilit că e vorba de o crimă pasională, nu văd de ce trebuia să dispară 
neapărat ceva din casa asta? 

—  Cunoaşteţi faptul că nepoata dumneavoastră purta în poșşetă, 
permanent, o tabacheră de argint? 

— Da. Era un dar primit de la un admirator de-al ei. 

— Tabachera a dispărut. Nu cumva ştiţi ce s-a întâmplat cu ea? 

O clipă, numai o clipă, privirile lor se întâlniră. Răspunsul ei fu 
neașteptat: 

— Tabachera Elizei e la mine. 

Dan Tomescu rămase câteva momente descumpănit. Catrina își deschise 
poşeta neagră, mare, aproape cât o servietă, şi scoase dinăuntru tabachera, 
pe care o întinse maiorului. Poftiţi, vă rog, să vă serviţi! Sau poate nu 
fumaţi? 

Îşi aprinseră amândoi câte o ţigară. Fumul se înălță alburiu către tavan. 

— V-aş ruga să-mi predaţi tabachera, îi ceru maiorul, privind-o insistent 
pe bătrână. 

— Cu plăcere. Dacă vă face trebuinţă... 

— Peste câteva zile v-o restitui. 

Acum Dan Tomescu ar fi dorit să rămână singur. Un gând îi trecea prin 
minte: dorea să revadă paginile primului interogatoriu luat de căpitanul 
Roșca. 


* 


— Copii! Nu mai avem mult şi suntem gata! exclamă, satisfăcut, 
inginerul George Munteanu. 


Anca şi Vicenţiu tresăriră. Preocupaţi de cercetările pe care le efectuau, 
nu auziseră când inginerul intrase în laborator. 

— Iată formula care ne mai lipsea, rosti el, emoţionat de importanţa 
momentului. Vom isprăvi la timp lucrarea! şi flutură o hârtie cu zeci sau 
poate chiar sute de însemnări. Aproape nu-mi vine să cred cât de simplă era 
formula finală. Nu ne rămâne decât să efectuăm probele, dar aş propune să 
luăm o pauză înaintea ultimului asalt. Ce părere aveţi? 

Explozia de bucurie a inginerului Munteanu nu părea să-i entuziasmeze 
prea mult pe colaboratorii săi. 

— Tocmai vroiam să dau un telefon, se scuză Anca. 

Se ridică de pe scaun și părăsi încăperea, cu mersul ei caracteristic, 
demn și mândru. George Munteanu privi în urma ei, până ce Anca închise 
ușa, apoi se întoarse spre asistent, care, lăsând lucrul deoparte, își 
cuprinsese tâmpla între palme; părea total absent de la cele ce se petreceau 
în jurul lui. 

— Dragul meu, iartă-mă că îndrăznesc să-ţi tulbur gândurile. Sunt 
îngrijorat de starea în care te afli. Aseară m-am abținut să-ți pun vreo 
întrebare, deşi cred că între noi tăcerile nu-și au rostul. Să nu mă iei drept 
un indiscret, ci numai prietenul care în dorinţa de-a te ajuta îţi întinde o 
mână sinceră şi e dispus să te asculte şi să te sfătuiască. 

Vicenţiu continua să tacă. Îl stima pe George Munteanu, îl considera un 
mare savant, un om de știință capabil să realizeze invenţii deosebit de 
importante, chiar mai importante decât noua formulă a proceselor electrice 
în materie vitroasă. 

Îl preţuia și ca prieten. Ieri seară poate că îl salvase de la un dezastru. 
Dar din momentul acela, al întâlnirii lor neașteptate, îl cuprinseseră în mod 
ciudat unele îndoieli. În definitiv de ce se afla George Munteanu în 
apropierea locuinţei Elizei? O cunoştea? Îl urmărise? Cum de apăruse 
tocmai atunci? Pentru, ce nu-l întrebase absolut nimic? Ştia de legătura 
dintre el şi Lia? Erau atâtea întrebări cărora nu le putea găsi nici un răspuns, 
dar mai ales îl enerva această coincidenţă bizară. Totul îi apărea haotic. Nu 
reușea să-și ordoneze ideile într-o înlănţuire logică. În schimb, instinctiv, 
simţea un fel de îndepărtare neașteptată faţă de George Munteanu. 

Poate de aceea acum, la toate insistenţele acestuia, nu găsise puterea să 
răspundă și se refugiase într-o tăcere absolută. 


* 


— Spune-mi Mareş, întrebă pe neașteptate maiorul Dan Tomescu, după 
un scurt răgaz, ai mai aflat ce va în legătură cu laboranta? 

— Ne-am mai întâlnit o dată, la o cofetărie. Știţi, profit cât mai mult de 
pe urma faptului că am fost colegi de liceu și că ea păstrează cele mai bune 
amintiri despre mine. Chiar îmi caută prietenia și, aflându-se într-o stare de 
depresiune psihică, prezența mea o linişteşte. Mai mult decât atât: pretinde 
că simte nevoia să-și destăinuiască amărăciunile unui om care i-a dovedit, 
în trecut, multă înţelegere. 

— Şi acel om eşti tu? 

— Da. Am aflat astfel, destul de uşor, multe amănunte din viaţa intimă a 
Ancăi Rodan. 

— Sunt fapte care ar putea să ne intereseze? 

— Cred că da. Spre exemplu, laboranta și inginerul Munteanu s-au 
cunoscut astă-vară, la Mamaia. La început relaţiile dintre ei erau mult mai 
apropiate decât într-o simplă camaraderie. Pe neașteptate, inginerul s-a 
îndepărtat de Anca, ba chiar a dispărut de lângă ea, ca și cum n-ar mai fi 
locuit amândoi în aceeași stațiune, în acelaşi hotel... 

— Probabil a apărut o altă femeie... 

— Chiar așa! 

— Nici nu-i greu de presupus. Inginerul, deși e la o vârstă destul de 
înaintată, păstrează o vioiciune şi un aer de cuceritor simpatic, uşor de 
remarcat de la prima vedere. Spune-mi, cunoşti cumva și numele femeii 
care i-a luat locul Ancăi Rodan? 

— Da! După întoarcerea în Bucureşti Anca a aflat, nu știu de unde, că 
inginerul Munteanu a fost văzut pe litoral cu o femeie frumoasă. Perechea 
aceasta, atât de interesantă şi admirată, apărea de dimineaţă și până seara în 
stațiunea Saturn. Abia atunci și-a explicat Anca Rodan dispariţia inginerului 
din viaţa ei intimă. 

— Bine, dar tot nu mi-ai spus numele femeii... 

Mareş râse, bucurându-se dinainte de efectul pe care-l va produce 
numele ce urma să-l rostească. 

— Poate chiar actriţa Lia Dorna, adică Eliza Dornescu. 

— Eliza Dornescu îl cunoștea pe inginerul George Munteanu? murmură 
Dan Tomescu. 

Se întoarse cu spatele către Mareş, apropiindu-se gânditor de fereastră. 
Într-un târziu se adresă locotenentului: 


— Aparent sunt patru oameni care ar fi avut un interes oarecare — să 
zicem, gelozia — pentru a o suprima pe actriţă: inginerul Munteanu, 
inginerul Daleş, pictorul Aliman și doctorul Bănescu. Ce știm despre fiecare 
în parte? Inginerul Munteanu: o cunoaște la mare, probabil că-i face curte, 
dar nu mai apare în viaţa actriţei la reîntoarcerea în Capitală. Pictorul: e 
îndrăgostit de Eliza. Acest lucru este confirmat de doctor, de Catrina, de 
portarul de la teatru și chiar și de soţia pictorului. Doctorul Bănescu este, se 
pare, cel mai serios pretendent. E burlac, a salvat-o de la moarte în urmă cu 
ani de zile, o iubeşte cu pasiune, dar e și cel mai gelos, cel mai irascibil 
dintre ei. Despre tânărul inginer Vicenţiu Daleş nu ştim decât că a apărut în 
viaţa Elizei Dornescu, dar nu am aflat încă adevăratele lui sentimente 
pentru actriță. Cât despre Eliza, în afara faptului că îi acorda multă atenţie și 
prietenie doctorului Bănescu, nu cunoaștem ce sentimente nutrea față de 
ceilalți trei. Acum, dragă Mareş, iată şi întrebarea: Care dintre cei patru era 
interesat să atenteze la viața actriţei? 

— Dacă excludem ipoteza unei crime din gelozie, rămân doar doi: 
inginerii Munteanu şi Daleș. 

— Perfect! Să analizăm deci o ipoteză. Să presupunem că Eliza Dornescu 
e agent de spionaj, în vreme ce inginerul Munteanu e inventatorul lucrării 
care-i preocupă pe spioni. Ce interes ar avea să-și vândă invenţia prin 
actriţă? De ce n-ar face-o singur, direct? 

— Pentru că în ultimul timp n-a avut ocazia să plece în străinătate. 

— În schimb, actriţa a efectuat cel puţin un turneu pe an peste hotare. 

— Exact! Mai departe putem presupune că la un moment dat se iveşte o 
neînțelegere între ei și atunci inginerul caută să o lichideze. 

— Nu e rea logica ta, Mareş, dar ce se întâmplă cu restul lucrării, cu 
partea finală a descoperirii? Dacă Eliza Domescu constituia legătura dintre 
inginer și spionii din afară, dacă ea transmitea mesajele, cine o va face 
acum, tocmai în momentul cel mai important, când lucrarea e aproape 
terminata? 

— Poate că, direct, chiar inginerul. Aflându-se la sfârşitul lucrării, nu mai 
are nevoie de intermediar și îl exclude. 

— Dacă presupunerile tale sunt întemeiate, logic ar fi să-l împiedicăm pe 
inginerul Munteanu să transmită partea finală a lucrării şi, în consecinţă, 
agentul dinafară să nu aibă posibilitatea să-și execute misiunea. Dar pe baza 
căror dovezi putem face treaba asta? Cine l-a văzut în preajma Elizei 
Domescu astă-vară la mare? Anca Rodan nu ţi-a divulgat nici un nume. Şi, 


chiar dacă o va face, constituie acest fapt o acuzaţie? Desigur că nu! 
Arestarea inginerului, să zicem, și nu numai a lui, ci și a celorlalți doi 
colaboratori, o putem face sub un pretext oarecare. Dar atunci cine mai 
termină lucrarea? Riscăm, e adevărat, dar — lăsându-i pe toți bănuiţii să-și 
vadă de treabă mai departe — e aproape imposibil ca adevăratul vinovat să 
nu încerce să-și ducă până la capăt acţiunea. Și de ce nu am presupune că 
există chiar mai mulţi implicaţi? Îl uiţi pe Daleş, pe Anca Rodan? 

— Bineînţeles că şi ei ar putea fi bănuiţi. 

— Din informaţiile culese de locotenentul Davidescu, tânărul inginer a 
cunoscut-o pe actriță înaintea lui Munteanu. Mai mult decât atât, astă-vară a 
fost şi el la mare. 

— Împreună cu soţia, nu uitaţi! 

— Asta nu are nici o importanţă. Nu ştim dacă au fost înțeleși dinainte, 
dar e posibil şi așa ceva. 

— Desigur. 

— Nu e exclusă nici ipoteza că Munteanu şi Daleş au lucrat împreună! 

— Întâlnirea lor de aseară, în faţa casei Elizei Dornescu, confirmă parţial 
această ipoteză. 

— Da! Există însă o întrebare. Ce căutau amândoi aici? Dacă ei sunt 
autorii tentativei criminale, sau chiar numai unul dintre ei, de ce au revenit 
după săvârșirea infracţiunii? Nu le era teamă că vor fi prinşi? Oare sunt atât 
de naivi ca să nu-şi închipuie că locuinţa va fi supravegheată? 

— Poate căutau ceva. 

— Ce anume? 

— Un corp delict. Chiar dumneavoastră ați constatat lipsa unui obiect. 

— Te referi la tabachera asta? Prezintă ea vreo importanţă deosebită? Vezi 
bine că nu poartă nici o inscripţie, nici o monogramă, nici cel mai mic 
indiciu. Cine i-a dăruit-o actriței? De ce se afla la mătușa ei? Iată întrebări 
la care n-am răspuns încă. Un lucru ar merita, cred eu, să fie aflat: de ce 
ținea actriţa la tabachera asta în mod deosebit? 

— Probabil că persoana care i-a dăruit-o îi era foarte apropiată. 

— Te referi la doctorul Bănescu? Ce l-ar fi împiedicat să declare că el i-a 
cumpărat-o? 

— Încâlcită afacere! exclamă Mareş. 

Maiorul Tomescu surâse. 

— Cel puţin, tu ai o misiune mai plăcută... Fiindcă veni vorba. Ce ai 
aranjat pentru după-amiază cu Anca Rodan? 


— Cred că iar mă plimbă pe la croitoreasă și prin magazine. 

— Ce-ar fi să-i propui să mergeţi astă-seară la un bar? 

— La bar?! 

— De ce nu? Dansaţi, vă mai destindeţi puţin și... poate că întâlniți și 
ceva lume cunoscută. 

— Am înţeles, tovarăşe maior. Mergem şi la bar, dar la care anume? 

— Îmi place de tine, Mareş, că înţelegi foarte repede despre ce e vorba. 
„Intim-bar” se află chiar în clădirea teatrului muzical. Cum merge cu 
„biografia” Catrinei Dornescu? adăugă el după o scurtă tăcere. 

— Până în prânz v-o aduc, tovarăşe maior. Sunt sigur că ne va clarifica 
multe lucruri. 


* 


Femeia deschise ușa și privi mirată spre bărbatul din faţa ei. Nu-l 
cunoștea. Nu-l mai văzuse niciodată. 

— Sărut mâinile, doamnă. Sunteţi soţia pictorului Aliman? 

Ea răspunse doar printr-o ușoară înclinare a capului și un suspin făcu să- 
i tresalte pentru o clipă pieptul. 

— Soţul dumneavoastră e acasă? 

— Nu, domnule. 

Încercă să închidă ușa, dar nu izbuti. Bărbatul îşi proptise piciorul în 
deschizătură. 

— Ce doriţi? întrebă Ioana Aliman, înspăimântată. 

— Să stau puţin de vorbă cu dumneavoastră. 

— Nu vă cunosc. Cine sunteţi? 

— Un vechi prieten al lui Remus. Un coleg de liceu. N-aveţi cum să mă 
cunoașteţi. 

— Vă rog să reveniţi când va fi soțul meu acasă. 

Fără să înţeleagă prea bine de ce, simţea că o cuprinsese frica. O 
indispunea bărbatul mătăhălos, cu ochelari fumurii acoperindu-i jumătate 
din față, și mai ales o neliniștise gestul lui, prin care o împiedicase să 
închidă ușa. 

— Nu, doamnă! insistă necunoscutul. Doresc să vă vorbesc. Dar nu aici! 
şi o împinse cu un gest hotărât. 

Luată prin surprindere, Ioana făcu câţiva paşi îndărăt, fără să opună nici 
cea mai mică rezistență. Necunoscutul răsuci cheia în broască, apoi o 
strecură într-unul din buzunarele impermeabilului cu care era îmbrăcat. 


— Să nu vă fie teamă! Nu vi se va întâmpla nimic. Dar cu o condiţie! 
adăugă el. Vă veţi așeza cuminte pe acest fotoliu. Să staţi liniștită! Dacă 
încercaţi să strigaţi sau să telefonațţi, îmi voi schimba atitudinea. 

Ioana se aşeză ca hipnotizată în fotoliu. Simţea că nu poate să se opună 
şi, chiar dacă ar fi făcut-o, îşi dădea seama că ar fi fost zadarnic. Individul 
era puternic şi părea decis să-şi ducă la împlinire, cu orice preţ, ceea ce îşi 
propusese. 

— Vă e rău? o întrebă el. 

— Nu! veni răspunsul mecanic. 

— V-am spus totuşi să nu vă fie teamă. Am să vă aduc un pahar cu apă. 

Străbătu holul, admirând mobilierul. 

— Unde e baia? 

— Acolo! 

Ioana ridicase braţul, fără vlagă, indicând necunoscutului ușa care dădea 
spre baie. În treacăt, acesta luă un pahar de pe o măsuţă și dispăru în baie, 
lăsând ușa întredeschisă. Îl auzi cum deschide robinetul. Pentru câteva 
momente era deci singură. Privi cu desperare în jurul ei. Telefonul se afla la 
câţiva paşi, dar nu reușea să se ridice. Parcă îi turnase cineva plumb în 
picioare. Necunoscutul se întoarse în cameră. Se opri în faţa ei și îi întinse 
paharul. Ioana încercă să-i vorbească, să-i spună ceva, dar nu reuși. Simţea 
cum îi zvâcnește cu putere inima. Deodată ceva, ca un vârtej, îi răscoli 
fulgerător mintea. O ameţeală tulburătoare. I se părea că necunoscutul se 
îndepărtează de ea, din ce în ce mai mult și mai repede, până ce se 
transformă într-un punct mic, cât flacăra unei brichete. Apoi luminiţa aceea 
dispăru brusc; o învălui o negură cumplită, înspăimântătoare, sumbră. 

Ioana Aliman întinse mâinile în gol, câteva clipe, apoi se lăsă moale, 
fără viaţă, pe speteaza fotoliului, cu bărbia proptită în piept. Leşinase. 

Necunoscutul înjură zdravăn. La aşa ceva nu se așteptase. Se aplecă și îi 
pălmui obrajii. Ioana nu se trezi. Bărbatul părea furios și mai ales încurcat. 
Își dădea seama că femeia nu era decât leșinată, dar nu-i convenea situaţia. 
Mai încercă de câteva ori şi nu se potoli decât atunci când Ioana deschise 
ochii. 

— Ce s-a întâmplat? murmură ea, încercând să-și aducă aminte cine era 
bărbatul care îi oferea un pahar cu apă. 

Nu apucă să-și răspundă la întrebările ce o chinuiau. Bău, inconștientă, 
câteva înghițituri. Necunoscutul o ajută să se ridice. Făcu câţiva paşi prin 
cameră. Simţea că-și revine. Totuşi un fior îi străbătu corpul. Apoi, încă 


unul. Frisoanele se înmulțiră. Se sprijini de măsuţa telefonului. Ridică 
involuntar receptorul, căutând să-și amintească numărul de telefon al 
miliției. Auzi în receptor tonul, dar nu mai izbuti să formeze numărul dorit. 
Se prăbuşi brusc pe parchet, târând după ea, în cădere, telefonul. 

Necunoscutul își scoase tacticos ochelarii fumurii, pe care îi vâri în 
buzunar, alături de cheia de la intrare, și îşi puse în mâini o pereche de 
mănuși subţiri. Se apucă de treabă, cu repeziciune, fără să mai arunce vreo 
privire spre femeia care zăcea pe parchet. 


* 


— Cred că am făcut o treabă bună, izbucni Mareş, surâzător, când intră în 
biroul maiorului. Noroc că știu să stenografiez, adăugă el şi răspândi pe 
masă câteva zeci de foi de hârtie. 

— Într-adevăr, te-ai ţinut de cuvânt. Am impresia că ai reuşit să scrii 
romanul pe care mi l-ai promis. 

Maiorul Tomescu răsfoi cu mult interes însemnările, apoi rosti: 

— Cred că e momentul să ascultăm biografia Catrinei Dornescu. Așadar, 
Mareş, te ascultăm! 

Îi invită pe căpitanul Roșca şi pe locotenentul Davidescu să ia loc pe 
scaune. 

— Cu aproape patruzeci de ani în urmă, fotografia Catrinei Domescu 
apăruse pe neaşteptate în ziare — începu Mareş lectura însemnărilor sale. 
Cronicarii teatrali se întreceau în a prezice tinerei actrițe o carieră 
promițătoare. Dar, spre surprinderea tuturor, Catrina refuzase contractele 
deosebit de avantajoase în ţară, atrasă de faima teatrului liric din Viena. 
Într-o frumoasă seară de mai avusese loc premiera spectacolului muzical 
care avea în fruntea distribuţiei pe Katy Dorn. Fusese ceva nemaipomenit. 
Vienezii o aplaudaseră la sfârşitul spectacolului minute în şir. Ovaţiile nu 
mai conteneau. Pe firmamentul teatrului de revistă apăruse o nouă stea 
strălucitoare: Katy Dorn. Ziarele bucureştene menţionaseră și ele, la loc de 
cinste, evenimentul. Doar Katy Dom nu era alta decât Catrina Dornescu, 
fiica plaiurilor dâmboviţene. Câteva turnee în alte părți ale lumii îi măriseră 
faima, îi adăugaseră noi lauri la cununa de aur a gloriei. Revenise la Viena 
după alte succese tot atât de răsunătoare. Apoi o nouă ştire împânzi ziarele: 
Katy Dom urma să se mărite cu un român. Un tânăr student sărac, al cărui 
nume era păstrat de actriță în cel mai desăvârşit secret. Toate stăruințele 
ziariştilor pentru a descoperi cine era fericitul fuseseră zadarnice. Nu numai 


numele, dar și persoana tânărului erau învăluite în mister. Poate că până la 
urmă ziariştii ar fi dezlegat, cu iscusinţa lor profesională, taina aceasta, care 
interesa lumea, atât de avidă după noutăţi senzaţionale, dacă o altă ştire, 
sinistră, nu şi-ar fi făcut loc în coloanele ziarelor: trupele fasciste invadaseră 
Austria. Nori negri acopereau cerul Europei. Căsătoria lui Katy Dorn nu 
mai interesa pe nimeni. Vreme îndelungată ziarele nu mai scriseseră nici un 
rând despre actriţă. 

Locotenentul Mareş făcuse un rezumat ușor romanţat al însemnărilor 
sale, așa cum îi plăcea dealtfel întotdeauna să-și prezinte rapoartele. 
Maiorul Tomescu și ceilalți ofițeri îi urmăriseră cu interes povestirea. 
Desigur, nu-i fusese ușor să se descurce în maldărul de ziare al bibliotecii. 
Totuşi o făcuse cu pricepere şi entuziasm. Acum însă urma finalul, pe care 
totdeauna, conform unui vechi obicei, Mareş îl lăsa în „suspense”. Odată 
îndeplinit şi acest „ritual”, locotenentul continuă relatarea: 

— Răsfoisem ziar după ziar, dar nimic! Între 1938 şi 1944, Catrina-Katy 
dispăruse din viaţa teatrală, ca și cum abandonase scena pentru totdeauna. 
Într-un săptămânal de critică teatrală şi cinematografică, care apăruse doar 
în vreo cinci numere, se publicase o notiță a unui reporter oarecare. Am să 
v-o reproduc exact: 

„Joi seara, aflându-mă la «Melody-Garden», am fost martorul unei 
surprize, care a încântat pe toţi cei prezenţi. La un moment dat, patronul 
acestui binecunoscut şi apreciat local de distracţii al lumii mondene 
bucureștene ne-a atras atenţia că la una dintre mese se află o celebră vedetă 
a teatrului muzical din anii premergători războiului: Katy Dom. Vă 
imaginaţi efectul cuvintelor sale! Majoritatea celor de faţă auziseră despre 
această strălucită ambasadoare a teatrului românesc, dar poate că nu o 
văzuseră niciodată, întrucât cariera de aur a actriței se desfășurase exclusiv 
în străinătate. 

La solicitările insistente ale publicului, Katy Dom, acompaniată de 
orchestră, a cântat două din melodiile ei de succes, la modă cu ani în urmă. 

Solicitându-i un scurt interviu, actrița a refuzat să-mi destăinuie 
proiectele sale de viitor. Am aflat însă de la distinsul patron al localului că 
domnia-sa intenţionează să o relanseze pe Katy Dorn pe una din marile 
scene bucureștene. Voi reveni că amănunte într-unul din numerele viitoare.” 
Aici se termină articolul, aici se sfârșesc și însemnările mele, încheie 
Mareş, așteptând observaţiile maiorului Tomescu. 


— Probabil că reporterul n-a mai revenit întrucât revista nu a mai apărut, 
nu-i așa? 

— Exact, tovarășe maior. Nici o altă publicaţie n-a mai semnalat, 
existenţa persoanei care ne interesează. Şi să ştiţi că am cercetat amănunțit 
toate publicaţiile vremii! 


* 


La ora trei după-amiază, bucuros că descoperise formula finală, 
inginerul Munteanu schimbă desfăşurarea programului. El îngădui 
colaboratorilor săi doar două ore pentru masă şi îi rugă să revină la institut 
pentru efectuarea probelor de laborator. 


* 


Maiorul Tomescu și echipa lui se pregăteau pentru acțiunile de după- 
amiază. Nici unul dintre ei nu avea chef de mâncare. 

— La ora cinci am întâlnire cu Anca Rodan, îşi aminti subit Mareş. 

— lar eu trebuie să-mi iau în primire omul, surâse Davidescu, amintindu- 
şi de inginerul Daleș. 

— George Munteanu va fi urmărit de căpitanul Roșca, decise maiorul, 
gândindu-se că el trebuia să fie liber, ca să poată acţiona în orice moment 
oriunde va fi nevoie. Ascultase cu atenție comunicările transmise prin radio: 
Catrina Dornescu a stat toată dimineaţa în casă, cu excepţia intervalului de 
timp în care se deplasase la apartamentul Elizei, la chemarea lui. Doctorul 
Bănescu nu s-a clintit de la policlinică. Inginerii și laboranta au terminat 
lucrul şi se pregăteau de plecare. Numai despre pictorul Remus Aliman nici 
o ştire. 

Dan Tomescu reținuse părerea colonelului Manea, după care găsirea 
pictorului ar însemna dezlegarea multor taine. Parcă îl îndemna ceva să mai 
treacă o dată pe la casa lui Aliman. Îi părea rău că nu-i solicitase soției 
pictorului îngăduinţa de-a cerceta în amănunţime locuinţa. Poate că ar fi 
reușit să descopere un indiciu, oricât de mic, care să-l conducă la locul unde 
s-a ascuns Aliman. Dar dacă pictorul nu mai e în viaţă? Dacă a fost 
suprimat pentru că ştia prea multe? Curios părea faptul că Aliman îi vorbise 
soţiei lui de „moartea?” Elizei Dornescu. De unde cunoştea el acest lucru? 
Categoric, pictorul era amestecat, direct sau indirect, în această acţiune de 
spionaj. Dar dacă Ioana Aliman știa mai multe decât îi mărturisise? Dacă 
era şi ea un pion în această afacere? Atunci n-ar fi exclus ca şi viaţa ei să fie 


în pericol. Instictiv, maiorul Tomescu formă numărul de telefon al familiei 
Aliman. Dar în receptor se auzi doar sunetul caracteristic unui telefon 
deranjat. Încercă de câteva ori, cu acelaşi rezultat. De la „deranjamente” i se 
comunică, după verificare, același lucru: telefonul este deranjat. 

„Oare unde să fie Ioana Aliman? se întrebă maiorul, neliniștit. Ce-ar fi 
să trec pe acolo?” 


* 


Opri mașina pe o stradă apropiată. Restul distanţei îl parcurse pe jos. 
Nori negri împânziseră cerul şi pe neaşteptate se dezlănțui o ploaie deasă, 
cu stropi mari și reci, care amenințau să se transforme în lapoviţă. 

Se opri, oarecum nehotărât, în faţa ușii de la intrare. Apăsă pe butonul 
soneriei. Din casă, nici un răspuns. Mai sună o dată, insistent. Apoi încă de 
câteva ori. Se întoarse la maşină. Își propuse să trimită neapărat pe cineva 
care să supravegheze atât casa, cât și pe Ioana Aliman. 

În acel moment primi comunicarea prin radio: Catrina ieşise în oraș şi se 
îndrepta în direcţia Teatrului muzical. 


* 


Anca Rodan îl așteptase pe Mareş în apropierea institutului, la locul 
stabilit pentru întâlnire. Locotenentul fusese punctual. Spre dezamăgirea lui, 
Anca îl înştiințase că va trebui să lucreze în laborator până mai târziu. 
Plimbarea cu mașina trebuia amânată. 

— Îmi promiti? o întrebă Mareş. 

— Ce? 

— Că la ora zece seara, dacă vei termina lucrul și nu vei fi prea obosită, 
ai să mă însoţeşti. 

— Unde anume? 

— Într-un local unde ne vom distra de minune, spuse Mareş cu gândul la 
propunerea maiorului Tomescu de a face o vizită discretului „Intim-club”. 

— Bine! Dacă nu voi fi prea obosită... 

Din prevedere Mareş nu-și părăsi postul de observaţie. Peste drum de 
institut se afla un „Expres”, unde putea servi o cafea fierbinte. Când intră, la 
una din măsuţe, îl zări pe locotenentul Davidescu. Se așeză alături şi — 
prefăcându-se absorbit de lectura unui ziar — urmări cu atenţie pe fereastra 
localului ce se petrecea afară. Ştia că același lucru îl făcea şi colegul lui. 
Ploaia se înteţise. De-abia trecuse de ora patru, dar se şi lăsase întunericul. 


Lumina lămpilor de neon străbătea cu greu prin perdeaua de apă. Totuși de 
aici, de la fereastra unde se instalaseră, se putea zări, destul de bine, poarta 
institutului. După despărţirea de fostul ei coleg de liceu Anca Rodan se 
întorsese în laborator. Prezenţa lui Davidescu în apropierea institutului îi 
indica lui Mareş că și inginerul Daleş se afla înăuntru. Înseamnă că Anca şi 
Vicenţiu au renunţat să prânzească. Numai inginerul Munteanu a plecat să 
mănânce. 


* 


„Catrina Dormescu îşi continuă drumul; a intrat în bufetul lacto- 
vegetarian de lângă Teatrul muzical”, i se comunică maiorului Tomescu. Nu 
peste multă vreme Catrina „iese din bufet cu o sacoşă plină cu borcane de 
iaurt”. Aşadar, povestea de care se temea maiorul nu s-a mai repetat. 

— Unde se duce bătrâna? întrebă maiorul. 

— Mai mult ca sigur că acasă! 

Maiorul e nedumerit: pentru ce Catrina a ieşit după cumpărături tocmai 
pe ploaia asta torențială? Era absolut necesar?! 


* 


„Inginerul Munteanu a părăsit restaurantul. Nu a luat legătura cu nici o 
persoană. Cât a stat în restaurant, a mâncat, a răsfoit apoi un ziar și atâta 
tot.” 

Ploaia se întețește. Plouă torențial, ca în mijlocul verii, fenomen rar 
pentru o zi de noiembrie. Șuvoaiele de apă spală grăbite trotuarele. 

Maiorul Tomescu aprinde o ţigară și cere legătura cu postul plasat în faţa 
casei pictorului Aliman. 

— Raportaţi care e situaţia! 

— Neschimbată! 

— Nu a venit nimeni? 

— Absolut nimeni. 

— S-a aprins vreo lumină în casă? 

— Nici una, tovarășe maior. 

— Aţi verificat cu stricteţe? 

— De trei ori am înconjurat clădirea. Nici un semn de viaţă. Locuinţa 
pare pustie. 

— Trebuie să facem o vizită la domiciliul familiei Aliman! 

— Am înţeles! 


Maiorul Tomescu obţine imediat legătura cu procurorul de serviciu. 
Situaţia din casa lui Aliman i se pare stranie. Oare a dispărut şi soția 
pictorului? La telefon, mereu acelaşi semnal: „deranjat”. 


* 


„Între timp doctorul Bănescu a plecat cu mașina sa de la policlinică, 
oprind în faţa imobilului unde locuiește Catrina Domescu.” 

— Bătrâna a ajuns acasă? întrebă maiorul. 

— Încă nu. 

— Dar doctorul? 

— Nu a coborât din maşină. 


* 


Inginerul George Munteanu creează momente de stupefacție: „A oprit 
mașina chiar în apropierea sediului Ministerului de Interne. Și-a aprins o 
țigară. Nu lasă impresia că ar aştepta pe cineva. Mai degrabă pare că se 
gândește.” 


* 


„Bănescu s-a întâlnit cu Catrina. Bătrâna a fost vădit surprinsă când a 
dat ochii cu doctorul. Acesta a invitat-o în mașină, dar ea a refuzat și 
amândoi au intrat în casă.” 

Minutele se scurg repede și de nicăieri nu intervine vreo știre menită să 
clarifice, cât de cât, presupunerile și întrebările, să risipească îndoielile, să 
destrame încordarea. 

Maşina maiorului Tomescu se îndreaptă către locuinţa soților Aliman. 
Ploaia a mai slăbit. În schimb, s-a întețit frigul. 

Însoţit de doi subalterni, maiorul încearcă din nou, fără succes, soneria. 
Sunetul ei răzbate dinăuntru, distinct, în gol, fără răspuns. În baza ordinului 
procuraturii se forțează uşa. Maiorul pătrunde în interiorul casei, pe care o 
vizitase chiar în aceeași dimineaţă. Înăuntru e întuneric. Lanternele 
sfredelesc în beznă și în lumina lor se conturează trupul unei femei, întins 
pe parchet, cu faţa în jos, cu o mână crispată pe receptorul telefonului căzut 
alături. 


Doctorul Bănescu fixează îngândurat un punct nedefinit de pe tavanul 
garsonierei Catrinei Dornescu. Abia stinge o ţigară şi aprinde alta. 

— Eram dator să vă fac această vizită, înțelegeţi? se adresează el Catrinei, 
fără s-o privească. Am impresia că-mi ascundeţi ceva. Dacă e așa... ar fi 
groaznic, adaugă doctorul după o pauză. 

Bătrâna îl priveşte cu surâsul ei ironic şi compătimitor. 

— Nu înţeleg. Eu..., ce să-ţi ascund dumitale? 

— Tocmai asta e că nu știu ce mi se ascunde, dar am așa, un fel de 
presimţire, că ceva nu e în regulă... 

— Ce-ar putea fi mai mult decât știm cu toţii? 

— Dumneavoastră sunteți sigură că Eliza mai e în viaţă? 

De data aceasta Bănescu o priveşte pe Catrina drept în ochi, sfredelind-o 
cu privirea sa întunecată. 

— Cei care conduc ancheta m-au asigurat că trăiește. Și asta mi-e 
suficient. 

— Dar putem fi siguri că lucrurile stau chiar aşa? Ce s-a întâmplat cu 
Eliza? Nu ştim absolut nimic. Iar eu, ca medic, aflând de simptomele Elizei, 
sunt nu numai alarmat, dar chiar îngrozit! 

Doctorul se ridică greoi de pe scaun. Calcă apăsat, cu mâinile la spate, 
măsurând camera în lung și în lat. La un moment dat se oprește să-și mai 
aprindă o ţigară. Profitând de pauză, întinde acuzator braţul spre bătrână, 
căreia surâsul i-a îngheţat pe buze. 

— Ştiţi ce am făcut aseară? 

Vocea doctorului e de-a dreptul tunătoare. Parcă ar fi un procuror, 
rostindu-și concluziile în faţa completului de judecată. 

— Ştiţi ce am făcut aseară? repetă el, aproape mecanic, făcând-o pe 
Catrina să tresară. Un fior de spaimă îi străbate corpul fiindcă Bănescu, aşa 
cum e în momentul de față — dezlănţuit, agresiv —, pare capabil să dărâme 
tot ce se află în jurul lui. Mă ascultați? 

— Da! murmură Catrina. Bineînţeles că te ascult. 

— Am răsfoit toate tratatele de medicină din biblioteca mea. Am căutat să 
aflu, cât mai repede posibil, ce i s-a întâmplat Elizei. Ei bine, vă imaginaţi 
la ce concluzie am ajuns? 

Ochii doctorului Bănescu parcă ard, ca ai unui bolnav cuprins de friguri. 
Catrina nu-i mai poate suporta privirea agresivă și răscolitoare, de aceea se 
preface că e preocupată să aranjeze o broderie de pe masă. Totuşi îl 
întreabă, poate din politeţe, poate din teamă: 


— La ce concluzie ai ajuns, doctore? 

— Nepoata dumneavoastră a fost otrăvită. 

Câteva minute în cameră domnește o tăcere apăsătoare. Catrina nu mai 
poate rosti nici un cuvânt. Doctorul Bănescu are acum o privire fixă, 
stranie. 

— Cine dracu a putut face o asemenea mârșăvie? urlă el, în vreme ce 
pumnul, greu ca o măciucă, se abate cu furie nestăpânită peste masă, 
făcând-o să tremure din toate încheieturile. Cine? 

Întrebarea rămâne fără răspuns. Catrina pare descumpănită și înfricoşată. 

— Vrei să-ţi fac o cafea? Poate te mai linişteşti. 

— Nu. Vă mulţumesc. Nu-mi trebuie nimic. Ascultaţi, doamnă, se repede 
el, înconjurând masa și apropiindu-se de fotoliul pe care stă ghemuită, ca un 
arici, bătrâna. Eu n-am să mă las până nu aflu ce s-a întâmplat, după 
plecarea mea, în apartamentul Elizei. Știţi, duminică am fost la ea, între 
şapte și nouă seara, ca de obicei. Eliza era neliniștită. Bănuia sau presimţea 
ceva. Dar ce anume? Nu mi-a spus nimic. Sunt convins că dacă-mi spunea 
de ce-i neliniştită nu se întâmpla nimic, iar eu l-aș fi strâns de gât pe 
criminal cu mâinile mele. Cine a avut interesul să scape de ea? Cine a 
atentat la viaţa ei... şi de ce? O femeie atât de frumoasă, atât de bună, nu 
putea să aibă duşmani. E la mijloc o taină pe care eu n-o cunosc. Însă ceea 
ce ştiu cu siguranță acum e faptul că Eliza a fost otrăvită cu o otravă care 
produce amnezia, paralizia și, în cele din urmă, moartea. 

Catrina îl priveşte îngrozită. 

— Moartea? murmură ea, ca hipnotizată. Simte că nu se mai poate 
stăpâni. Imaginea Elizei îi revine obsedantă, exact ca atunci când a 
descoperit-o pe parchet. O cuprinde un tremur nervos şi izbucnește într-un 
plâns fără lacrimi, un hohot înăbușit, spasmodic, în vreme ce buzele ei nu 


S VA 


mai contenesc să repete fără încetare „Moartea, moartea, moartea...” 


* 


Inginerul George Munteanu opreşte ștergătoarele parbrizului nu numai 
pentru că ploaia a încetat, dar şi pentru că ţăcănitul lor monoton și uniform 
îl enervează, nu-i dă posibilitatea să gândească asupra celor ce are de făcut. 
Dar parcă nici acum, când a scăpat de această obsesie, nu-i vine vreo idee. 
Aproape că nu-şi dă seama cât timp a trecut de când se află acolo. În sfârșit, 
mai mult din instinct decât din rațiune, se hotărăște să se întoarcă la institut. 


Parchează mașina la locul obişnuit, răspunde la salutul portarului și 
străbate cu pași rari, apăsaţi, aleea care duce spre laborator. 

Anca Rodan şi Vicenţiu Daleş lucrează cu febrilitate la ultimele probe. 
Aproape că nici nu l-au observat când a intrat înăuntru. Tuşind discret, le 
atrage atenţia. Cei doi îl privesc curioși, puţin nedumeriţi. 

— Ce s-a întâmplat? îi întreabă George Munteanu. Ceva nu-i în regulă? 

— Întocmai! exclamă Anca, vădit tulburată. Am impresia că... 

— Îndrăzneşte! o încurajează George Munteanu, cu blândeţe. 

— Finalul lucrării e greşit formulat. Altfel nu-mi explic... 

— Tu ce părere ai, Vicenţiu? 

Inginerul Daleş confirmă tacit, printr-o uşoară înclinare a capului, 
părerea laborantei. 

— Am încercat mai multe probe, dar fără nici un rezultat. 

— Nu înţeleg de ce, interveni Vicenţiu. Cred că pe undeva s-a strecurat o 
greşeală. 

— Asta înseamnă că va trebui să verific din nou finalul lucrării, răspunde, 
liniștit și zâmbitor, inginerul Munteanu. 

Anca şi Vicenţiu schimbă între ei o privire semnificativă, pe furiș. Li se 
pare, pe bună dreptate, complet nefirească atitudinea lui. De ce-i atât de 
calm tocmai când momentul cel mai important al lucrării a fost ratat?! 

— Vă puteţi duce acasă! conchide George Munteanu. Eu mai rămân să 
fac verificările necesare, să revăd calculele. Mâine dimineaţă vom relua 
experienţele. Să vedem unde-i eroarea... 

— Eu cred că ar fi bine să rămânem lângă dumneavoastră, intervine 
Anca. 

— Nu, mulțumesc, nu e nevoie. Lăsaţi-mă să verific singur... 

Zâmbetul pe care-l afişează pare enigmatic pentru cei doi colaboratori, 
care totuşi se hotărăsc să părăsească institutul. 


* 


Ioana Aliman a fost transportată de urgenţă la spital. Maiorul Tomescu 
studiază cu atenţie încăperile, în vreme ce colaboratorii săi cercetează 
posibilitatea existenței unor urme sau indicii cât de vagi. Agresorul, dacă a 
existat vreunul, se pare că a lucrat perfect. N-a lăsat nici o urmă. Cineva 
emite ipoteza unei sinucideri. loana suferă de astenie avansată. Maiorul 
Tomescu nu ține seama de această presupunere. El cunoaște prea bine stilul 
agresorului: Ioana Aliman se găsește în aceeași situaţie cu Eliza Dornescu. 


Oare aceasta cunoștea mai multe lucruri decât i-a mărturisit lui? Deţinea 
vreun obiect sau o informaţie deosebit de prețioasă pentru adversar? 

Ceea ce-l intriga pe maior era faptul că absolut toţi bănuiţii se aflau, la 
ora presupusei agresiuni, sub control. Nici unul dintre ei n-a scăpat vreun 
moment de sub urmărire: Catrina, doctorul Bănescu, inginerii Munteanu şi 
Daleș, Anca Rodan. Doar pictorul Aliman rămânea... Adică tocmai el să fie 
agresorul? Dar dacă Remus Aliman e autorul ambelor agresiuni, cine e 
complicele lui din institut, omul care îi furnizează datele lucrării secrete 
conduse de inginerul Munteanu? Vrând, nevrând, acest complice va trebui 
să-l întâlnească pe pictor, pentru a-i procura ultimele formule. Numai dacă 
nu cumva și pictorul Remus Aliman a avut aceeași soartă cu a soţiei sale și 
a actriţei! 

Deocamdată maiorul Tomescu se hotărăște să-i facă o vizită directorului 
institutului, pentru a se interesa de mersul lucrărilor. Mesajul cifrat al 
spionilor, captat de posturile de recepţie, era clar: „Miercuri seara, la ora 
douăzeci și două, vom fi în posesia întregului material.” 

Și era marţi, ora optsprezece... 


* 


În drum Vicenţiu Daleş se opreşte la cafeneaua mică, intimă şi cochetă, 
din apropierea locuinţei. Aşa procedează ori de câte ori doreşte să se 
gândească nestingherit. Acesta e locul lui favorit. Ca de obicei, cere 
barmanului o cafea mare şi un coniac mic. Stă la o măsuţă cât mai retrasă şi 
e fericit că gândul îi poate zbura departe, cât mai departe... Revede un chip 
drag, un bucheţel de flori, apoi o potecă întortocheată, urcând, prin spatele 
unei grădini mici, către o căsuță de basm... Simte în nări mirosul de 
levănţică proaspătă, în vreme ce pe dinaintea ochilor flăcări jucăuşe 
dansează în gura sobei. Parcă aude trosnind vreascurile, parcă le vede 
transformându-se în jar scânteietor, apoi prinde în mâinile lui zdravene 
mâini mici, delicate, şi le mângâie în neștire, până când totul se învăluie 
într-o ceaţă cenușie și opacă... 

Vicenţiu Daleş achită consumaţia şi părăseşte cafeneaua abătut, cu 
mâinile în buzunare, cu gulerul paltonului ridicat şi cu pălăria lăsată pe 
frunte. Merge, drumeţ singuratic, prin ploaia transformată acum în lapoviţă, 
cu obrajii șfichiuiți de răutăcioasele ace de gheaţă. Și gândurile îi ajung iar 
la căsuţa din capătul potecii întortocheate, obsesie fără de scăpare, și nu ştie 
nici el de ce simte îndemnul de a merge acolo cât mai repede cu putinţă. 


Poate că Lia îl aşteaptă, dornică să-i explice ce s-a întâmplat sau poate că 
vor sta în linişte, fără nici o explicaţie care să tulbure tăcerea fericitei lor 
regăsiri. Oricum, mâine, imediat ce se va termina lucrarea, va pleca într- 
acolo, fiindcă presimţirea nu-l poate înşela: Lia îl aşteaptă. 

Când deschide uşa, acasă, lumina îi risipește brutal visurile. Într-un colţ 
al dormitorului, soţia croşetează un pulover și ascultă transportată 
transmisia unui concert simfonic. Aproape că nici nu-și dă seama de 
prezenţa lui. 


* 


Telefonul sună prelung. Ofiţerul de serviciu ridică imediat receptorul. 

— Cu maiorul Tomescu, vă rog. 

Vocea de la capătul firului e a unei femei agitate. 

— Maiorul 'Tomescu nu e aici. Cine îl caută? 

O ezitare, apoi, în loc de răspuns, o întrebare: 

— Când îl pot găsi? 

— Nu ştim, doamnă. Vă rog să reveniți. 

— E ceva foarte urgent. 

— Spuneţi-mi mie și îi voi transmite cât mai curând cu putinţă. 

— Nu, nu pot. E ceva personal. Nu cumva știți unde-l pot găsi? 

Răspunsul negativ al ofițerului o nemulțumește pe femeie, care închide 
receptorul, fără nici o altă explicaţie. 


* 


Maiorul Tomescu stă de vorbă cu directorul institutului, un bărbat tânăr, 
volubil, plin de amabilitate şi bunăvoință. 

— Conform înţelegerii cu tovarășul colonel Manea, am alertat sfârşitul 
lucrării, pretextând că așa s-au primit dispoziţii din partea ministerului. 

— Şi care e rezultatul? 

— Chiar adineauri am vorbit cu inginerul Munteanu. Spre surprinderea 
mea, spunea că s-ar putea să nu isprăvească lucrarea. Spun spre 
surprinderea mea, întrucât alta a fost atitudinea lui de ieri, când mi-a promis 
că mâine la ora trei ne vom prezenta cu toată lucrarea gata la minister. Pe de 
altă parte, la ora prânzului inginerul Daleș mi-a mărturisit că lucrarea e 
aproape terminată. Inginerul Munteanu le prezentase rezultatul ultimei 
experienţe, deci finalul lucrării, susținând că totul e în perfectă regulă. Mai 


târziu, efectuându-se probele de laborator, rezultatul a fost negativ. Nu ştiu 
ce să mai cred! 

— Consideraţi că inginerul Munteanu întârzie finalul lucrării în mod 
intenționat? 

— Pentru ce ar face-o? 

— Depinde ce rol joacă el în toată afacerea asta. 

— Ce-i de făcut? Vă pot fi de folos cu ceva? 

— Da, în cazul când aţi reuși să-l determinaţi, într-un mod oarecare, să 
termine totuși lucrarea în timpul convenit. Înţelegeţi, pentru noi e foarte 
important ca „mesajul” să fie transmis la ora fixată. Cât despre inginerul 
Munteanu”... Prelungirea asta inexplicabilă... S-ar putea însă tot atât de bine 
ca el să nu fie implicat şi în acest caz, dintr-un motiv sau altul, să nu se 
poată termina lucrarea la vreme. Dacă așa stau lucrurile, situaţia n-ar mai 
conveni celor bănuiţi — inginerului Daleș sau laborantei Rodan —, care fără 
îndoială că trebuie să transmită materialul la ora fixată. 

— Vă înţeleg, tovarășe maior. Dumneavoastră credeți că unul dintre cei 
trei salariați ai institutului, dealtfel singurii care cunosc în amănunțime 
lucrarea, e în legătură eu spionii? 

— Aproape este imposibil să fie altfel. 

— Aţi spus „aproape”! 

— Niciodată nu trebuie să excludem, măcar în proporţie de unu la sută, și 
o altă posibilitate, care însă ar răsturna logica. Dar oricare ar fi situaţia și 
oricine ar fi vinovatul, netransmiterea materialului la termenul convenit ar 
putea să-i alarmeze pe spioni, dacă n-au fost anunţaţi în prealabil. Ei ar lua 
alte măsuri, ceea ce ne-ar încurca toate planurile. lată de ce este important 
ca finalul lucrării să fie isprăvit neapărat mâine, aşa cum s-a stabilit! 

— Dar aceasta nu depinde de mine sau de dumneata, ci numai de 
inginerul Munteanu și de colaboratorii săi. 

— Din păcate, aşa e! Desigur, nu putem forța inspiraţia unui om în 
rezolvarea unei invenţii. Ca atare nu ne rămâne altceva de făcut decât să 
aşteptăm ca lucrurile să se desfăşoare de la sine. Ne veţi informa în 
permanență asupra mersului lucrării. Este absolut necesar să cunoaștem 
momentul sfârșitului real al ultimei experienţe. 


CAPITOLUL III 


Ultimele 24 de ore 

Razele soarelui se oglindesc timid în ferestrele spitalului. La una dintre 
ele maiorul Tomescu privește îngândurat spre aleile parcului ce înconjoară 
imensa clădire albă. Ceea ce-l preocupă pentru moment este salvarea vieţii 
celor două victime. Starea Elizei se înrăutățește din ce în ce mai mult, după 
cum afirmă medicii. loana Aliman e și ea în pericol. Antidotul salvator încă 
nu a sosit. Maiorul îşi întrerupse brusc şirul gândurilor. Pe aleea principală a 
spitalului îl zăreşte pe Mareş și se grăbeşte să-i iasă în întâmpinare. 

— În sfârşit s-a înseninat, remarcă locotenentul cu buna dispoziţie care 
nu-l părăseşte niciodată. Sper că toți norii se vor îndepărta și în seara 
aceasta va fi senin și la propriu şi la figurat, adăugă el, observând mina 
destul de îngrijorată a maiorului. 

— Ştii ce mă frământă pe mine? izbucnește maiorul. Sunt şase suspecți în 
afacerea asta. Ei bine, în intervalul de timp când Ioana Aliman a fost atacată 
nici unul dintre ei, dar absolut nici unul, nu ar fi putut să acţioneze, întrucât 
toți erau puşi sub urmărire. 

— Și atunci cine e autorul atacului asupra loanei Aliman? Cine este cea 
de-a șaptea persoană? 

— Ştii, Mareş, un singur fir nu l-am urmărit până acum și... 

Maiorul Tomescu îşi întrerupse explicația. Una dintre asistentele 
medicale se apropia de ei, anunțând că tovarășul Tomescu este chemat de 
urgenţă la telefon. 


* 


Conform înţelegerii prealabile, lucrarea inginerului George Munteanu și 
a colaboratorilor săi urma să fie prezentată ministerului într-o ședință 
specială. Dar, pe neaşteptate, inginerul cere o amânare de douăzeci și patru 
de ore, întrucât, spunea el, nu a găsit cea mai bună formulă pentru final. 

Când George Munteanu se reîntoarce în laborator, îl cheamă în biroul 
său pe inginerul Daleş, căruia i se adresează pe un ton de reproş: 

— Îmi pare rău, prietene, dar m-au surprins neplăcut constatările dumitale 
de ieri în legătură cu finalul lucrării. 

— Nu vă înţeleg! rosti Daleș, privindu-l mirat. 

— Ai afirmat că probele de laborator ale formulelor emise de mine nu 
sunt corespunzătoare. 


— E adevărat. Dar nu numai eu am afirmat acest lucru. Și Anca... 

— Dar mai ales dumneata! îl întrerupse, cu o asprime neobișnuită în glas, 
George Munteanu. Am verificat toată dimineaţa probele de laborator. 

— Şi ce aţi constatat? 

— Rezultatele au fost excelente. 

— Nu se poate! 

— Cred că nu mă socoteşti un mincinos! După cum nici eu nu te consider 
un incapabil. Se întâmplă însă ceva, un lucru pe care nu pot să mi-l explic. 

— Ce vreţi să spuneţi? 

— Dragul meu, poate că ai obosit, poate că lucrarea aceasta ţi-a solicitat 
nervii peste măsură. Am impresia că se întâmplă, de câteva zile, ceva 
deosebit în viața dumitale, ceva care te preocupă mai mult decât 
descoperirea proceselor electrice în materie „vitroasă! Altfel e inexplicabil 
cum ai putut să ajungi la asemenea concluzii greşite, şi asta tocmai acum! 

Vicenţiu nu răspunse nimic. Înfăţişarea îi era imobilă, părea imaginea 
unei statui dăltuite în piatră. De-abia într-un târziu se ridică de pe fotoliu și 
zâmbi trist. 

— Vă rog... să mă iertaţi. Cred că aveţi dreptate. 

Inginerul Munteanu se apropie de Vicenţiu, îl bătu prieteneşte pe umăr, 
așa cum o făcuse de multe ori, şi îi întinse mâna. 

— Să ştii că mâine după-amiază, când mă voi prezenta la minister cu 
întreaga lucrare pusă la punct, voi raporta cât de prețioasă a fost contribuţia 
ta. Să uităm amândoi tot ceea ce poate umbri munca depusă de tine şi 
ajutorul pe care mi l-ai dat până acum. 

— Vă mulţumesc, murmură Vicenţiu, mai mult pentru sine, şi strânse 
emoționat mâna ce i se întindea. 

— Totul e bine când se termină cu bine, acesta e principalul! Am terminat 
toate experienţele cu câteva ore mai devreme. Acum ascultă sfatul meu! Ai 
nevoie de odihnă. Nu e prima oară când. ţi-o spun. Poţi pleca pentru două 
săptămâni undeva, la munte, într-un loc liniștit. Până atunci se cuvine ca 
astă-seară să sărbătorim, într-un fel mai deosebit, izbânda noastră. Te rog să 
nu mă refuzi! Eşti invitatul meu. Ne întâlnim la ora opt în faţa Teatrului 
muzical. 


* 


Daleş nu mai avusese timp să răspundă. Probabil că era atât de uimit, 
încât de-abia când ajunse în laborator își dădu seama că locul fixat pentru 


întâlnire îi era bine cunoscut. Și tot atunci îşi aminti și de Lia. Se uită la 
ceas. Era ora douăsprezece şi jumătate. Îşi îmbrăcă la iuţeală paltonul, își 
puse pe cap pălăria şi ieşi atât de repede pe poarta institutului, încât 
locotenentul Davidescu, surprins de apariţia sa neașteptată și de mersul atât 
de grăbit, abia avu timp să sară din mașina în care se afla şi să pornească în 
goană pe urmele lui. 

În acest timp, în laborator, Anca Rodan studia cu atenţie reacția dintr-o 
eprubetă. Era atât de concentrată, încât nu remarcase plecarea precipitată a 
lui Daleș şi nici nu auzise când intrase inginerul Munteanu. Iresări, 
surprinsă de ivirea lui neașteptată, lângă ea. 

— M-aţi speriat! exclamă Anca, roşindu-se în obraji, ca un elev prins la 
şcoală cu lecţia neînvăţată. 

În loc de răspuns George Munteanu îi zâmbi prietenos. 

— De azi-dimineaţă lucrez, sperând totuși că formula finală nu e greșită, 
încercă ea o explicaţie, ca un fel de justificare. 

Răspunsul inginerului Munteanu veni neașteptat, sec și arzător: 

— Nu te mai osteni degeaba! Formula era greșită. Ştiam acest lucru încă 
de când v-am predat-o. 

Și, cum laboranta îl privea uimită şi părea că nu înțelege, adăugă 
numaidecât: 

— Am făcut-o intenţionat. 

Din pricina emoţiei Anca Rodan scăpă eprubeta din mână. Conţinutul ei 
se răspândi, fumegând, pe pardoseală. 

— De ce aţi făcut asta, domnule inginer? bolborosi laboranta. 

— Poate că nu peste multă vreme am să-ţi explic. 

— Cel puţin... aţi reuşit... acum să descoperiţi adevărata formulă? 

— Da! surâse enigmatic inginerul. Aseară, după ce voi aţi plecat, n-am 
făcut alceva decât să o experimentez... singur. 

— Nu mai înţeleg nimic, mărturisi Anca. Am impresia ca ne-aţi evitat, pe 
mine şi pe Vicenţiu, în mod intenţionat. 

— Tot ce e posibil. 

— Pentru ce? 

— Acum nu-ţi pot răspunde. Oricum, lucrarea e terminată şi se află în 
sertarul biroului meu, pot să ţi-o arăt, dacă nu crezi. Mâine o voi preda la 
minister. 

— Parcă era vorba s-o predaţi astăzi după-amiază? Este termenul pentru 
care v-aţi luat angajamentul. 


— Am cerut o amânare și mi s-a aprobat. 

— Dar de ce, din moment ce aţi isprăvit lucrarea? Care e rațiunea acestei 
amânări? 

— Sunt întrebări la care, îți repet, deocamdată sunt nevoit să nu-ți dau 
nici un răspuns. În orice caz meritul contribuţiei tale la această lucrare este 
evident şi voi raporta la minister. 

Un timp, în încăpere se aşternu tăcerea. 

Pe neașteptate, mâna inginerului îi cuprinse mâna delicată și ea crezu că 
soarele scânteia fierbinte peste crestele înspumate ale valurilor, că nisipul se 
încinsese și îi frigea trupul bronzat, exact ca atunci, pe plajă la Mamaia, în 
zilele acelea fericite, când îşi spuneau pe nume. Apoi în urechi parcă îi 
răsună şuierul locomotivei electrice și revăzu peronul înţesat de călători şi 
trenul cu un șir lung, interminabil, de vagoane, și pe EL, strângându-i mâna 
în mâna lui, înfiorat ca şi acum, și şoptindu-i: „Anca, te rog să mă ierți! M- 
am purtat aşa cum nu-mi stă în obicei.” Și apoi, surâzând ca un adolescent 
îndrăgostit: „Să știi. Anca, n-am să uit niciodată primele zile ale acestei 
vacanțe. Zilele petrecute împreună cu tine.” După aceea, trenul a pornit, 
gara parcă s-a îndepărtat, s-a făcut tot mai mică. 

— Anca, te rog să-mi faci o plăcere. La ora opt, astă- seară, te aştept în 
faţa Teatrului muzical. Vom merge împreună într-un local discret. Aş vrea să 
sărbătorim cum se cuvine victoria noastră. 

Anca Rodan avu impresia că visează, că tot ce se petrece nu e decât 
închipuire, dar mâna aceea prietenoasă, caldă, vie, îi ținea încă mâna cu 
gingăşie, cu dragoste. Deci totul e realitate! Vorbele acelea calde, pline de 
tandreţe, nu au fost nici vis şi nici amăgire. Lucrarea e terminată, el a găsit 
soluția finală şi acum nu mai are decât o singură dorință: aceea de a 
sărbători amândoi, împreună, victoria. 


* 


— Deci, rosti colonelul Adrian Manea, ne apropiem de faza finală a 
acţiunii spionilor. Locotenentul Davidescu e pe urmele inginerului Daleș? 

— Da, tovarăşe colonel. Ceea ce mă surprinde e că de la prânz şi până 
acum nu a mai dat nici un semn de viaţă. 

— Crezi că i s-ar fi putut întâmpla ceva? 

— În orice caz e în imposibilitate de a transmite, tovarășe colonel. 

— Oare plecarea precipitată a inginerului Daleş nu poate fi o capcană 
pentru a ne distrage atenția? 


— Chiar dacă fuga lui Daleş e o diversiune, de un fapt suntem siguri. 

— Anume? 

— Transmiterea formulei finale se va face tot de aici, din Bucureşti. Și 
mai suntem siguri de un lucru: spionii nu au schimbat până acum ora de 
transmitere a mesajului. 

— Nu uita ceea ce ne-a înștiințat directorul institutului de cercetări. 

— Vă referiți la amânarea cerută de inginerul Munteanu? 

— Da. Nu ţi se pare cel puţin ciudată? Din moment ce lucrarea nu e 
terminată, ce vor avea de transmis spionii? 

— Chiar dacă nu ar fi în posesia ultimelor date, tot sunt nevoiţi să ia 
legătura cu centrul, pentru a-i aduce la cunoștință defecțiunea survenită. 
Bineînţeles, mai există şi posibilitatea ca inginerul să fi găsit soluţia finală 
şi, din anumite motive, deocamdată numai de el știute, să-l fi informat greşit 
pe directorul institutului. 

— M-am gândit şi eu la acest lucru, care ar însemna de fapt o nouă 
complicaţie a problemei. 

— Fireşte. În timpul extrem de scurt pe care l-am avut la dispoziţie — doar 
şaptezeci şi două de ore — ne-am bazat mai mult pe urmărirea celor suspecți, 
operaţiune pe care o consider cea mai eficientă când se cere operativitate 
maximă. 

— Ai procedat bine. În seara asta vreau să preiau conducerea mașinii care 
va dirija operaţiunile, dându-ţi posibilitatea să te afli oriunde va fi mai 
multă nevoie de dumneata. 

Pentru maiorul Tomescu propunerea nu constituia o surpriză. Nu era 
prima oară când colonelul Adrian Manea participa efectiv, în mijlocul 
oamenilor săi, la o acțiune, îmbărbătându-i prin prezenţa lui, înfruntând 
alături de ei pericolele ce le stăteau în cale. 


* 


Trebuia să ai picioare zdravene pentru a nu pierde urma inginerului 
Daleş. De două ori locotenentul Davidescu crezuse că l-a scăpat şi tot de 
atâtea ori răsuflase ușurat, zărindu-l din nou înaintea lui. 

„Ce l-o fi determinat pe tânărul inginer să părăsească atât de grăbit 
institutul?” Davidescu nu putea să-și răspundă la această întrebare. Ultima 
informaţie pe care o deținea în legătură cu lucrarea era aceea că inginerul 
Munteanu ceruse ministerului o amânare de douăzeci şi patru de ore. Dar, 
dacă nu găsise soluţia finală, părea bizar că principalul său colaborator îl 


părăsise tocmai acum. Prin toate acțiunile săvârșite inginerul Daleş apărea 
deosebit de suspect. Legătura lui cu Eliza Domescu, faptul că era cel mai 
apropiat colaborator al inginerului Munteanu — deţinând astfel toate 
informaţiile în legătură cu lucrarea ce-i interesa pe spioni — măreau doza de 
suspiciune ce plana asupra lui. Și acum această goană nebună, care îi făcea 
şi mai de neînțeles comportarea. 

În sfârşit, cei doi ajunseră la Gara de Nord. Inginerul parcurse cu 
privirea tabloul pe care erau trecute plecările trenurilor, apoi se îndreptă 
spre casele de bilete. Era atât de grăbit în mişcări, încât Davidescu — pentru 
a nu-l pierde din vedere — renunţă la orice fel de comunicare cu colegii săi. 
Trenul pentru care inginerul luase bilet era un personal ce mergea la Predeal 
şi urma să plece în două minute. Amândoi reușiră să se urce în ultimul 
vagon, exact când locomotiva își anunţa plecarea printr-un semnal strident. 

Daleş era atât de absorbit, de preocupat în tot ceea ce făcea, încât nici nu 
băgase de seamă prezența lui Davidescu în imediata lui apropiere. 
Locotenentul se hotărâse să rămână cât mai aproape de Daleș, pentru a evita 
o posibilă surpriză, mai ales că personalul oprea în mai toate staţiile de pe 
parcurs. Se aşezase pe culoar, în dreptul compartimentului unde luase loc 
inginerul, având astfel cea mai mare siguranță că nu-i va scăpa de sub 
supraveghere. Daleş ocupase un loc lângă fereastră. Astfel trecură două ore 
de așteptare, fără să se întâmple nimic deosebit. Dar, când în zare începură 
să se profileze contururile munţilor acoperiţi de zăpadă, inginerul Daleş se 
ridica de pe banchetă, părăsi compartimentul și se îndreptă spre ieșire. 
Trenul opri într-o gară mică, ultima înainte de Sinaia. Coborâră doar doi 
pasageri: Daleş și locotenentul Davidescu. Inginerul pomi pe o cărăruie 
şerpuită, din spatele gării, fără să se uite în urma lui. 

De jur împrejur, doar pădurea de brazi. Cerul se acoperise, din nou, de 
nori ameninţători. Locotenentul păstra o oarecare distanţă între el și inginer, 
verificându-și precaut revolverul. În pustietatea aceea era posibilă orice 
surpriză. Drumul nu dură însă mult. Doar cinci sau șase minute, după care, 
la o cotitură, se ivi o poiană. La capătul ei, în mijlocul unei grădini înţesate 
cu tufe de crizanteme, se ridica o căsuţă simplă, dar îngrijită. Daleş se 
oprise în faţa porţii, parcă neîndrăznind să intre. 


* 


— La telefon maiorul Tomescu. Vă ascult. 
— Domnule maior, v-am căutat și ieri, spuse Catrina Dornescu. 


— Dumneavoastră aţi fost? 

— Da. Am o comunicare importantă pentru dumneata. 

Vocea femeii părea gâtuită de emoție şi indignare. 

— Ce s-a întâmplat? 

— Ştiu cine e criminalul care a atentat la viaţa nepoatei mele. 

Pentru un moment, maiorul simți cum i se taie respiraţia. Încercă să 
aprindă o ţigară, dar nu reuși. 

— Vă ascult! 

— Doctorul Bănescu. 

Din nou momente de tensiune, de liniște încordată, de așteptare 
prelungită. În sfârşit maiorul izbuti să-şi aprindă ţigara. 

— Unde vă aflaţi? 

— La mine acasă. 

— Sunteţi sigură? 

— Da. 

Rostise cuvântul fără șovăire, cu ură. 

— Aveţi probe? 

— Mărturia lui. 

— V-a declarat acest lucru? 

— Indirect. 

— Când s-au petrecut toate acestea? 

— Ieri după-amiază. V-am dat telefon imediat, dar nu v-am găsit. 

— De ce nu aţi revenit? 

Catrina Domescu răspunse întrebării cu o altă întrebare: 

— Credeţi că nepoata mea mai poate fi salvată? 

— Doctorii vor face tot ce e posibil. 

— Tot nu mă lăsaţi să o văd? 

— Nu. Încă nu. Aș vrea să Vă rog ceva... 

— Aşteptaţi numai un moment, domnule maior. Sună cineva la ușă. 

Maiorul Tomescu auzi distinct, în receptor, vocea Catrinei, apoi o 
exclamaţie de surpriză, câteva cuvinte precipitate, rostite de o voce 
bărbătească, un strigăt al bătrânei și... liniște. 

— Alo! Alo! Doamna Dornescu, ce s-a întâmplat? 

Drept răspuns, un declic și... tonul. Cineva a așezat receptorul în furcă. 
Dar cine? Şi ce s-a petrecut în casa Catrinei Dornescu? 


* 


Vicenţiu Daleş s-a oprit în fața porţii și a rămas acolo vreme 
îndelungată, depănându-și în minte imaginile unei zile pe care nu o va putea 
uita niciodată. 

„Da. Sunt un visător. Un romantic incorigibil. Ce m-a atras spre căsuţa 
aceasta de vis şi dragoste? Poate speranţa că o voi găsi aici pe Lia! La 
urma-urmei, de ce nu ar fi posibil? Nu spunea ea că e singurul loc unde se 
simte nemaipomenit de bine? Ultima oară, când am zărit-o, era neliniștită și 
cuprinsă de spaimă. Parcă o văd în ușa apartamentului... cum mi-a astupat 
gura cu mâna ei mică, rugându-mă să-i dau ascultare, să plec şi să revin cu 
un telefon a doua zi dimineaţă. Am ascultat-o. Dar de atunci nu am mai 
zărit-o și eu am trecut prin atâtea întâmplări, neliniști și doruri, speranţe și 
gânduri... Poate că în sfârşit o voi găsi. S-a întunecat de-a binelea. A început 
să plouă mărunt. Dintr-un moment într-altul ploaia se poate transforma în 
zăpadă. Câtă diferenţă între seara aceea minunată de octombrie şi seara 
aceasta insipidă de noiembrie! Poate că Lia e acolo, în cameră, întinsă pe 
patul cu scoarțe aspre și perne moi... Sau poate că stă dinaintea sobei, 
privind jocul nostalgic al flăcărilor ce-i împurpurează obrajii... De ce nu se 
zăreşte nici o mişcare, nici un semn de viață? De ce sunt închise obloanele 
şi nici un fir de fum nu iese pe horn?” 

Stropii reci îl trezesc la realitate. Inginerul deschide poarta şi urcă pe 
potecă, spre casă. I se pare că paşii răsună straniu pe pietrișul spălat de 
ploaie. A ajuns în cerdac, în faţa ușii. Apasă clanţa în zadar. Uşa e încuiată. 
Și totuşi... Parcă a auzit, de dincolo de ușă, ceva. A trosnit scândura podelei 
sau a fost numai o părere? 

— Lia... 

A rostit numele încet, mai mult ca o şoaptă, ca o chemare tainică de 
îndrăgostit, cu teamă să nu-şi trezească din somn iubita. 

— Lia!... 

De data aceasta a strigat. Cu orice risc. Aici nu are cine să-l audă. Gara e 
destul de departe, iar cea mai apropiată casă e la mai bine de o jumătate de 
kilometru. 

— Lia!... Sunt eu, Vicenţiu, deschide! 

L-a cuprins o furie nestăpânită. Mintea prinde să se învolbureze... „Ce 
caut eu în pustietatea asta? De ce am venit până aici? Ce m-a îndemnat? 
Pentru ce am fugit, ca un laş, când necunoscutul acela a deschis uşa 
apartamentului? Dacă Lia e acum îndărătul ușii, împreună cu el? Poate că-i 
face semne să tacă sau i-a astupat gura cu mâna ei mică și catifelată, pentru 


ca individul să nu-și trădeze prezenţa. Dar nu spunea tot ea că doar eu, 
Vicenţiu Daleș, sunt singurul bărbat de pe lumea asta căruia i-a împărtăşit 
taina căsuţei de vis?” 

— Lia! Lia! Lia! 

Izbeşte cu pumnii și cu picioarele în ușă, ca un sălbatic. Nu-și mai poate 
stăpâni nervii şi imaginaţia îi otrăveşte sufletul şi mintea. Acum a auzit 
foarte bine scândurile podelei trosnind sub greutatea unor pași apăsați. 
„Deci înăuntru e cineva. Sigur, un bărbat. Și alături de el trebuie să fie ea, 
ticăloasa, mincinoasa, ipocrita!” Sângele îi congestionează obrajii, 
vinişoarele de la tâmple s-au arcuit şi peste ochi parcă i s-a aşternut o pânză 
groasă de ceață. Nu mai vede și nu mai aude nimic. Un singur gând îi 
tulbură întreaga ființă: Lia e acolo, îndărătul ușii acesteia blestemate, cu un 
bărbat. 

Și deodată cheia se răsuceşte în broască, ușa se deschide brusc, trântită 
larg de perete, și un tânăr blond-roșcat, agitat și îngrozit, cu un chip straniu, 
îl priveşte cu înfricoşare şi uimire în același timp. 

— Cine eşti tu? bolborosește inginerul Daleș. Și ce cauţi aici? 

Celalalt nu-i răspunde. Pe neaşteptate se repede spre el. Două mâini 
viguroase, zdravene, îl înşfacă pe Vicenţiu de gât, târându-l înăuntru. 

Din cauza întunericului ce domnește în cameră, dar mai ales a spaimei, 
inginerul se izbeşte la tâmplă de un stâlp de susţinere și se prăbușeşte moale 
pe podea. 

Roşcatul închide la loc ușa şi se reazemă pentru un moment de ea. Îşi 
ascultă bătăile inimii și nu ştie ce să mai facă. Aprinde bricheta şi în 
pâlpâirea scurtă a micuţei flăcări își dă seama că individul a leşinat. „Cine 
naiba o fi?” mormăie el, mai mult ca pentru sine. 

De la distanţă, ascuns după un brad gros, parcă bătrân de când lumea, 
locotenentul Davidescu a fost martorul întregii întâmplări, fără să poată 
distinge cine era persoana care-l atacase pe Daleș. Când inginerul a dispărut 
în casă, Davidescu a vrut să se repeadă spre cerdac, să-i vină în ajutor. Și-a 
dat însă imediat seama că în această situaţie risca să întâlnească poate mai 
mulți adversari. Hotărî să coboare în gară pentru a comunica, la Bucureşti, 
locul unde se afla. După aceea se va întoarce la casa singuratecă și 
misterioasă, însoțit, dacă va fi cu putinţă, de câţiva oameni de nădejde, pe 
care spera să-i întâlnească în gară. 

Coborând în fugă poteca îngustă şi întortocheată, îşi aruncă o privire pe 
cadranul ceasului de la mină: era de-abia ora cinci după-amiază, dar se 


întunecase ca în plină noapte. Ploaia nu mai contenea. Ajunse la şosea. Nu 
se zărea nici țipenie de om. La trei-patru sute de metri se desluşeau însă, ca 
printr-o sită groasă, luminile de neon ale peronului și clădirea cenuşiu- 
albăstruie a gării. 


* 


Maiorul Tomescu alergă până la mașina care îl aștepta în stradă. Reuşi să 
ajungă în zece minute la locuinţa Catrinei Dornescu. Pe palier erau două 
uși. Lumina scării nu funcţiona, așa că nu își putea da seama în întuneric 
care dintre uşi e cea de la garsoniera Catrinei Dornescu. În grabă uitase 
lanterna în mașină. Noroc că, fiind fumător, avea bricheta la el. Din 
nefericire, de pe ambele uși lipseau cărțile de vizită respective. Dan 
Tomescu alese la întâmplare una dintre sonerii. 

Trecură câteva minute până se auzi târșitul unor pași pe ciment. 

— Cine e acolo? întrebă apoi o femeie. 

— Aş vrea să vorbesc cu doamna Dornescu. 

Uşa se întredeschise şi în lumina slabă a becului din vestibul apăru o 
blondă între două vârste. 

— Doamna Dornescu locuiește alături, spuse blonda, aruncându-i priviri 
galeșe. E vecina mea. 

— Mă scuzaţi! 

Maiorul salută politicos şi se îndreaptă către cealaltă ușă. 

— Încercaţi degeaba, interveni blonda. Doamna nu e acasă. 

— De unde știți? 

— Să tot fie vreun sfert de ceas de când au ridicat-o cu Salvarea. 

Explicaţia căzu ca un trăsnet din senin. 

— Poate că vă înşelaţi?... 

— Vai, domnule, eu ştiu tot ce se petrece la noi în bloc, ripostă, sincer 
jignită, femeia. Am văzut cu ochii mei, pe fereastră, că de la mine din 
garsonieră se zăreşte intrarea din stradă. Au transportat-o pe doamna 
Dormescu cu targa. Cred că se simţea tare rău. 

— Cine era cu ea? 

— Cum... cine? Doctorul, șoferul și încă un bărbat, pesemne vreo rudă 
de-a dumneaei, că e femeie serioasă. 

— Vă mulţumesc, doamnă, şi scuzaţi-mă că v-am deranjat! bătu maiorul 
în retragere, spre dezamăgirea femeii, care închise brusc uşa și bombăni 
înciudată îndărătul ei. 


Dan Tomescu rămase singur în întuneric. Intr-o doară încercă clanţa ușii 
de la garsoniera Catrinei. Surpriză! Uşa se deschise. La flacăra brichetei 
găsi comutatorul. Sălița de la intrare era plină de îmbrăcăminte, de 
geamantane vechi și de tot felul de obiecte gospodăreşti, toate de-a valma, 
într-o dezordine surprinzătoare pentru o femeie îngrijită cum e Catrina. 

O uşă cu geam mat despărțea sălița de cele două camere din care era 
formată garsoniera. Camerele prezentau același aspect dezolant: un scaun 
trântit pe podea, o vază de flori spartă, uşa de la șifonier deschisă larg, cu 
lucrurile dinăuntru răscolite, totul dădea de înţeles că se petrecuseră 
evenimente deosebite. Se presupunea că bătrâna, luată prin surprindere, s-a 
opus și atunci a fost dusă cu forța. Agresorul sau agresorii au cotrobăit, 
căutând în grabă un lucru care le era necesar. Dintr-o examinare rapidă, dar 
atentă, maiorul Tomescu descoperi absenţa uriaşei poşete a Catrinei 
Dornescu. În același timp îi păru destul de ciudat aspectul „îngrijit” al 
dezordinii din cameră. Gândul i se duse imediat la regizarea măiastră a unui 
spectacol, al cărui decor e astfel întocmit, încât să apară evident 
spectatorului de la prima vedere. Parcă totul era făcut anume ca primul 
venit „să priceapă” numaidecât că în garsonieră a avut loc o adevărată 
dramă, o luptă înverșunată între două sau mai multe persoane. 

O tuse voit discretă îi întrerupse gândurile. Blonda era în pragul ușii, 
rotind ochii mari, speriaţi, prin încăpere. 

— Ce înseamnă alta? murmură ea şi se retrase înfricoșată. Am să anunţ 
miliția. 

— Nu e nevoie! căută să o liniștească Dan Tomescu. 

— Atunci ce s-a petrecut aici? 

— Asta aş vrea să ştiu şi eu. Dumitale ce impresie îţi face? 

— Parcă s-a dat o bătălie! exclamă femeia, rămânând totuși cu mâna pe 
clanţa ușii, gata să bată în retragere la cel mai mic pericol și continuând să 
privească speriată în jurul ei, neîncrezătoare și agitată în același timp. Dar 
zău dacă am auzit ceva şi doar eu ştiu tot ce se întâmplă la noi în bloc. De 
obicei simt şi cea mai mică mișcare. Știţi, şi pe dumneavoastră v-am auzit 
când aţi intrat aici... 

Remarca nu trecu neobservată maiorului. „Va să zică bănuielile mele 
sunt confirmate, îşi spuse el. Femeia aceasta care vede, aude și ştie tot ce se 
petrece în jurul ei nu a auzit absolut nimic înainte de a veni Salvarea să o 
ridice pe Catrina Dornescu. Ciudat! Foarte ciudat!” 


— Urcă cineva pe scări! îl avertiză blonda, întrerupând șirul gândurilor 
maiorului, și dispăru numaidecât cu intenţia de a se refugia în camera ei. 

Dar în ușa de la intrare se şi ivise un bărbat înalt, care îi barase, fără să 
vrea, trecerea. Femeia se lipi înfricoşată de unul din pereţii săliței. Maiorul 
Tomescu îi făcu semn bărbatului să o lase să plece şi după ce rămaseră 
singuri îl interpelă nerăbdător: 

— Ce s-a întâmplat, Dragomirescule? Raportează! 

Subofiţerul era agitat și obosit. Urcase în goană scările şi probabil că 
alergase zdravăn ceva mai înainte, deoarece își ștergea transpiraţia de pe 
frunte cu batista, de parcă afară ar fi fost o zi călduroasă de iulie. 

În sfârşit se mai linişti şi începu să povestească: 

— Cam cu o jumătate de oră mai înainte, chiar în faţa blocului a oprit o 
maşină a Salvării. Medicul a intrat înăuntru şi după puţin timp s-a întors, 
făcându-i semn şoferului să vină și el cu targa. M-am apropiat de maşină, 
oarecum intrigat, dar nebănuind, firește, ce avea să se întâmple. În stradă au 
coborât întâi medicul şi șoferul. Transportau pe cineva pe targă, în așa fel 
acoperit, încât nu-mi puteam da seama cine era. Imediat după ei şi-a făcut 
apariția un bărbat necunoscut, îmbrăcat într-un balonsaid gri închis, cu 
ochelari mari, fumurii, cu gulerul ridicat şi pălăria trasă pe frunte. În vreme 
ce medicul și șoferul erau ocupați să așeze targa în interiorul mașinii, 
individul cu ochelarii fumurii s-a repezit la volan și în câteva secunde a 
pornit mașina, într-o viteză nebună. Totul s-a petrecut atât de fulgerător, 
încât, trebuie să recunosc, nici eu nu mi-am dat seama imediat ce s-a 
întâmplat. Şoferul și medicul au rămas stupefiați în mijlocul străzii. 
Instinctiv mi-am notat numărul şi am alergat într-un suflet să-mi iau 
motocicleta și să urmăresc mașina. Până să pornesc motorul, am pierdut 
timp preţios. Am reușit totuși să-i strig doctorului să vină cu mine, iar 
șoferului să anunţe cel mai apropiat post de dirijare a circulaţiei, pentru a 
opri mașina. 

Subofiţerul făcu o pauză, respiră adânc şi cercetă cu privirea îngrijorată 
efectul vorbelor sale. Cum nu reuși să descifreze ce impresie lăsase toată 
povestea asta încâlcită, îşi continuă explicaţiile: 

— Aveam certitudinea că la mijloc era vorba de ceva în legătură cu 
femeia pe care o urmăream. Nu mă înșelasem, fiindcă pe drum doctorul mi- 
a explicat că a fost chemat telefonic de către un bărbat, sub pretextul că o 
femeie bătrână s-a intoxicat grav şi e pe moarte. Numele femeii: Catrina 
Domescu. A găsit-o lungită pe pat, inconștientă, ba chiar i s-a părut că 


bătrâna nici nu mai respiră. El, doctorul, a vrut să-i facă o injecție calmantă, 
dar bărbatul care era de față, probabil același care îl chemase la telefon, a 
început să vocifereze şi i-a cerut să aducă targa, pentru a o transporta de 
îndată la spital. Apoi totul a decurs aşa după cum v-am relatat mai înainte. 
Am căutat să ajung din urmă mașina furată, dar n-a mai fost chip. Între timp 
şoferul a reușit să anunţe Direcţia Circulaţiei şi două patrule-auto au 
reperat-o în câteva minute. Din păcate, nu au mai găsit şi pasagerii ei. 
Individul cu ochelarii fumurii a abandonat mașina pe o stradă dosnică și 
bineînțeles că a dispărut. Dar nu se știe ce s-a întâmplat cu bătrâna. S-a 
făcut şi ea nevăzută sau individul s-a debarasat pe drum de ea? Am lăsat pe 
tovarășii de la miliție să-și continue cercetările prin împrejurimi, iar eu v- 
am căutat pentru a vă înştiinţa de cele întâmplate. Mi s-a comunicat că aţi 
pornit încoace. 

Fără îndoială, Dan Tomescu nu putea să-l acuze cu nimic pe subofițer. 
Modul în care procedase bărbatul necunoscut fusese nu numai extraordinar 
de bine studiat și calculat, dar și executat cu o repeziciune fulgerătoare, 
derutantă pentru oricine ar fi fost în locul subofiţerului. 

Maiorul Tomescu simţi nevoia să rămână singur pentru a putea să 
mediteze în linişte asupra măsurilor pe care urma să le ia. Coborî scările şi 
se refugie în mașină. După aproape un sfert de oră își regăsi calmul și 
echilibrul, şi un zâmbet de satisfacţie îi lumină fața. Lupta nu era pierdută! 
Dimpotrivă. 


* 


Șeful gării privea fâstăcit legitimaţia pe care i-o prezentase locotenentul 
Davidescu. Atât de precipitat îi vorbise ofițerul și atât de neașteptată şi 
uluitoare era pentru el situaţia relatată. 

Dacă nu i-ar fi văzut legitimaţia, ar fi fost tentat să creadă că omul din 
faţa lui își bate joc de el. Prea era ca în romanele de aventuri toată povestea 
ce i-o înşirase. Cu un sentiment de teamă, îl rugă să-l aștepte puţin și se 
repezi într-o cameră alăturată, unde funcţiona telegraful. Pe neaşteptate îi 
venise o idee: la nici o jumătate de kilometru se afla o mică unitate de pază 
a viaductelor şi tunelurilor. Avu norocul să-l găsească pe comandantul 
unităţii şi acesta îi promise că va veni imediat, însoţit de doi oameni. 
Oarecum mai liniștit, se întoarse în biroul unde-l lăsase pe Davidescu. 
Locotenentul părea nu numai nerăbdător, dar şi de-a dreptul furios pentru că 
şeful gării întârzia să priceapă — sau se făcea că nu pricepe! — un fapt 


deosebit de important: să înștiinţeze la București ceea ce se petrecea la 
căsuţa unde ajunsese urmărindu-l pe Daleş. 

Așa se face că mai trecură încă vreo zece minute de nervi și încordată 
aşteptare, pentru Davidescu. Abia după ce comandantul unităţii de pază 
apăru pe peron însoţit de oamenii săi, șeful gării, cu inima mai uşurată, se 
decise să dea ascultare dorinţei locotenentului şi acesta obținu direct, prin 
centrala automată C.F.R., legătura cu numărul de telefon pe care îl 
solicitase. Davidescu raportă colonelului Manea situaţia și primi aprobarea 
să acţioneze imediat. 

Însoţit de cei trei militari, parcurse din nou drumul până la căsuţa unde 
în urmă cu mai bine de o jumătate de oră se petrecuseră lucrurile acelea 
ciudate. Ajunseră în preajma grădinii înțesate de flori. Locotenentul le ceru 
militarilor să se posteze pe una din laturile căsuţei, iar el intră pe poartă și 
urcă fără zgomot treptele, până în cerdac, unde se opri, oarecum 
descumpănit, neștiind cum ar fi mai bine să procedeze. Uşa de ia intrare era 
întredeschisă, iar în casă continua să fie întuneric. Hotărî să acționeze brusc, 
prin surprindere, preîntâmpinând astfel o eventuală ripostă. Îşi pregăti 
lanterna și revolverul, împinse fulgerător uşa cu piciorul şi dintr-un salt 
ajunse în interiorul camerei. Înăuntru însă nu se simţea nici o mișcare. 
Aprinse brusc lanterna și plimbă repede, vreme de câteva secunde, 
fasciculul luminos, de-a lungul pereţilor. Nu zări nimic deosebit. De 
nicăieri, nici un zgomot. Surprinzător, casa părea pustie. Locotenentul găsi 
numaidecât comutatorul și o lumină slabă, difuză, se împrăștie în încăpere. 
Era o cameră aranjată în stil românesc. Deși totul lăsa să se vadă că fusese 
locuită, acum părea neprimitoare, rece. 

Deodată privirea locotenentului descoperi cu uimire corpul unui bărbat 
întins pe dușumea într-o poziţie curioasă. Se aplecă imediat asupra lui și 
constată că nu era altul decât Daleș. Inginerul respira uşor, deși cam 
neuniform. La tâmpla dreaptă se vedea urma unei lovituri, din cauza căreia 
probabil că leșinase. Pentru câteva clipe locotenentul îl părăsi pe inginer şi 
cercetă la iuțeală camera alăturată. Era o mică bucătărie și pe masă se aflau 
în dezordine cutii de conserve goale, resturi de salam, biscuiţi şi o 
scrumieră plină cu mucuri de ţigări. Așadar, cineva locuise aici. Cineva 
care, evident, dorise să nu-și trădeze prezenţa, deoarece nu făcuse focul în 
sobă şi preferase să consume numai hrană rece. Și acesta nu fusese, se 
înţelege, inginerul Daleș. 


Locotenentul ieși în cerdac şi semnaliză cu lanterna celor trei ostaşi. 
Aceştia își făcură imediat apariţia, aducându-i la cunoştinţă că nimeni nu 
părăsise locuința în vreme ce el se afla în interior. O investigaţie în 
împrejurimi ar fi fost fără şanse mari de reușită, atât din cauza întunericului, 
cât şi a numeroaselor posibilități de ascunziș pe care le oferea terenul, aşa 
că se hotărî să renunţe. Îi rugă pe ostaşi să rămână în apropiere pentru orice 
eventualitate. Asupra inginerului Daleş nu găsi decât lucruri fără 
însemnătate, printre care şi biletul de tren. Așadar, pentru Davidescu 
rămânea învăluit în mister scopul pentru care Daleş se deplasase, cu atâta 
grabă și nerăbdare, până aici, tot aşa cum nu se putea lămuri cine fusese 
persoana care se ascunsese în casă şi dispăruse în intervalul de timp cât el 
se aflase în gară. 

Îl aşeză pe Daleş cu grijă pe pat. Inginerul scoase un geamăt ușor și 
întredeschise ochii, speriat şi confuz. 

— Cine sunteți? murmură inginerul, încercând cu greu șă se ridice. 

— Vă rog să staţi liniștit. 

Se părea că Daleş nu-și revenise, deoarece îl privea încă buimac pe 
locotenent, parcă neînțelegând nimic din ce se petrecuse cu el până atunci. 
Nici Davidescu nu insistă, așteptând liniștit ca inginerul să-și revină 
complet. 


Vicenţiu Daleş îl studia cu atenţie pe omul din faţa lui. Încet-încet 
memoria îi revenea și îşi aminti cum un tânăr cu o barbă roşie ca focul îl 
trăsese cu forța în interiorul camerei şi cum se lovise, sau fusese lovit, 
imediat după ce individul îl silise să intre. Îşi roti privirea prin cameră și 
constată că în afară de el și bărbatul acesta, la fel de necunoscut, nu se mai 
afla nimeni. „Ce se întâmplase oare?” se întreba cu nedumerire. 

La fel de nedumerit era și locotenentul Davidescu. De câteva secunde 
privirea i se oprise pe o fotografie înrămată, fixată pe perete, între două vase 
de pământ zmălţuite. Și frumoasa femeie, surâzând fericită, nu era alta 
decât... Eliza Dornescu! În grabă locotenentul uitase să se intereseze la şeful 
gării cui îi aparținea casa, dar acum înţelese imediat unde se afla. Așadar, 
acesta era fără doar şi poate refugiul tainic al actriţei. Câţi dintre cei care 
roiau în jurul ei îl cunoşteau? Ce căuta inginerul Daleș aici? Hotărî că era 
cazul să-l scoată pe inginer din muţenia lui. Trebuia să procedeze cu tact, 
dacă dorea să afle cât mai multe lucruri, dar și cu repeziciune. 


— Cred că aţi putea să-mi răspundeţi acum la întrebări. Dar mai întâi, 
desigur, am să mă prezint, deşi numele meu nu vă spune probabil nimic: 
locotenentul Davidescu. Dumneavoastră cine sunteţi? 

— Inginerul Vicenţiu Daleş. 

— Domnule inginer, vă rog să-mi declaraţi cu toată sinceritatea: ce 
anume v-a adus până la căsuţa aceasta izolată şi... părăsită, ca să spunem 
aşa, deoarece acum vreo jumătate de ceas... mai era locuită de cineva. 

— Da, într-adevăr, spre surprinderea mea, când am sosit aici, am fost 
întâmpinat cu ostilitate de un necunoscut. Dar aș vrea să ştiu și eu pentru ce 
mă interogați? Am comis vreo infracţiune, dorind să-mi vizitez prietena 
despre care știam că vine din când în când să se odihnească în această casă? 

— N-aţi comis nici o infracțiune. Numai că doamna Eliza Dornescu, 
deoarece bănuiesc că despre dânsa e vorba... 

— Aşa e. 

— A fost victima unui atac... 

— Cum?! 

— Şi noi îl căutăm pe infractor. 

— Aşadar?... 

Inginerul Daleş afişa o uimire şi o îngrijorare ce nu păreau simulate. 
Apoi își prinse capul între palme şi începu să plângă. Nu în hohote, ci 
potolit, cu lacrimi rare, prelingându-se încet de-a lungul obrajilor. După un 
timp, când îşi reveni, răspunse calm şi precis tuturor întrebărilor. 


* 


Când maiorul Tomescu se întoarse la sediu și primi raportul 
locotenentului Davidescu, un zâmbet de satisfacție îi lumină faţa: 
locotenentul nu-și pierduse vremea zadarnic. Interogatoriul luat inginerului 
Daleş lămurea multe din punctele neclare până aici. Desigur, mai rămâneau 
destule, printre care cel mai important i se părea acela al identificării 
persoanei ce se ascunsese în căsuţa Flizei Dornescu, deşi după părerea sa nu 
putea fi vorba decât de Remus Aliman. În definitiv, de ce fugise pictorul, 
căutându-și un refugiu cât mai ferit de ochii lumii? Ce îl determinase să 
părăsească orașul, precipitat, îndată după ce aflase de „moartea” actriţei? 
Participase sau nu la această crimă? Făcea sau nu făcea parte din grupul de 
spioni? Maiorul Tomescu era convins că nu peste mult timp va putea să 
răspundă şi acestor întrebări, ca și multor altora, legate unele de altele 


printr-un dublu fir: cazul Elizei Dornescu şi lucrarea inginerului George 
Munteanu. 


* 


Orele şapte seara. O seară de noiembrie rece, umedă, ceţoasă. 

Daleş se află în drum spre Bucureşti, însoţit de locotenentul Davidescu. 
Despre Anca Rodan, George Munteanu și doctorul Bănescu se știe că sunt 
fiecare acasă la ei. Doar Catrina Dornescu şi pictorul Aliman rămân în 
continuare dispăruți. 

Mai trec treizeci de minute de așteptare încordată şi apoi, brusc, pe 
cadranul postului de radiorecepţie se aprinde primul beculeţ. Alarmă! Anca 
Rodan a ieşit din casă, îndreptându-se spre stația de autobuz. După un sfert 
de oră de la plecarea laborantei, și inginerul Munteanu își părăseşte 
locuinţa, urcându-se în mașina sa. Câteva minute mai târziu opreşte în faţa 
Teatrului muzical. 

— Așadar, inginerul Daleş a declarat adevărul, constată cu voce tare 
maiorul Tomescu. 


Exact la ora opt Anca Rodan îşi face apariţia în același loc. Cei doi se 
întâlnesc şi se salută. Galant, inginerul Munteanu îi sărută mâna 
colaboratoarei sale şi îi explică probabil că îl aşteaptă şi pe Daleş. 

În sfârşit, cu zece minute mai târziu decât era prevăzut îşi face apariţia şi 
inginerul Daleş. Îşi cere scuze că a întârziat, iar ceilalți doi se fac că nu 
observă umflătura de la tâmplă. 

— Sunteţi invitaţii mei în această seară! exclamă George Munteanu. 

Are o figură radioasă. Colaboratorii săi nu l-au văzut atât de vesel 
niciodată. 

— O victorie trebuie sărbătorită așa cum se cuvine! Cred că am ales locul 
cel mai potrivit, pentru ca să ne simţim cu toţii bine. 

Îi călăuzeşte către intrarea discretă, în spatele căreia se află scările ce 
duc până la uşa barului. 

Anca şi Vicenţiu lasă impresia că sunt încântați, poate şi pentru a 
răspunde, într-un fel, atenţiei de care se bucură amândoi din partea 
inginerului Munteanu. Coboară împreună scările, își predau paltoanele la 
garderobă și intră în sala relativ lipsită de spațiu, dar cochetă şi cu mult gust 
aranjată. Un chelner, într-un costum impecabil, îi conduce până la un mic 
separeu, așezat lângă ringul de dans. 


— E plăcut aici! constată Anca, privind cu atenţie interiorul localului. 

— Dacă te simţi bine cu adevărat, nu pot decât să mă felicit pentru 
alegerea făcută, îi răspunde George Munteanu, în vreme ce cu un semn 
discret îl invită pe chelner. Propun să bem şampanie! 

Vicenţiu Daleş nu rostește nici un cuvânt. E cel mai puţin expansiv 
dintre ei. Se mulțumește să-i privească, surâzând cu politeţe şi amabilitate 
numai atunci când e cazul. Dealtfel, doar cu un efort mare de voinţă face 
faţa situaţiei, deoarece la emoţiile care l-au încercat cumplit în această 
după-amiază se adaugă şi o serioasă durere de cap, ca urmare a loviturii. 


* 


Locul ales de inginerul Munteanu pentru strania sărbătorire a unei 
victorii ipotetice — aşa cum rezulta cel puţin din declaraţiile făcute de el 
directorului institutului, atunci când ceruse amânarea cu o zi a depunerii 
lucrării — îi pare ciudat maiorului Tomescu. „Intim-bar”, localul unde a 
dispărut în urmă cu două zile Catrina Dornescu, e situat la demisolul clădirii 
care adăposteşte şi Teatrul muzical. Împrejurul lui s-au perindat doctorul 
Bănescu, pictorul Aliman și Vicenţiu Daleş, cei trei admiratori ai actriţei. Și 
tot aici inginerul Munteanu a hotărât să petreacă împreună cu colaboratorii 
săi. 

— Pentru mine lucrurile sunt din ce în ce mai clare, îi mărturiseşte 
maiorul locotenentului Mareş. Mai avem doar două enigme de dezlegat. Și 
una dintre ele o vom descifra la bufetul lacto-vegetarian. Să mergem! 

Când ajung acolo constată că micul local e ferecat cu lacăt. Pe o hârtie 
lipită pe ușă cineva scrisese cu litere ca de tipar: „Localul închis. 
Responsabilul bolnav.” 

Maiorul telefonează Direcţiei comerciale de care aparține localul. Din 
fericire, deşi ora e târzie, găseşte un funcţionar de serviciu, care cu multă 
amabilitate îi dă numele și adresa responsabilului. După un sfert de oră, 
împreună cu însoțitorii pe care și-i luase, ajunge la locuinţa lui Octav 
Budan. Opresc mașina în dreptul unei case cufundate în întuneric. Pe uşa de 
la intrare e prins un cartonaș, ca o carte de vizită, pe care stă scris numele 
proprietarului: Virgil Zugravu, pensionar. 

Unul dintre oamenii care îi însoțesc înconjură casa şi constată că mai 
există o intrare, separată, cu o scară de serviciu care duce la apartamentul de 
la etaj. Uşa e încuiată. 


Maiorul apasă pe soneria de la intrarea principală. Peste puţin timp se 
aprinde o lumină şi se aude glasul speriat al unei femei în vârstă: 

— Cine e? 

— Dan Tomescu... 

— Nu vă cunosc. Ce doriţi? 

— Aş vrea să stau de vorbă cu proprietarul. 

— E bătrân şi bolnav. S-a culcat. Reveniţi, vă rog, mâine dimineaţă. 

— Nu vă supăraţi că insist, dar e o situaţie excepțională. Vă rog să mă 
înţelegeţi. Trebuie să aflu neapărat anumite lucruri. 

— Dacă vă convine, putem discuta şi așa, răspunde cu încăpățânare 
femeia, fără să deschidă ușa. 

Maiorul nu are încotro. 

— Bine, cum doriţi. Spuneţi-mi, cine locuieşte la etaj? 

— Chiriaşul nostru, domnul Budan. Dar acum nu-i acasă. 

— Sunteţi sigură? 

— Bineînţeles. De câte ori pleacă din București îmi lasă cheia de la 
camera dumnealui. 

— De fapt, eu pe acest domn Budan îl caut. 

— Pentru ce? Sunteţi vreo rudă de-a lui? 

— Nu, doamnă. Îl bănuim de furt, invocă la repezeală maiorul. Suntem de 
la miliție! 

De dincolo de ușă răzbate o exclamaţie de uimire, urmată de un suspin 
zgomotos. Aproape imediat femeia le deschide și îi invită: 

— Poftiţi înăuntru! 

O bătrânică scundă surâde încurcată și pare foarte surprinsă de 
afirmaţiile de adineauri ale maiorului. 

— ÎI cunoaşteţi bine pe chiriaş? 

— Ca să fiu sinceră, nu. S-a mutat la noi abia de trei-patru luni. Până 
atunci, în camera de sus locuia fratele meu, doctorul Bănescu. 

Maiorul reuşeşte să-și ascundă surpriza. 

— De ce a plecat fratele dumneavoastră de aici? 

— A primit o garsonieră într-un bloc nou, mai în centru, aproape de 
policlinică. Şi apoi acolo are în apropiere și un garaj pentru mașină. 

— Cine vi l-a recomandat pe Budan? 

— Fratele meu. Dar să nu vă închipuiţi că el îl cunoştea mai bine. I-l 
recomandase o doamnă, o prietenă de-a lui. 

— Cunoaşteţi cumva numele acestei doamne? 


— Radu nu mi-a spus cum o cheamă. 

— Ce fel de om e acest Budan? 

— Mie mi s-a părut tare cumsecade. Și liniștit. 

— Nu primea vizite? 

— Absolut niciodată. Cât priveşte chiria, mi-a plătit-o pe un an înainte, 
din proprie inițiativă. 

— Spuneaţi că v-a lăsat cheia. 

— Da. 

— Când a plecat? 

— Să tot fie vreo două ceasuri. A plecat cu mașina. 

— Are maşină personală? 

— Da. 

— Ce marcă? 

— Nu mă pricep la mașini. Știu doar că e de culoare verde închis și e 
destul de măricică. 

— Bănuiţi cumva încotro a plecat? 

— Nu mi-a spus nimic și nici eu n-am fost indiscretă să-l întreb. A sunat 
la ușă, cum aţi făcut şi dumneavoastră, și mi-a spus: „Doamnă Zugravu, eu 
plec în provincie, că am niște treabă pe acolo și, fiindcă nu ştiu când am să 
mă întorc, poftiţi cheia.” 

— De ce v-a dat-o? 

— A mai plecat de două ori în provincie şi tot așa a procedat. Dealtfel 
acesta a fost singurul lucru pe care i l-am pus în vedere, încă de la început. 
Bărbatul meu e în vârstă şi e bolnav. Dacă se întâmplă ceva în casa asta, 
trebuie să mă descurc singură, după puterile mele. S-ar putea să plesnească 
o ţeavă la instalaţia de apă de la etaj sau mai ştiu eu ce să se întâmple în 
lipsa chiriașului. De aceea, când e plecat din București cheia stă la mine. 

— Sunteţi amabilă să deschideţi, să-mi arunc o privire în cameră? 

— Desigur. Numai să-mi pun paltonul pe mine. 

Bătrâna se reîntoarce numaidecât. Ocolesc împreună casa şi deschid mai 
întâi uşa de serviciu. Urcă pe scară, până la etaj, unde se află locuința 
chiriaşului, de fapt o singură cameră și dependințele. Când aprind lumina, 
sora doctorului Bănescu scoate un mic strigăt de surpriză. 

— Ce s-a întâmplat, doamnă? întreabă maiorul, care nu-și dă seama 
pentru moment ce anume o surprinde pe bătrână. 

— Nu vedeţi? A strâns tot. Şi-a luat și valizele, ca şi cum ar fi plecat 
definitiv. 


Și, pentru a-i confirma maiorului Tomescu adevărul spuselor sale, 
deschide larg ușile șifonierului. 

— Într-adevăr, se pare că Octav Budan s-a pregătit pentru un drum mai 
lung, constată maiorul. Sau poate că s-a mutat. 

— Şi nu mi-a spus nimic, se tânguiește bătrâna. 

— Nu trebuie să vă pară rău. Doar v-a plătit chiria cu anticipație. 

Rostise cuvintele pe un ton glumeţ, dar bătrâna nu sesiză acest lucru. Se 
mulțumi doar să confirme, oftând cu uşurare: 

— Aşa e, tovarăşe maior. 

Dar Tomescu înțelege că nu mai are ce căuta aici. Pasărea şi-a părăsit 
cuibul, poate simțind primejdia, poate cu un scop bine definit. Din prudenţă 
lăsă pe unul din subofiţeri să păzească în continuare locuinţa, iar el, după ce 
mulțumi bătrânei, se reîntoarce la maşină, secondat îndeaproape de Mareş și 
de ceilalți. Din cercetările ordonate încă înaintea acestei deplasări aflase că 
Octav Budan avea un cazier destul de bogat. Săvârșise niște escrocherii 
mărunte în tinerețe, rănise grav, în cursul unei încăierări dintr-un local 
periferic, pe un cetăţean şi avea la activ şi o tentativă de viol. Pentru toate 
acestea executase câţiva ani de închisoare. Ceea ce îl frapase pe maiorul 
Tomescu era faptul că Octav Budan devenise proprietarul unei mașini, pe 
care i-o adusese o rudă din străinătate, în urmă doar cu trei luni: un Ford- 
Taunus de culoare verde. 

Imediat îl înştiință pe colonelul Manea despre noile descoperiri și îl rugă 
să comunice tuturor posturilor, precum și celor de la Direcţia Circulaţiei, 
pentru identificarea mașinii și arestarea proprietarului ei. 

Era trecut de ora nouă, când maiorul Dan Tomescu își făcu apariţia pe 
ușa barului într-un impecabil costum de seară. Constată cu satisfacție că nici 
unul dintre cei trei salariaţi ai institutului de cercetări nu părăsise localul. 
Păreau bine dispuși şi chiar Daleș surâdea amuzat de gluma pe care tocmai 
le-o spunea în acel moment inginerul Munteanu. 


* 


Tânărul înalt, cu părul blond-roșcat, neras, zgribulit de frig și chinuit de 
insomnii și coşmaruri părăsise casa Elizei Dornescu la puţin timp după ce 
Vicenţiu Daleș se lovise la cap. Pentru Remus Aliman apariţia inginerului 
Daleş constituise o surpriză neplăcută. Nu-l cunoștea, nu ştia cine era și mai 
ales de ce o căuta pe Lia. Totuşi acest om reuşise să-l răscolească puternic, 
îşi pusese imediat întrebarea dacă tot ceea ce știa el despre Lia era adevărat. 


Recapitulă în minte întâmplările prin care trecuse începând de duminică 
seara, apoi tot ceea ce i se spusese în legătură cu Lia a doua zi, precum și 
îndemnul de a se ascunde în casa izolată. Constată acum, când judeca 
lucrurile într-o altă lumină, că sub imperiul fricii luase o hotărâre destul de 
pripită. 

„Ce-ar fi să mă întorc la Bucureşti şi să declar autorităţilor tot ceea ce 
ştiu, după ce voi verifica în prealabil eu singur care este situația reală a 
Liei? Și apoi nici nu mai pot rămâne aici, atâta vreme cât ascunzătoarea mi- 
a fost descoperită. Dintr-un moment într-altul tânărul acesta zănatic își va 
reveni din leşin și situaţia poate deveni neplăcută pentru mine.” 

Gândurile îi dădură aripi. Într-o clipă îşi luă scurta îmblănită şi bascul și 
ieși în cerdac. Inspiră adânc. Apoi se îndreptă direct către gară, cu gândul de 
a lua primul tren spre Bucureşti. Luminile de neon împrăștiau întunericul și 
îi dădeau senzaţia că se reîntoarce la viață. Pe peron nu se afla nimeni. 
Consultă la iuțeală panoul cu mersul trenurilor. Peste o oră trecea un 
accelerat, dar nu avea oprire aici. Exista și un tren personal, însă numai 
după două ceasuri. 

În semiîntunericul sălii de aşteptare un țăran moțăia. Pe măsuţa din colţ 
cineva uitase un ziar. Aliman se aşeză pe una din cele patru bănci libere, cât 
mai aproape de sobă. Căldura îl moleși, pleoapele grele ca plumbul i se 
închiseră. Aţipi. Nu vroia să adoarmă și se lupta cu somnul. Răsfoi alene 
paginile ziarului de pe măsuţă. Deodată privirea i se opri pe un anunţ, în 
mijlocul căruia se află chiar fotografia lui: „Cine poate da relații despre 
persoana din fotografia alăturată, dispărută de la domiciliu, este rugat să se 
adreseze numaidecât...” 

Aşadar era căutat. 

În gară tocmai se anunţa sosirea personalului. Ar fi trebuit să se ducă la 
casa de bilete, dar acum nu mai avea nici putere şi nici curaj. Îl cuprinsese 
din nou teama. Se simţea ca un animal hăituit. Îi era foame şi sete. Era 
obosit și descurajat. De la fereastra sălii de aşteptare privea îndurerat șirul 
vagoanelor trenului ce pomea spre Bucureşti. Plecase și singurul pasager, 
țăranul care moţăise în sala de aşteptare. Rămăsese singur, mai singur ca 
niciodată. leşise pe peron. Dinspre linii se apropia impiegatul de mișcare. 
Se grăbea să ajungă înăuntru, la căldură, și nici nu-l observase pe Aliman. 
Acesta se îndreptase, nehotărât, către șosea. S-ar fi reîntors în căsuţa de la 
capătul potecii întortocheate, dar acolo se afla necunoscutul care îl tulburase 
atâta, nici el nu ştie de ce. 


În depărtare se zăreau farurile unei mașini. Se apropia cu repeziciune de 
el. Aliman, instinctiv, căută să se ascundă, dar era prea târziu. Lumina 
farurilor spălă şoseaua și îl cuprinse şi pe el, necruțătoare, orbindu-l. 
Şoferul frână brusc şi maşina patină câţiva metri, apoi se opri. Omul de la 
volan deschise portiera şi îi făcu semn să se apropie. 

— Domnule Aliman, pe dumneavoastră vă căutam. 

Pictorul răsuflă ușurat când îl recunoscu. Era responsabilul bufetului 
lacto-vegetarian de lângă teatru, Octav Budan, acelaşi care se oferise să-l 
aducă aici în urmă cu două zile. 

— Ce mai e nou, domnule Budan? 

Îşi dădu seama că a pus o întrebare neclară, dar celălalt o înţelese și se 
grăbi să-l liniştească: 

— Pentru dumneata... lucrurile sunt lămurite. Ucigaşul Elizei Dornescu a 
fost descoperit. Ţi-am spus să ai răbdare că până la urmă totul se va rezolva 
cu bine. Dar de ce nu m-ai aşteptat în căsuţă, aşa cum ne-am înțeles? 

Pictorul îi explică, în câteva cuvinte, ce se întâmplase. Octav Budan 
scăpă, fără să vrea, o înjurătură. Apoi redeveni amabil cu Aliman. 

— Nu-i bine să ne mai ducem acolo! 

— Pentru ce? Din moment ce nevinovăția mea s-a dovedit... 

— Spuneai că nu-l cunoşti pe tip? 

— Nu l-am văzut niciodată... 

— Cine ar putea să fie? 

— Asta m-am întrebat şi eu! 

— În definitiv, acum nu ne mai interesează. Eu am venit să vă conduc la 
Bucureşti. Poftiţi în mașină! La zece și jumătate trebuie să fiu înapoi... 

Pictorul se urcă bucuros lângă Octav Budan, admirând eleganța mașinii. 
Deodată îşi aminti că nu ştie numele celui care i-a răpit viaţa Liei. ÎI întrebă 
pe Budan, care rânji dispreţuitor. 

— Un nemernic! Doctorul Bănescu. 

Pictorul avu impresia că primise o măciucă în cap. Furios, îl apucă de 
umăr pe omul de lângă el. 

— Eşti sigur? strigă el spre Budan, cu disperare. 

Surprins, Budan scăpă pentru câteva clipe controlul volanului și maşina 
se răsuci pe şosea. Cu greu reuşi să frâneze. 

— Ce înseamnă asta? Vrei să ne răsturnăm în prăpastie? 

— Iartă-mă! murmură pictorul. Simt că înnebunesc. Criminalul! 

— Ar fi cazul să te linişteşti. Acum tot nu mai poţi interveni. 


Maşina demară încet, dar sigur. Budan scrută drumul în lumina farurilor. 
Până la şoseaua principală mai erau doar câteva sute de metri. 

— Nu doriţi să beţi ceva cald? O să vă mai întremeze... 

Aliman tresări. 

— Aţi spus ceva? 

— Dacă doriţi, am acolo, în termos, nişte cafea fierbinte. 

— Mulţumesc! 

Remus Aliman deşurubă capacul termosului, în vreme ce Budan reduse 
viteza maşinii pentru ca pictorul să-și poată turna liniștit o porţie de cafea în 
pahar. Ajunseră la intrarea în şoseaua principală. Pictorul duse paharul la 
buze. Simţi aroma îmbietoare a cafelei, dar constată că era prea fierbinte. 

— S-a păstrat excelent în termos. Parcă acuma aţi luat-o de pe foc. Am s- 
o beau ceva mai târziu. 

Budan surâse acru şi nu mai scoase nici un cuvânt. 

Șoseaua principală era destul de circulată, cu toată vremea rea. Pe 
asfaltul umed se aşternuse o pojghiță de gheață. După un sfert de oră, 
Budan opri mașina. În faţa lor, pe şosea, staționau numeroase mașini. 

— Ce s-a întâmplat? Vreo barieră de cale ferată? 

— Nu ştiu. Parcă nu era nici una pe aici. 

Pictorul profită de oprire şi sorbi cu poftă câteva înghiţituri de cafea. 
Budan păru neliniștit. leşi din mașină, făcu câţiva paşi pentru a-și da seama 
ce se întâmplă afară şi deodată simţi că i se opreşte respiraţia. 

— Ce ghinion! Tocmai acum! exclamă el înciudat, cu voce tare. 

Doi ofițeri de miliţie se îndreptau spre mașina din faţa lui. Reintrând 
repede în mașină, îl văzu pe Remus Aliman înțepenit într-o poziţie ciudată, 
cu o expresie de groază întipărită în ochii ce îi luceau straniu. Termosul îi 
scăpase din mână și conţinutul i se vărsase pe haine și pe podea. Budan 
simţi pe frunte stropi reci de sudoare. Stinse farurile și încercă să întoarcă 
mașina, dar era prea târziu. Ofițerii de miliție luminau cu lanterne puternice 
numărul mașinii. Se apropiară amândoi de el. Unul deschise portiera: 

— Permisul dumneavoastră de conducere, vă rog. 

Budan se consolă singur. „Poate că-i un simplu control şi m-am speriat 
degeaba. Şi s-ar putea să nu-l observe pe idiotul ăsta”, îşi spuse. Prezentă 
permisul de conducere ofițerului de miliție. Acesta îl verifică atent câteva 
minute, apoi il invită să coboare din mașină. 

— Ce înseamnă asta? încercă să protesteze Budan, deși știu bine acum că 
se agită inutil. 


— Sunteţi arestat, domnule Budan! 

„Așadar, totul s-a sfârşit! Cum şi ce s-a întâmplat în lipsa mea din 
București? Cum m-au descoperit?” 

Întrebări chinuitoare îl mistuiau. Și deodată un gând îi veni în minte. Cu 
iuţeala fulgerului se aplecă, ridică termosul de pe podeaua mașinii și sorbi 
cu nesaţ cafeaua care mai rămăsese. Ofițerii de miliție se repeziră amândoi, 
instinctiv, să-l oprească, dar totul se petrecu atât de repede, încât intervenţia 
lor fu târzie. Octav Budan îi privi cu un surâs batjocoritor, parcă triumfător, 
câteva clipe, apoi se prăbuşi cu capul pe volan şi rămase, ca și pictorul 
Aliman, într-o poziţie ciudată, crispată și rigidă. „Pentru mine... totul s-a 
sfârşit...” fu ultimul lui gând. 


* 


Maiorul Tomescu privește cu atenţie în jurul lui. Din când în când 
scapără bricheta ca să-și alunge plictiseala. 

Mai sunt cincisprezece minute până la ora zece. Din moment că nici 
unul dintre cei trei salariaţi ai institutului nu s-a ridicat de la masă, măcar 
pentru un singur minut, s-ar putea ca transmisia ultimului mesaj să se 
efectueze din altă parte, nu de la „Intim-Bar” sau din apropierea lui, aşa 
cum a crezut până acum. Însă ideea că una dintre cele trei persoane este 
implicată în acţiunea de spionaj nu-l părăsește nicidecum. 

Acum douăzeci de minute Mareş i-a comunicat descoperirea celor doi 
ofițeri de la Direcţia circulației. Să fie Octav Budan cel care urma să 
transmită mesajul? Dar asupra lui, în afara termosului cu cafea otrăvită, nu 
s-a descoperit nimic compromițător. Corelând o serie de date, conchise că 
Budan nu a fost decât o rotiță, mai mult sau mai puţin însemnată, în 
angrenajul mecanismului de spionaj. Gândurile îi sunt întrerupte. În local se 
stinge brusc lumina. Maiorul Tomescu privește cadranul ceasului 
fosforescent: zece fără zece minute. Un răpăit de tobă şi reflectorul aruncă 
un con de lumină asupra unei femei ce a apărut în mijlocul ringului de dans, 
îmbrăcată într-o rochie albă, elegantă. 

— Bună seara, stimaţi oaspeţi! Am plăcerea să vă invit la dans! 

Aplauze entuziaste răspund invitaţiei. De data asta s-au reaprins numai 
luminile din dreptul fiecărei mese, sub forma unor lumânări electrice. Într- 
adevăr, se pare că barul își merită numele cu prisosință. Pe ring câteva 
perechi s-au grăbit să dea curs amabilei invitații. Dan Tomescu tresare și 
simte că inima a început să-i bată mai cu putere: de la masa celor trei a 


dispărut inginerul Munteanu. Şi iată că Daleş o invită la dans pe Anca 
Rodan... 


* 


Exact la ora zece fără zece minute colonelul Adrian Manea este înștiințat 
că postul emițător al spionilor a confirmat, pe lungimea de undă cunoscută, 
recepţionarea mesajului și predarea lui în termen. 

Urmează câteva minute de aşteptare. Trebuie localizat punctul de emisie. 
În sfârşit colonelul primeşte comunicarea: „Transmisia a avut loc de la 
hotelul vecin cu Teatrul muzical. Individul care a transmis informarea s-a 
aflat în hotel.” Se calculează din nou, riguros, matematic, posibilitățile de 
emisie şi recepție și se ajunge la concluzia unanimă că atât „mesagerul”, cât 
şi „primitorul” vor lucra pe un perimetru foarte restrâns, deci vor 
întrebuința microemițătorul și microreceptorul cu o rază de lucru care nu 
depăşeşte cincisprezece metri. 


* 


Ofiţerul de serviciu ridică prompt receptorul. La capătul celălalt al 
firului se aude o voce gravă, baritonală, emoţionată: 

— La telefon doctorul Radu Bănescu. Vreau să vorbesc neapărat cu 
tovarășul maior Tomescu. E o chestiune de viaţă şi de moarte. 

— Nu se află aici. 

— Dar undezi? 

Ofiţerul are o scurtă ezitare. Apoi se hotărăşte. 

— Aşteptaţi, vă rog, un minut. 

Din camera alăturată obţine legătura directă cu colonelul Manea. 

— Tovarăşe colonel, doctorul Radu Bănescu îl caută urgent pe tovarășul 
maior Tomescu. 

— Dă-i legătura cu mine! 

— Am înţeles. 

— Domnul doctor Bănescu? întreabă colonelul Manea. 

— Da. Vreau să vorbesc neapărat cu maiorul Tomescu. 

— Îmi puteţi încredința mie ceea ce aveți să-i comunicaţi. 

— Cine sunteţi dumneavoastră? 

— Colonelul Manea. 

— "Tovarăşe colonel, trebuie să o văd neapărat, dacă mai e în viață, pe 
Eliza Dornescu. Nu știu unde e internată, însă cred că sunt singurul om, în 


acest moment, care poate să o salveze. 
— Unde vă aflaţi acum? 
— La policlinică. 
— Este ora zece fără cinci minute. 
— Exact! 
— Aveţi o maşină la dispoziție? 
— Mașina mea personală. 
— Ştiţi unde se află Teatrul muzical? 
— Bineînţeles. 
— Vă aşteptăm, eu sau maiorul Tomescu, în faţa teatrului. 


* 


Locotenentul Mareş observase și el când George Munteanu se ridicase 
de la masă. Îl urmărise cu privirea și constatase că se îndrepta spre ieşire. 
„încotro se duce?” se întrebase locotenentul apropiindu-se de el. „E ora 
zece fără două minute. Nu cumva emițătorul mesajului e chiar George 
Munteanu?” 

Inginerul a ieşit din bar şi s-a oprit la garderobă. Schimbă câteva cuvinte 
cu garderobiera, apoi se îndreptă în partea opusă. 

Mareş schițează un zâmbet în colțul gurii: „Dar acolo e toaleta! M-am 
alarmat degeaba.” Prudent, rămase totuși în așteptare. Exact la ora zece şi 
un minut îl vede coborând scările de la intrare pe locotenentul Davidescu. 
Când îl zăreşte pe Mareş, se luminează la față, se repede la el şi îl strânge în 
braţe cu nemaipomenită efuziune, şoptindu-i cu repeziciune: 

— Comunicaţi-i tovarăşului maior că am detectat microemiţătorul. Se 
află în clădirea Teatrului muzical. 

— Ai grijă tu de Munteanu. E la toaletă! îi răspunde tot atât de rapid 
Mareş și dispare imediat în bar. 

Emisiunea nu poate dura mai mult de zece minute. Aşadar, mai sunt cel 
mult opt minute și în acest interval spionii trebuie să fie prinși asupra 
faptului. În bar continuă să se danseze. Anca și Vicenţiu s-au reîntors la 
masă și par intrigaţi de lipsa inginerului Munteanu. 

Însoţit de Mareş, Dan Tomescu urcă în grabă scările. Iese în stradă, face 
semn altor doi ofiţeri şi încearcă să deschidă uşa teatrului. E închisă! 
Detectorul îi semnalizează continuu că sursa de emisie se află la mai puţin 
de cincisprezece metri. Ofițerii ciocănesc în ușă și din cabină își face 
apariţia portarul. 


— Ce înseamnă asta? Azi nu avem spectacol! protestează el, dar deschide 
imediat ușa. 

— Se află cineva în interiorul teatrului? 

— Nu, absolut nimeni. Pe onoarea mea, doar nu dorm în post... 

Dan Tomescu nu mai are timp să asculte explicaţiile portarului. 

— Aprinde luminile din hol! Şi în sala de spectacole! îi strigă el și aleargă 
pe scările care duc spre sală. 

Detectorul vibrează și mai puternic. Sursa e deci pe aproape. Unul dintre 
ofițeri a rămas cu portarul, care aprinde luminile. Celălalt a pornit spre 
scara de serviciu, care se află în partea stângă a scenei. Mareş 
supraveghează intrarea. Orice încercare de retragere a celui care emite în 
aceste momente mesajul e blocată. 

În partea dreaptă e o ușă care duce la cabinele artiștilor. Detectorul 
vibrează foarte puternic. Un bec mic luminează difuz culoarul, de-a lungul 
căruia sunt înșirate multe uși, prima dintre ele fiind cea de la cabina Liei 
Dorna. O plăcuţă de metal, cu numele ei, e prinsă pe uşă. „De aici, din 
cabina actriţei, se transmite deci mesajul.” Maiorul Tomescu scoate 
revolverul. Cu mâna stângă apasă încetișor pe clanţa ușii. Surpriză! Uşa e 
descuiată? Cabina e luminată. Dintr-o privire maiorul constată că în cabină 
nu se află absolut nimeni. 

E ora zece şi şapte minute. Detectorul arată intensitatea maximă. Sursa 
emițătorului e undeva, aici, la doi sau trei paşi de el, şi totuși în cabina Liei 
Dorna nu se află nici o altă persoană în afară de el. 

Maiorul Tomescu urmăreşte detectorul, dar caută în același timp cu 
înfrigurare explicaţia acestei ciudate situaţii. Desigur, nu poate fi vorba de 
„omul invizibil” al lui Wells! „E ingenios camuflat acest aparat de 
transmisie! Cel care l-a pus în funcţiune, simțind pericolul, a reuşit să 
dispară la timp, lăsându-l să transmită singur mai departe.” Şi deodată faţa 
maiorului se luminează. Trage sertarul de la măsuţa cu oglindă și găseşte 
imediat ceea ce căuta. Printre farduri şi grime se află o tabacheră de argint, 
asemănătoare celei pe care i-a predat-o Catrina Domescu. Deschide cu 
febrilitate capacul. La suprafaţă sunt zece ţigări. Le înlătură şi apasă pe un 
mic resort. Fundul dublu al tabacherei dezvăluie un micromagnetofon- 
emiţător. 

Detectorul s-a oprit. S-a oprit şi emițătorul, deoarece e ora zece şi zece 
minute... şi transmiterea mesajului s-a terminat. 


* 


George Munteanu s-a reîntors în localul barului la ora zece și zece 
minute. Inginerul a lipsit de la masa cu colaboratorii săi exact cât a durat 
transmisia. 

O cercetare rapidă stabilește că unul din pereţii toaletei barului 
corespunde cu cabinele actorilor din clădirea Teatrului muzical. E clar că 
transmisiile s-au efectuat pe această cale. Emiţătorul, instalat în cabina 
actriței Lia Dorna într-o inofensivă tabacheră de argint, transmitea mesajele, 
pe care unul din clienţii barului le prelua din toaletă în modul cel mai firesc 
cu putinţă. 

„Ce-a căutat acolo inginerul Munteanu în această seară, în timpul 
transmisiei? se întreabă maiorul Tomescu. Presupunând că a predat 
spionilor şi ultima formulă a invenţiei sale şi că mesajele au fost transmise 
prin mijlocirea unui intermediar, nu înțeleg rostul preluării informaţiilor tot 
de către ei. Aceasta e ultima enigmă pe care o mai am de dezlegat.” 

La masa celor trei buna dispoziţie domnește din nou. Nu e întreruptă 
decât de apariţia unui chelner, care se apleacă ceremonios și îi șopteşte ceva 
inginerului Munteanu. 

— Vă rog să mă scuzaţi câteva minute, se adresează inginerul celorlalți şi 
se ridică de pe scaun, urmându-l pe chelner, care îl conduce în biroul 
responsabilului, unde-l aşteaptă nerăbdător maiorul Tomescu. 


* 


Punctualitatea îl caracteriza, în mod deosebit, pe doctorul Radu 
Bănescu. Așa că, la ora zece şi zece minute, opri maşina în faţa Teatrului 
muzical, unde se afla colonelul Manea. 

— Vă ascult, domnule doctor. 

— Eliza Domescu a fost otrăvită. Am ajuns la această concluzie după 
nenumărate cercetări prin cărțile de specialitate. 

— Şi noi am ajuns la aceeași concluzie. 

— E vorba de o otravă puternică, ale căror efecte sunt paralizia 
fulgerătoare şi apoi moartea lentă. 

— Știm şi asta. 

— Dar există şi un antidot! 

— Care, din nenorocire, nu cred că ne va sosi în timp util. 

— Tovarăşe colonel! E vorba de viaţa singurei mele ființe dragi. Eliza 
înseamnă totul pentru mine. Ce credeţi că am făcut în ultimele douăzeci și 


patru de ore? 

— Bănuiesc că ați căutat să realizați singur un antidot. 

— Exact! Şi cred că am reușit. 

— Credeţi? 

— Sper. Nu pot să fiu sigur întru totul. În orice caz trebuie să riscăm... 

— Domnule doctor, asupra dumneavoastră planează destule suspiciuni. 
Nu credeţi că aş putea să interpretez cererea aceasta?... 

— Nu vă înţeleg! 

— Cine-mi poate garanta că nu sunteţi autorul otrăvirii Elizei Dornescu? 

— Dar... e imposibil ca eu... 

— Nicidecum, din moment ce faptul s-a petrecut, ați recunoscut doar, în 
seara când aţi fost în vizită la actriță. 

— Dar nu în prezenţa mea. 

— Cine ne garantează acest lucru? 

— Bine. O să vă convingeţi până la urmă de nevinovăția mea. Acum e 
vorba de cu totul altceva... 

— De ce? Aţi aflat că antidotul e în drum spre Bucureşti, că există șanse 
ca Eliza Dornescu să fie salvată. Pretextaţi că aţi descoperit dumneavoastră 
un antidot — de care însă nu garantaţi! — şi poate că îi administraţi actriţei o 
doză și mai mare de otravă, să fiți sigur că nu va mai vorbi niciodată. 

— Ceea ce spuneţi e numai o supoziţie. 

— Domnule doctor Bănescu, eu nu pot merge la întâmplare în nici o 
acţiune de care răspund. 

— În această privinţă, recunosc, aveţi dreptate. Totuşi insist să acceptați 
ceea ce vă propun. 

— Ce anume? 

— Consimt ca, în cazul când antidotul experimentat de mine n-o va salva 
pe Eliza, să fiu considerat cel care a atentat la viaţa ei... Primiţi? 

— Nu! Aș fi bucuros, în schimb, ca până la urmă să vă dovediţi 
nevinovăția. Și acum permiteţi-mi să vă pun eu o întrebare: La rugămintea 
cărei persoane aţi recomandat pe Octav Budan ca să devină chiriaşul surorii 
dumneavoastră? 

— Catrina. Ea m-a rugat... insistent. 

— Ştiaţi că Budan e un om certat cu legea? 

— Nu! 

— Dar despre faptul că a dispărut Catrina Dornescu aveţi cunoștință? 

— Deloc! Ultima oară am văzut-o aseară, pe ploaia aceea torențială. 


— Domnule doctor, spuneţi-mi, aţi fost în cabina Elizei Domescu la 
teatru? 

— Bineînţeles. De mai multe ori. 

— Credeţi că s-ar putea ascunde acolo o persoană? 

— Imposibil. De ascuns nu are unde, dar... 

— Dar... 

— Se poate face invizibilă. Poate n-o să mă credeţi nici de data asta? 

— Vă rog, vă ascult! 

— Eram într-o seară în cabina Elizei. Ei bine, pare neverosimil, și totuși 
aşa s-a întâmplat. Parcă o văd pe Eliza. Stătea în fața oglinzii. Eu 
frunzăream o gazetă. La un moment dat mă trezesc singur în încăpere. Eram 
sigur că Eliza nu ieșise pe uşă și totuși, ca să mă conving, am deschis uşa și 
m-am uitat de-a lungul culoarului. Nu se zărea nicăieri. Am zăbovit pe 
culoar cam un minut, un minut și ceva. M-am întors apoi în cabină. Eliza se 
pieptăna în faţa oglinzii şi se străduia să nu izbucnească în râs. „Ce 
înseamnă asta, draga mea? i-am spus. Am impresia că te joci de-a omul 
invizibil.” Ea mi-a înlănţuit gâtul cu braţele și a început să râda. „Ai uitat 
unde te afli?” „Ce vrei să spui?” „Că în orice teatru există trape.” „Din câte 
ştiu, sunt numai pe scenă”. „Și în cabina mea e una.” „Unde?” „Chiar aici, 
sub scaunul din faţa oglinzii. Am aflat abia zilele trecute de existenţa ei. 
Vrei să dispari şi tu?” I-am spus că nu doresc așa ceva și asta a fost tot. Vă 
rog să mă credeţi! 

— Vă cred, răspunse cu amabilitate colonelul Manea. 


* 


— Aş vrea să discutăm deschis, domnule inginer, rosti maiorul Tomescu, 
invitându-l pe George Munteanu să ia loc. 

— De acord, domnule, maior. Dealtfel și eu mi-am dorit acest lucru... și 
încă cu patruzeci şi opt de ore în urmă. 

— Şi de ce n-aţi făcut-o? 

— Am ezitat, fiind convins că voi rezolva totul singur. 

— Recunoașteţi că aţi colaborat cu un grup de spioni? 

— Cu un grup?! Nu! Numai cu o singură persoană. 

— Katy Dorn? 

Inginerul nu părea surprins. Mai degrabă o undă de tristeţe și melancolie 
trecu pentru o clipă pe faţa lui smeadă. 

— Katy Dorn sau Catrina Dornescu... e totuna. 


— Pentru ce aţi făcut-o? 

— M-a ameninţat că va dezvălui trecutul meu nu prea strălucit. 

— Aţi fost soţul ei. Nu-i aşa? 

— Şi sunt încă. Din păcate, nu suntem divorţaţi. Ne-am căsătorit la Viena, 
în anul 1938. 

— Fraţi student? 

— Da. Student sărac, cu o bursă insuficientă pentru a trăi, cât de cât, în 
vremurile acelea. Ca să rezişti, trebuia să ai o altă ocupaţie. Unii dintre noi 
vindeau ziare, alţii făceau pe comisionarii, alţii cărau lăzi cu alimente în 
piaţă. Am trecut şi eu prin toate acestea, luni de zile, în şir. Într-o seară m- 
am dus la teatru. Am văzut-o şi am ascultat-o ca vrăjit pe una dintre cele 
mai mari actrițe: Katy Dorn. Era tânără, frumoasă, cu o voce fermecătoare. 
M-am îndrăgostit nebunește de ea. Am aşteptat-o la ieșirea din teatru, 
împreună cu un alt grup de entuziaști. Dar nu m-am mulţumit doar s-o 
aplaud, ca toți ceilalți. M-am repezit după ea în mașină, i-am sărutat mâinile 
înmănuşate și i-am spus, ţin minte exact și acuma: „Vă iubesc. Sunteţi atât 
de frumoasă! Ca o regină.” Cred că la început s-a speriat. Nu știa ce să 
creadă despre mine, dar când m-a auzit vorbind românește a surâs 
emoționată şi m-a privit cu interes. I-a făcut semn șoferului să pornească 
maşina. „Eşti român?” „Da”, am răspuns eu, nevenindu-mi să cred că eu 
sunt cel de lângă frumoasa actriță. „Și eu. N-ai ştiut?” „Nu. Dar e o 
adevărată minune! am strigat. Nici nu se putea să fie altfel! Numai o 
româncă poate fi atât de frumoasă!” Pe drum m-a privit tot timpul. Eu nu 
încetam să-i șoptesc cuvintele cele mai tandre de iubire, pornite din inimă. 
Când am ajuns la ea acasă, în dreptul porţii, m-a sărutat pe obraz. „Îţi 
mulțumesc pentru vorbele tale frumoase. Nimeni până la tine nu mi le-a mai 
spus cu atâta sinceritate.” Mi-a fixat o întâlnire pentru a doua zi, într-o 
cofetărie discretă, de la periferia orașului. Vreme de o săptămână ne-am 
întâlnit în locul acela tainic, rostind amândoi şoapte de iubire. Îmi dădeam 
seama că ea se apropia tot mai mult de sufletul meu. Catrina, la rândul ei, 
înțelegea că eram complet lipsit de mijloace materiale și cu un surâs 
fermecător îmi strecura banii necesari pentru achitarea notelor de plată, deși 
eu întotdeauna o refuzam categoric. „Aș vrea să vii la mine acasă, mi-a spus 
într-o bună zi, dar nu se poate. Nu-mi cere să-ți explic motivul. Totuşi 
doresc să ne întâlnim undeva, într-o cameră discretă, unde să nu fim văzuţi 
de nimeni.” Am ridicat umerii neputincios. „Nu, iubitul meu, nu am să-ţi 
cer să o găsești tu, pentru că ştiu că acest lucru nu ţi-e cu putinţă. Cunosc eu 


un asemenea loc. Sper că ai să mă însoţeşti în camera aceea mică, modestă, 
dar curată, situată într-un cartier liniștit şi plin de poezie, s-a depănat mai 
departe visul iubirii noastre. I-am propus să ne căsătorim. Ea a râs, fără nici 
o umbră de ironie. „Și cu ce ai să-ţi întreţii o soţie atât de pretențioasă ca 
mine? Sunt obișnuită să trăiesc în lux. Mulţumeşte-te cu viaţa pe care o 
trăim în prezent.” M-am ambiţionat, deşi recunoșteam în sinea mea că 
rostise adevărul. Nu vroiam să fiu întreţinutul Catrinei, dar nici nu aveam 
posibilitatea să câștig sumele de bani necesare unei femei ca ea. Mă aflam 
într-o mare încurcătură. „Ştii ceva? mi-a spus Catrina peste puţină vreme. 
Am vorbit cu cineva care s-a arătat dispus să-mi ofere o slujbă bună pentru 
tine.” „Bine, dar eu nu pot să abandonez facultatea. Mai am un singur an și 
isprăvesc.” „Nimeni nu-ţi cere acest lucru. Ai să vezi că e uşor și că vei 
câștiga bani mulți.” Da, slujba pe care mi-o găsise Catrina era în aparență 
foarte uşoară şi mi-a adus, pe neașteptate, venituri serioase. 

Maiorul Tomescu surâse cu amărăciune. 

— Spionaj? 

— Exact! Bineînţeles, nu mi-am dat seama de la început. Nu mai are rost 
acum să vă povestesc cum am aflat adevărul în cele din urmă. În orice caz, 
când am înţeles la ce mă împinsese Catrina să fac era prea târziu: ne 
căsătorisem. Tot atunci Austria era ocupată de hitleriști. Apoi a venit 
războiul. Într-o seară, cu puţină vreme înainte de data când urma să ne 
reîntoarcem în ţară, Catrina a dispărut. Căutările mele au fost zadarnice. 
Dealtfel nu-mi lăsase nici un bilet, nici o înştiinţare unde aş putea s-o 
găsesc. Am presupus că și-a pierdut viaţa într-una din misiunile ei de 
spionaj. M-am întors în ţară cu o diplomă, dar trist şi singur. Războiul se 
terminase, dar pentru mine totul era sumbru. Încetul cu încetul mi-am 
revenit și pe măsură ce trecea vremea, înneguratele amintiri se estompau tot 
mai mult. În schimb creşteau stima celor ce mă înconjurau, admiraţia pentru 
lucrările mele, pentru munca mea de cercetător. Nimeni nu ştia de trecutul 
meu îngrozitor, nimeni în afară de Catrina Dornescu. A apărut anul acesta în 
august, în vreme ce mă aflam pe litoral, în concediu. La început am crezut 
că am vedenii, dar când mi-a vorbit, când mi-a surâs, amintirile mi s-au 
trezit brusc şi m-a cuprins acelaşi dor nebun de odinioară. Uitasem cine 
fusese în realitate. Nu o vedeam decât ca atunci, cu aproape patruzeci de ani 
în urmă, tânără şi frumoasă, regina mea, sufletul vieţii mele. Și am petrecut 
o seară de neuitat, retrăind cu soția mea, Catrina, parcă aievea, visul și 
poezia din camera mică, aflată undeva într-un cartier vienez. Dar totul a 


fost, din nou, numai un vis. A doua zi aveam să revin la trista și cruda 
realitate: Catrina m-a ameninţat, m-a şantajat. Am bănuit că era dornică să- 
şi „refacă” viaţa, adică să trăiască iar în lux și bogăţie de pe urma 
spionajului. Dar acum eu nu mai eram tânărul uşor de prins în plasă. „E atât 
de simplu pentru tine! spunea ea. Eşti dator să mă ajuţi şi tu acuma, așa cum 
te-am salvat şi eu din mizerie odinioară.” „Dar bine, draga mea, acum am 
un salariu frumos, o casă îndestulată, de ce nu rămâi lângă mine pentru 
toată viaţa?” „Ceea ce-mi oferi tu îmi dă cu prisosință şi nepoata mea, 
actriţa Lia Dorna. Eu vreau mult mai mult. Încă de pe vremea când eram la 
Viena am adunat o avere. Împrejurări vitrege m-au determinat să fug, să 
dispar...” „Îmi amintesc!” i-am răspuns eu, oftând amarnic. „Am revenit 
mai târziu în ţară. Foştii mei patroni nu mă uitaseră. Printr-un agent mi-au 
dat de urmă acum doi ani. De nenumărate ori mi-au cerut diverse servicii. 
Am refuzat, pretextând de fiecare dată altceva. Atunci m-au ameninţat că- 
mi voi pierde viaţa, atât eu, cât şi nepoata mea, pe care o iubesc mai mult 
decât orice pe lume. Ca să vezi însă, George, ce înseamnă destinul! Mi-au 
oferit o unică șansă: aceea de a le transmite ultimul tău proiect de invenţie.” 
„Catrina, draga mea, dar nu se poate! Cum îţi închipui tu...?” Protestele 
mele au fost zadarnice. De fapt s-au topit în faţa stăruinţelor ei. Am cedat, 
crezând că ea se află într-o situaţie desperată, dar conștiința mă mustra tot 
timpul. 

Inginerul făcu o pauză, ca şi cum ar fi vrut să-și adune gândurile risipite 
de întâmplările neobișnuite prin care trecuse. Maiorul Tomescu îi oferi o 
țigară, pe care George Munteanu o aprinse numaidecât, multumind printr-o 
înclinare uşoară a capului. 

— Şi în ce fel v-a mustrat conștiința, domnule inginer? Furnizând 
spionilor, treptat, formulele experienței dumneavoastră? Ştiţi cât de 
importantă este această invenţie pentru economia ţării? De ce aţi făcut asta? 

— Domnule maior, de înștiințat nu vă puteam înştiinţa și cred că v-aţi dat 
seama de ce nu am făcut acest lucru. Vroiam să le salvez pe Catrina şi pe 
nepoata ei. Dar cum să procedez? M-am hotărât să-i predau Catrinei copii 
de pe lucrările mele, în care strecuram, intenţionat, bineînțeles, unele 
greșeli, spre a întârzia cât mai mult cercetările colaboratorilor ei de peste 
graniță. La un moment dat am vrut să vin la dumneavoastră, să vă 
mărturisesc întreaga situaţie și să interveniţi. N-am mai făcut acest lucru, 
pentru că eu consideram că există o soluţie mai bună, care salva şi viața 
celor două femei. Până la urmă am isprăvit singur toată lucrarea; ultima 


formulă eu am elaborat-o şi tot eu am experimentat-o. Soluţia finală, cea 
mai importantă dealtfel, am închis-o în seiful meu acasă. Ştiam că în 
această seară Catrina va transmite ultimul mesaj, după care urma să plece în 
străinătate. Faţă de patronii ei îşi făcuse datoria, așa că, îmi închipuiam, 
totul se va sfârşi cu bine. În ceea ce mă priveşte, urma să vă cer ajutorul 
abia după plecarea ei. 

Maiorul Tomescu aşeză mieroemițătorul pe masă, în faţa inginerului. 

— Înseamnă că ceea ce a transmis Catrina Dornescu, în această seară e o 
soluție complet eronată. 

— Da. Se poate verifica imediat. 

— Vă daţi seama, domnule inginer, ce greșeală enorma aţi înfăptuit? 
Dacă veneaţi de la bun început la noi, aţi fi înlăturat toate pericolele în care 
s-au aflat şi se mai află câteva persoane, printre care şi Eliza Dornescu! 


* 


Prin trapa din cabina Elizei Dornescu cei patru ofiţeri ajung într-un 
culoar din subsolul teatrului. În partea stângă se află o uşă, zăvorâtă pe 
dinafară. E clar că aici nu avea cum să pătrundă nimeni. La celălalt capăt al 
culoarului se află o scară de fier, în spirală, care se termină în plafon. Se 
cercetează cu atenţie şi, deodată, cineva descoperă urmele unui chepeng. 
Încearcă să-l ridice, dar e blocat. Probabil că pe aici a intrat şi apoi a fugit 
persoana care a mânuit emițătorul. Dar unde corespunde ieșirea din subsol 
prin chepeng? 

— Numai într-un singur loc, explică maiorul Dan Tomescu: bufetul lacto- 
vegetarian. Fiţi atenţi! S-ar putea ca bătrâna spioană să ne mai rezerve şi 
alte surprize! 

Dar Catrina Dornescu, de data aceasta, nu mai pregătise nici o surpriză. 
În momentul când ofiţerii pătrunseră în interiorul bufetului înțelese că 
„recitalul” ei s-a sfârşit. Îşi luă de pe tejeheaua localului poşeta imensă şi 
ofta adânc, privind melancolică, fără nici o ţintă precisă, parcă imaginându- 
şi o cortină lăsându-se încet, încet, peste finalul neprevăzut al unei piese. 


Colonelul Manea și maiorul Tomescu, împreună cu colaboratorii lor, 
aşteaptă nerăbdători spovedania Catrinei. 

— Cred că ne veţi relata totul. Dealtfel inginerul Munteanu a făcut 
declaraţii complete, o avertizează colonelul. 


— Domnilor ofițeri, aveţi cuvântul meu, bineînțeles dacă mai pot fi 
crezută! 

— Vă ascultăm! 

— Dar, mai întâi, luaţi-mi o piatră de pe inimă. Ce face Eliza? 

— Sunt puţine şanse să scape cu viaţă... 

— Dumnezeule! gemu Catrina. Dacă aş fi ştiut... Eu i-am dat otrava. Dar 
jur că n-am știut, nici măcar n-am bănuit groaznicul ei efect! 

— I-aţi pus-o în cafea, nu? izbucni maiorul Tomescu. 

— Da. Când am văzut ce s-a întâmplat, am fost îngrozită. Pe Eliza o 
iubesc ca pe copilul meu. 

— De ce aţi comis atunci această monstruozitate? 

— Budan îmi încredinţase un plic care conţinea, îmi spunea el, un 
somnifer puternic, al cărui efect durează şaptezeci şi două de ore. 

— V-a spus că e inofensiv, că l-aţi putea întrebuința şi dumneavoastră... 

- Da. 

— Precizaţi: în ce împrejurări i l-aţi dat? 

— Vineri seara am transmis penultimul mesaj. Ca de obicei, am instalat 
rola cu informaţiile primite de la George Munteanu în tabachera pe care 
susțineam că Eliza a primit-o în dar de la un admirator... 

— Cine v-a dat „tabachera” sau mai bine zis cele două tabachere? 

— Același Budan. Dar cred că le-a primit şi el, la rândul lui, de la 
altcineva. 

— În schimbul unei mașini de culoare verde, de la o „rudă de peste 
hotare”? 

— Probabil, admise bătrâna. 

— Această rudă nu este altcineva decât spionul care v-a condus din 
umbră întreaga activitate, în scopul obţinerii materialului elaborat de 
inginerul Munteanu. 

— Desigur, întrucât Budan era un simplu executant. Nu-l cunoşteam 
decât pe el şi mi-a făcut totdeauna impresia unui om detestabil, sub toate 
aspectele, dar eram nevoită să lucrez cu el. 

— Continuaţi relatările despre cele ce s-au petrecut vineri seara. 

— 'Transmisiile, patru la număr, le-am făcut în același mod. Când Eliza 
era pe scenă, cam pe la ora zece seara, puneam în funcţiune 
micromagnetofonul emițător. Persoana care prelua transmisia se afla 
instalată în apropiere, la „Intim-bar”. 


În urmă cu câteva zile, în timp ce transmiteam, pe neaşteptate, a apărut 
în cabină Eliza. I se făcuse rău pe scenă și regizorul sfârşise spectacolul mai 
devreme cu douăzeci de minute. 

— Uşa nu era închisă? 

— Ba da. Dar avea şi ea o cheie. 

— V-a surprins deci în plină activitate? 

— Spre nefericirea ei, a înţeles imediat despre ce era vorba. Nu am mai 
avut vreme să întrerup transmisia și nici n-am vrut să-l alarmez pe acela 
care primea mesajul. În orice caz eram sigură că voi reuşi s-o conving pe 
Eliza să nu mă trădeze. 

— Ceea ce nu s-a întâmplat... 

— Da! oftă din nou, dureros, Catrina. S-a repezit, mi-a smuls tabachera- 
magnetofon și a pus-o în poşeta ei. A refuzat orice discuţie cu mine și m-a 
ameninţat că va divulga totul organelor de securitate. Noaptea, târziu, i-am 
telefonat lui Budan, explicându-i ce s-a întâmplat. A doua zi mi-a adus cea 
de-a doua tabacheră şi plicul cu somnifer. „Cu primul prilej caută să 
înlocuieşti tabacherele. Trebuie să reintri în posesia emițătorului neapărat, 
pentru că miercuri va avea loc ultima transmisie şi e cea mai importantă. 
Dacă nepoata dumitale nu e înțelegătoare şi simţi că ești în primejdie, dă-i 
somniferul. 

— Şi i l-aţi dat? 

— Da. Duminică noaptea la ora douăsprezece. Începând cu sâmbătă 
după-amiază și până duminică seara, Eliza a dispărut de acasă. Am căutat-o 
personal. I-am dat mai multe telefoane. Nu a răspuns. Bănuiesc că a fost 
plecată pe Valea Prahovei, în apropiere de Sinaia, unde închiriase o căsuţă. 
Dar se putea tot atât de bine să nu fi fost acolo. Nu l-am găsit nici pe Budan, 
să mă repeadă cu mașina până la căsuţă. Pe la șapte seara, duminică, a 
răspuns, în sfârșit, la telefon. Mi-a spus că nu mai am ce căuta în casa ei şi 
m-a avertizat că a încunoștinţat, printr-o scrisoare, organele în drept, să vină 
la ea acasă, a doua zi dimineaţă. „Și acum, iartă-mă, dar a venit la mine 
Radu Bănescu” conchisese și îmi închisese telefonul. Mă aflam într-o mare 
primejdie, atât eu, cât şi ea, deoarece știam că înainte de a fi intrat 
dumneavoastră în acţiune spionul străin ne-ar fi lichidat pe amândouă. 

Am stat și am pândit, în faţa blocului, până a plecat doctorul. 

— Pe la ce oră s-a întâmplat acest lucru? 

— Cred că era ora nouă. Poate nouă și un sfert. Nu mai ţin bine minte. 
Aveam cheia de la intrare la mine. Când m-a văzut, Eliza a izbucnit într-un 


hohot de plâns. „De ce-ai făcut asta? De ce? îmi striga tot timpul. N-aş fi 
crezut niciodată că eşti în stare de așa ceva.” Deodată am auzit soneria de la 
intrare. M-am uitat la ceas. Era aproape zece și jumătate. „Știu cine e. Eu l- 
am chemat. Treci dincolo, în baie.” „De ce?” am întrebat-o oarecum mirată. 
„N-am chef să-ţi explic.” M-am supus. Nu vroiam s-o mai supăr cu nimic. 
Am lăsat totuși ușa întredeschisă, din curiozitate. Am recunoscut vocea lui 
Remus Aliman. Nu știu dacă aţi auzit de pictor... 

— Îl cunoaştem. 

— Au discutat aproape pe șoptite. Eliza avea mare încredere în el. Şi 
Remus, ca și doctorul Bănescu, era îndrăgostit nebunește de ea. Au stat mult 
de vorbă. Cred că aproape o oră. După ce a plecat, am ieșit din baie. Eliza 
părea ceva mai liniştită. Acest lucru m-a intrigat. Bănuiam că a pus la cale 
ceva cu pictorul. Atunci m-am hotărât. Trebuia, cu orice preţ, să reintru în 
posesia tabacherei- emiţător. „Nu vrei să bem o cafea?” am întrebat-o. Nu a 
părut surprinsă. Îi plăcea cafeaua. A acceptat. În vreme ce eu preparam 
cafeaua și turnam în ceașca ei jumătate din conţinutul plicului primit de la 
Budan, Eliza s-a pregătit pentru noapte. A aranjat patul. Eu am adus 
cafelele. Am așteptat împreună până s-au mai răcit. „Eliza, dă-mi tabachera! 
E ultima oară când te mai rog.” „N-o mai am”, mi-a răspuns, surâzând. 
„Glumești.” „Nu, deloc.” A sorbit din cafea. O dată, de două ori. „Mi se 
pare ciudat.” „Ce?” am întrebat-o eu. „Am un fel de ameţeală. Parcă se 
învârteşte camera cu mine.” A încercat să se ridice a izbutit cu greu, a făcut 
câţiva paşi spre baie. „Catrina!” m-a strigat, privindu-mă cu ochi sticloși, 
miraţi, temători. Apoi s-a prăbușit pe parchet. Am rămas înmărmurită. Mi s- 
a părut straniu efectul somniferului. Am încercat s-o ridic. A deschis din 
nou ochii. Buzele i se mișcau, parcă vrând să-mi spună că şi de data asta a 
înţeles totul. Era un spectacol îngrozitor. Am transportat-o cu greu în pat. I- 
am telefonat lui Budan, explicându-i starea Elizei. „Poate ai greșit şi mi-ai 
dat altceva în loc de somnifer!” „Nici nu-i somnifer! a răspuns el cu 
brutalitate. Dar bine ai făcut că i-ai închis pliscul. Va sta înțepenită șaptezeci 
şi două de ore și nimeni nu va şti de ce. După asta nu va mai ciripi 
niciodată.” Am aşezat receptorul în furcă. Abia atunci mi-am dat seama că 
săvârşisem un act criminal. Trebuia să încerc s-o salvez pe Eliza, deși 
riscam foarte mult, adică să nu mai pot efectua transmisia. M-am gândit 
cum să procedez mai bine și în cele din urmă m-am hotărât să anunţ 
Salvarea. Restul cred că-l ştiţi. 


— Mai sunt unele lucruri de clarificat, sau mai bine zis, aş vrea să ne 
confirmaţi anumite supoziţii. Aş dori să ne spuneţi cum aţi reintrat în 
posesia tabacherei? o întrebă colonelul. 

— Nu știu ce au discutat Eliza și Remus atunci seara. Dar eram convinsa 
că tabachera care mă interesa pe mine se află la el, pentru că în casă la Eliza 
n-am mai găsit-o. lar cu copia primită de la Budan nu mai aveam ce face. 

— Mi-aţi predat-o mie, când v-am întrebat de ea, interveni maiorul 
Tomescu. 

Catrina Dornescu evită să-l privească, prefăcându-se că nu a înţeles 
ironia maiorului și continuă să răspundă întrebării colonelului Manea: 

— După ce am fost supusă unui prim interogatoriu, am plecat la bufetul 
lacto-vegetarian, unde era responsabil Budan. Pe drum mi-am dat seama că 
sunt urmărită şi i-am explicat lui Budan, în câteva cuvinte, că am anunţat 
Salvarea. Când a auzit s-a înfuriat, mi-a spus că nu aveam ce căuta acolo, că 
m-am ramolit și mi-a cerut să dispar imediat prin chepeng, în teatru. Am 
stat ascunsă în subsolul teatrului o bună bucată de vreme. Ceva mai târziu 
am ieşit şi am alergat direct la Aliman, la atelier. Se vede ca pictorul dăduse 
târcoale locuinţei Elizei de dimineaţă, fiindcă mi-a povestit cum am fost 
urmărită. „Era de la miliţie. Eliza a fost ucisă astă-noapte”, l-am minţit eu. 
„Nu se poate! a strigat pictorul, înmărmurit. Cine a făcut una ca asta?” 
Asasinul a jefuit-o, am continuat eu să-l mint. I-a furat toate bijuteriile, 
printre care și o tabacheră de argint, care valorează enorm.” Am observat 
cum s-a îngălbenit imediat la faţă. „O tabacheră?! Nu-i adevărat! Tabachera 
nu a fost furată. Mi-a încredinţat-o Eliza aseară, să o păstrez la mine, până 
când mi-o va cere ea îndărăt.” „Nu ştiu cât va crede miliția din povestea 
asta a ta, când va găsi tabachera la tine acasă.” „Miliția nu are de unde să 
ştie acest lucru.” „Dar dacă va afla de relaţiile tale cu Eliza?” „Sfătuieşte- 
mă ce să fac?” „Va trebui să dispari măcar pentru câteva zile.” „Unde?” 
„Cunosc eu un loc sigur, unde nu te va mai găsi nimeni. Ar fi bine să pleci 
numaidecât acolo!” „Chiar acum?” „Bineînţeles.” „Și tabachera? Doar e un 
corp delict, nu-i așa?” „Spune-mi unde se află și voi avea grijă eu s-o fac să 
dispară.” Bietul Aliman. Un băiat bun, dar tare naiv şi fricos. A făcut 
întocmai cum l-am sfătuit. A doua zi l-am trimis pe Budan după tabacheră, 
la pictor acasă. Eu nu puteam să fac acest lucru, deoarece mă știam 
urmărită. 

— Mda! Acum totul e clar. Nici o enigmă nu a rămas neelucidată, iar 
agentul străin, care vă dirija din umbră, e în mâinile noastre. 


— Cum aţi reuşit? Eu nu l-am văzut niciodată. 

— Intuiţia inginerului Munteanu, care l-a întâlnit la toaleta Intim-Barului, 
preciza colonelul Manea. Sau poate totul n-a fost decât o întâmplare. Cert e 
că i-a reținut figura și acest fapt ne-a ușurat misiunea. Oricum, în această 
seară, nu ne mai putea scăpa... Cât e ceasul, dragul meu? i se adresă el apoi 
maiorului Tomescu, după un timp de tăcere. 

— Douăsprezece noaptea, tovarășe colonel. 

— Așadar, aţi împlinit misiunea în șaptezeci şi două de ore! 

— A mai rămas un lucru de împlinit şi poate cel mai important: salvarea 
vieţii Elizei, a soţilor Aliman și chiar a lui Budan, care va trebui să răspundă 
pentru faptele sale mârșave. 

— Am luat toate măsurile necesare! Deoarece antidotul n-a sosit încă, și 
cum nu mai avem altă soluţie la îndemână, trebuie ca doctorul Bănescu, 
asistat de medicii noștri, să încerce antidotul pe care l-a preparat singur. 


* 


Cortina se ridicase în mijlocul unui tumult de aplauze. Lia Dorna privea 
emoționată publicul ei drag, care îi făcea o călduroasă manifestaţie de 
simpatie cu prilejul reintrării pe scenă. Încet-încet, aplauzele se potoliră. 
Orchestra începuse primele acorduri ale cântecului preferat de ea și de 
admiratorii săi. Cobort pe podiumul care lega scena de sală cu un coș plin 
cu bucheţele de flori proaspete. 

Cântând, începu să împartă darnică bucheţele în rândurile cele mai 
apropiate, unde se aflau doi bărbaţi tineri cu soțiile lor și un altul, în vârstă, 
plin de prestanţă. 

În coşul Liei Dorna mai rămăsese un singur bucheţel. Se reîntoarse pe 
scenă, sfârși cântecul în aplauzele spectatorilor, sărută — aşa cum făcea 
întotdeauna — ultimul buchet și îl azvârli cu o mișcare graţioasă bărbatului 
care îi redase viaţa, bărbatului care o aştepta acum în culise pe frumoasa 
actriţă. 


